Foakaidhoo Janburolun baraakohlaifi\nފޯކައިދޫގައި ގަސްތަކުގައި ޖަނބުރޯލު އަޅާ ވަނީ ބަރާވެފައި--ފޮޓޯ:ސައްލެ\nރާއްޖޭގައި ހައްދާ، ދިވެހިންނަށް ލިބެން ހުންނަ މޭވާގެ ބާވަތްތަކުގެ ތެރެއިން އެންމެ ކުރިންސުރެ ލިބެން ހުންނަ މޭވާއަކީ ޖަނބުރޯލެވެ. ޖަނބުރޯލު ނުވަތަ އިނގިރޭސި ބަހުން ނަމަ ވޯޓަ އެޕަލް އަކީ ހައްދަން ފަސޭހަ ފެން ގިނަ މޭވާއެކެވެ. ވަކި މޫސުމަކަށް ގިނައިން އަޅާ މި މޭވާގ މޫސުމް މިފަހަރު މިލައްވާނީ ރޯދަމަހާ ދިމާކޮށްފަ އެވެ.\nއެންމެ ގިނަ ޖަނބުރޯލުން އެއްރަށުން ފެންނާނީ ށ ފޯކައިދޫންނެވެ. ކޮންމެ ގެޔެއްގައި ކަހަލައިން ޖަނބުރޯލު ގަސް ހުންނައިރު ގަސްތަކުގައި ޖަނބުރޯލު އަޅައި އޮތީ ބަރާކޮށްލާފަ އެވެ.\nއެކި ބާވަތުގެ ޖަނބުރޯލުތަކުން އޮތީ މުޅި ރަށް ފުރިފަ އެވެ. ހުދު ޖަނބުރޯލު، ފެހި ޖަނބުރޯލް، ކުދިކޮށް ހުންނަ ރަތް ޖަނބުރޯލު އަދި ބޮޑެތި ރަތް ޖަނބުރޯލު ހިމެނެ އެވެ. ގިނައިން ފެން ހުންނަ މި މޭވާއަކީ އަނގަޔަށް މީރު ފޮނި ރަހައެއް ލާ، އަދި ބައެއް ބާވަތްތަކަކީ ހުތް ފޮނި ރަހައެއް ލާ އަދި މުޅިން ފެން ޖަނބުރޯލުވެސް އެ ބަހުއްޓެވެ.\nފޯކައިދޫގައި ގަސްތަކުގައި ޖަނބުރޯލު އަޅާ ބަރާވެފައި--ފޮޓޯ:ސައްލެ\nފޯކައިދޫއަށް ޖަނބުރޯލް ތިޔާގިވީ 2004 ވަނަ އަހަރު އެރި ސުނާމީއާ ގުޅިގެން ސަރުކާރުން އެރަށުގެ ކޮންމެ ގޭބިސިއަކަށް ޖަނބުރޯލް ގަހެއް ހަދިޔާކުރުމުންނެވެ. ރޯކޮށްފައި ހުރި އެ ގޮފިތައް ވަރަށް ފަސޭހައިން ރަށުގެ ބިމަށް ހޭނި ފަރިތަވި އެވެ. މާގިނަ ދުވަހެއް ނުވެ އެ ކުދި ގަސްތަކުން ޖަނބުރޯލު ކާން ލިބެން ފެއްޓިކަމަށް އެރަށުން ވާހަކަދެއްކި މީހުން ކިޔަދިނެވެ.\nއެ ދުވަހުން ފަށައިގެން އެރަށުގައި ޖަނބުރޯލް ތިޔާގިވި އެވެ. ކޮންމެ ޖަނބުރޯލް މޫސުމެއްގައި މުޅި ރަށުން ގިނަ އަދަދެއްގެ ޖަނބުރޯލުން ރަށުން ބޭރުކުރެ އެވެ. އެގޮތުން މިހާރުވެސް މާލެ ފުރާ ކޮންމެ ބޯޓެއްގައި ގިނަ އަދަދަކަށް ޖަނބުރޯލު އަރުވަ އެވެ. މާލޭގެ މާރުކޭޓާއި ކުޅުދުއްފުށީ ހޮނިހިރު ބާޒާރުގައި ފޯކައިދޫ ޖަނބުރޯލް މިދުވަސްވަރު ވަރަށް ތިޔާގެވެ.\nރޯދަމަހާ ދިމާކޮށް ޖަނބުރޯލް މޫސުމް އައުމުން މިފަހަރު ރައްޓެހިންނަށް ހަދިޔާގެ ގޮތުގައިވެސް ވަރަށް ގިނައިން ޖަނބުރޯލު އެބަލިބެ އެވެ. ފެންގިނަ މި މޭވާގައި ހަށިގަނޑަށް ފައިދާ ހުރި ގިނަ މާއްދާތަކެއް ހިމެނެ އެވެ. އެގޮތުން ޖަނބުރޯލުން ލިބޭ ބައެއް ފައިދާތަކަށް އަލިއަޅުވާލާނަމެވެ.\nޖަނބުރޯލަކީ ކޮންމެވެސް މިންވަރަކަށް ޑައިޓަރީ ފައިބަރު އެކުލެވޭ ބާވަތެއްކަމުން ގޮހޮރުގެ ބަލިތަކުން ދިފާއު ވުމަށް އެހީ ވެދެއެވެ. އަދި ޖަނބުރާލުގެ ތަފާތު ކުލަ ކެއުމުން ތަފާތު ބާވަތްތަކުގެ ކެންސަރުން ދިފާއުވުމަށް އެހީވެދެއެވެ. މީގެ އިތުރުން ޖަނބުރޯލަކީ އެހެން މޭވާތަކެކޭ އެއްފަދައިން ތަފާތު ގިނަ ވިޓަމިން ހިމެނޭ މޭވާއެކެވެ.\nކޮންމެ 100 ގުރާމް ޖަނބުރޯލެއްގެ 93 ގްރާމުގައި ފެން ހުންނައިރު ޖަނބުރޯލު ކެއުމުން ހަށިގަނޑަށް ފިނިކަމެއް އިހްސާސް ކުރެވޭނެއެވެ. އެހެންކަމުން މިއީ ބަނޑާއި ގޮހޮރުގެ މައްސަލަތައް ހުންނަ މީހުން ވެސް ކާން ރަނގަޅު މޭވާއެކެވެ.\nޖަނބުރޯލުގައި ވިޓަމިން އޭ އެކަށޭނެ ވަރަކަށް ހުންނައިރު ވިޓަމިން އޭ އަކީ ލޮލުގެ ފެނުން ރަގަޅުކޮށްދީ، ދިފާއީ ނިޒާމުގެ މަސައްކަތްތައް ފުރިހަމަކޮށްދޭ ލޭގެ ހުދު ސެލްތައް އުފެއްދުމުގަޔާއި، ހަށިގަނޑަށް ވަންނަ ބީރައްޓަހި މާއްދާތަކާއި ދެކޮޅަށް ހަށިގަނޑުގައި ހަށިދަމަނަ އުފެއްދުމަށް ވެސް އެހީތެރިވެދޭ މާއްދާ އެކެވެ.\nއަދި ވިޓަމިން ސީ ވެސް ގިނަ އަދަދަކަށް ޖަނބުރޯލުގައި ހިމެނެއެވެ. އެހެންކަމުން ދަރިފަނިތައް ދުޅަހެޔޮކަންމަތީ ހުރުމަށް އެހީތެރިވެދިނުމުގެ އިތުރުން ކަށިތަކާއި ދަތްތައް ވަރުގަދަކޮށްދީ ދިފާއީ ބާރު ވަރުގަދަކޮށްދެއެވެ. މީގެ އިތުރުން އަނގަޔާއި ކަރުގެ މައްސަލަތަކަށްވެސް ޖަނބުރޯލު މިއީ ވަރަށް ރަނގަޅު މޭވާ އެެކެވެ.\nހައިމާކުގެ އަދަދުން ރާޝިދު ވިދާޅުވެދެއްވީ ރަށުގެ ގިނަ ޕްރޮޖެކްޓްތަކެއް\nފޯކައިދޫ ސްކޫލްގައި 12 ކްލާސްރޫމާއި ހޯލު އެޅުމަށް ހަވާލުކޮށްފި


REPORT: Mee hun annaane kamah rajaa alhan vee vaguthu!\nކޮވިޑް 19 ގެ ސާމްޕަލް ނެގުމުގެ ތެރެއިން ---\nމިއީ ހުން އަންނާނެ ކަމަށް ރަޖާ އަޅަން ވީ ވަގުތު!\n13 ފެބްރުއަރީ 2021 - 14:16:32\nހުން އަންނާނެ ކަމަށް ރަޖާ އަޅާ ވާހަކައަކީ ކުޑައިރުއްސުރެ އަބަދުވެސް އިވޭ ވާހަކައެކެވެ. އޭރު މި ދިވެހި ހަރުބަސް ވެގެން ދިޔައީ މާ ބޮޑަށް ބިރުން، ކަމެއް ވެދާނެ ކަމަށް މީހުން އުޅެން ފެށުމުން އެފަދަ މީހުންނާއި ދިމާއަށް ބުނާ ބުނުމަކަށެވެ. ނަމަވެސް މިއަދު މިވަނީ މިކަން ބަދަލުވެފައެވެ. ކޮވިޑް 19 ގެ ހާލަތުގައި ދުރާލާ ރައްކާތެރިކަމުގެ ފިޔަވަޅު އެޅުން ނޫން ގޮތެއް ނެތެވެ.\nމީގެ އަހަރެއް ކުރިއަށް ބަލާލާއިރު، އެންމެންވެސް އުޅުނީ އަމިއްލަ ކަމެއްގައި ޝާމިލުވެއެވެ. ރައްޓެހިންނާއެކު ބޭރަށް ދިއުމަކީ އެކަމުން އެހެން މީހަކަށް ނުރައްކަލެއް އޮތް ކަމެއް ނޫނެވެ. ބޭރުގައި ބޭނުން އިރަކު ބޭނުން ބަޔަކާއެކު އުޅެންވީއެވެ.\nނަމަވެސް އެކަން ބަދަލުވެ ދިޔައީ ކުޑަ ހިނދުކޮޅެއްގެ ތެރޭގައެވެ. މިދިޔަ އަހަރު މާލެއަށް އަރާ ފޭބުން މަނާކޮށް، ރާއްޖޭގެ ބޯޑަރު ބަންދުކޮށް، ލޮކްޑައުންއަކަށް ދާން ޖެހުނީ ރާއްޖޭގެ ވެރިރަށް މާލޭގައި ކޮވިޑްގެ ކޮމިއުނިޓީ ސްޕްރެޑެއް އޮތްކަން އިނގުނު ހިސާބުންނެވެ. ކޮވިޑްގެ ފުރަތަމަ ރާޅާއެކު ފެނުނީ އެންމެން އެކުގައި ބަލިމަޑުކަމުުން އަރައި ގަތުމަށް މަސައްކަތް ފަށައިގަތް ތަނެވެ.\nތިން މަހެއްހާ ދުވަހުގެ ލޮކްޑައުނަކަށް ފަހު، ކޭސްތައް މަދުވާން ފެށުމުން ސަރުކާރުން ލުއިތަކެއް ދިނެވެ. އެއާއެކު ބަލީގެ ކޮންޓްރޯލް ދޫވީ ރައްޔިތުންގެ އަތް މައްޗަށެވެ. ނަމަވެސް ދިން ލުއިތަކާއެކު ގިނަ ބަޔަކު ގައިޑްލައިނުތަކަށް އަމަލު ނުކުރުމުގެ ސަބަބުން ކޮވިޑްގެ ދެވަނަ ރާޅަކާ ކުރިމަތިލާން ޖެހި، އިތުރު ރައްކާތެރިކަމުގެ ފިޔަވަޅުތަކެއް އަޅަން ސަރުކާރަށް ޖެހުނެވެ.\nކޮވިޑްގެ ދެވަނަ ރާޅުން ވެސް އަރައިގަތީ އެކުގައި މަސައްކަތް ކޮށްގެންނެވެ. ސަރުކާރުގެ ގައިޑުލައިނުތަކަށް އަމަލު ކޮށްގެންނެވެ. ނަމަވެސް ކޮވިޑްގެ ކޭސްތައް މަދުވާން ފެށުމާއެކު ފެނިގެން ދިޔައީ ގައިޑްލައިނުތަކަށް ފަރުވާ ކުޑަކުރެވެމުން ދިޔަ މަންޒަރެވެ. ލޮކްޑައުންގެ ހަނދާން ނެތިގެން ދިޔަ މަންޒަރެވެ.\nއޭގެ ފަހުން މާ ގިނަ ދުވަހެއް ނުވަނީސް މި ވަނީ އިތުރު ކޮވިޑްގެ ރާޅަކާ ދިވެހިންނަށް ކުރިމަތިލާން ޖެހިފައެވެ. މިފަހަރުގެ ކޮވިޑުގެ ރާޅު ކުރިއަށް ވުރެ މާ ބޮޑަށް ވެސް ނުރައްކާތެރިއެވެ. އާންމު ރައްކާތެރިކަމަށް ސަރުކާރުން އިތުރު ފިޔަވަޅުތަކެއް އެޅި ނަމަވެސް، ރައްޔިތުންގެ ފަރާތުން ކުރިއަށްވުރެ ބޮޑަށް އެއްބާރުލުން ލިބިގެން ނޫނީ މިފަހަރު ސަލާމަތް ވެވޭކަށް ނެތެވެ.\nއިނގިރޭސިވިލާތުން ފެނުނު ކޮވިޑްގެ އާ ވޭރިއަންޓު ރާއްޖެއިން ފެނުން ކަމީ އެންމެންނަށް އެނގޭ ކަމެކެވެ. އަދި މި ވޭރިއަންޓަކީ މާ ހަލުވިކޮށް ފެތުރޭ ވޭރިއަންޓެއް ކަމީ ތަކުރާރުކޮށް ސިއްހީ މާހިރުން ފާހަގަ ކުރަމުން އަންނަ ކަމެކެވެ.\nމިފަދަ ނާޒުކު ދަނޑިވަޅެއްގައި ގައިމުވެސް ހުން އަންނާނެ ކަމަށް ރަޖާ އަޅައިގެން ތިބުމަކީ އެންމެންގެ ރައްކާތެރިކަމަށް މުހިއްމު ކަމެކެވެ. މިއީ ބޮޑެތި އެއްވުންތަކާއި ޕާޓީތައް ބާއްވަންވީ ވަގުތެއް ނޫނެވެ. އިސްކަންދޭންވީ މީހާގެ ބަބުލް ވީހާވެސް ކުޑަކުރުމަށެވެ. އަދި ތިމާގެ ބަބުލްގައި ހިމެނޭ ހައި ރިސްކު ކެޓަގަރީގައި ތިބި މީހުންގެ ރައްކާތެރިކަން ކަށަވަރު ކުރުމަށެވެ.\nހުރިހާ ރައްޔިތުންނަށް ވެކްސިން ފޯރުކޮށްދިނުމަށް ސަރުކާރުން މަސައްކަތް ކުރަމުން އައި ނަަމަވެސް، 18 އަހަރުން ދަށުގެ ކުދިންނަށް ވެކްސިން ނުޖެހޭ އިރު އެކުދިންގެ ރައްކާތެރިކަމަށް ވެސް އިތުރަށް ފަރުވާތެރިވާން ޖެހިއްޖެ އެވެ.\nކޮންމެ ދުވަހަކު 12 ގަޑިއިރަށް މާލެ ސަރަހައްދުގައި ވެހިކަލް ދުއްވުން މަނާ ކޮށްފައިވާއިރު، އެކަމާ ޝަކުވާ ކުރުމުގެ ބަދަލުގައި ވިސްނަންވީ މިއީ އެންމެންގެ ރައްކާތެރިކަމަށް އެޅި ފިޔަވަޅެއް ކަމެވެ. މަސައްކަތް ކުރަންވީ ވީހާވެސް އަވަހަކަށް ކޮވިޑްގެ މިރާޅު ވެސް ކޮންޓްރޯލު ކުރުމަށެވެ. މިއީ ހުން އަންނާނެ ކަމަށް ރަޖާ އަޅައިގެން ތިބެންވީ ވަގުތެވެ.


ނަހުލާއަށް ޕިއޯނުކަން ވެސް ނުލިބުނީސް ޤާސިމްގެ އަނތްބަކަށް ނުވި ނަމަ – އިސްމާއިލް – DhiDaily\nނަހުލާއަށް ޕިއޯނުކަން ވެސް ނުލިބުނީސް ޤާސިމްގެ އަނތްބަކަށް ނުވި ނަމަ – އިސްމާއިލް\nޓްރާންސްޕޯޓް މިނިސްޓަރުކަން ނަހުލާއަށް ލިބިވަޑައިގަތީ، ސަރުކާރު ކޯލިޝަންގެ އިސް ބައިވެރިއެއް ކަމަށްވާ، ޖުމްޙޫރީ ޕާޓީގެ ލީޑަރު ޤާސިމް އިބްރާޙީމްގެ އަނތްބަކަށް ވުމުން ނޫން ކަމަށް ވިދާޅުވުމާއި ގުޅިގެން ހޯރަފުށި ދާއިރާގެ ކުރީގެ މެންބަރު މުޙައްމަދު އިސްމާއިލް އެ ވާހަކައަށް ރައްދު ދެއްވައިފިއެވެ.\nމުޙައްމަދު އިސްމާއިލްގެ ރަސްމީ ޓުއިޓާ އެކައުންޓުން ކުރި ޓުއިޓުގައި ވަނީ ނަހުލާ ވަރަށް ރަނގަޅަށް ދަންނަ ކަމަށާއި ކަމަނާއަށް އޮޅުނު ނަމަ ވެސް ޤާސިމާއި ކައިވެނި ނުކުރި ނަަމަ އަދިވެސް ހުންނާނީ ހާބަރުގައި ވެއިޓަރުކަން ކުރަން ނޫނީ ނަށާ ގުރުއްޕުގައި ނަށަންކަމަށެވެ. ނަހުލާއަށް މިނިސްޓަރުކަން ކިއްކުރަން ޕިއޯނުކަން ވެސް ނުލިބުނީސް ކަމަށް ވެސް އިސްމާއިލް ވިދާޅުވެފައިވެއެވެ.\nހޯރަފުށި ދާއިރާގެ ކުރީގެ މެންބަރު އިސްމާއިލް ކުރެއްވި ޓުއިޓް މިނިސްޓަރު ނަހުލާ އާއި ފިރިކަލުން ޤާސިމަށް ވެސް ޓެގް ކުރައްވާފައިވެއެވެ.\nMinister @aishath_nahula varah Rangalhah dhannan. Kamanaa ah olhunu namaves @qasimibrahim kaiveni nukuri nama adhives hunnaanee Harbor ga waiterukan kuran noonee nashaa group egga nashan. Minister kan keekkuran peon kan ves nulibunees\n— Mohamed Ismail (@Muhmed_Ismail) November 15, 2020\nނަހުލާ އެ ގޮތަށް ވިދާޅުވެފައި ވަނީ ދިވެހި ރާއްޖޭގެ އަޑުން ގެނެސްދޭ ”އަހާށޭ ބުނާނަން“ ޕްރޮގްރާމްގައި އާންމުންގެ މީހަކު ކުރި ސުވާލަކަށް ޖަވާބުދެއްވަމުންނެވެ.\nނަހުލާގެ އަބުރުދޯ އެވެރެ ނެ ހަމަ\nމިނިސްޓްރީ އޮފް ހޯރަފުށި says:\nނަހުލާގެ ފެންވަރު ބައްލަވައިލެއްވީ ތީގެތެރެއިން ކިތައް ބޭފުޅުންތޯ. މުޅިންވެސް ބޮޑެތި މުއްސަނދިން އަތުއަޅުވައިގެން އުޅޭ މީހެއް އޭނައަކީ. މީ ވަރަށް ހެއްކާއެކު ދަންނަވާ އެއްޗެއް. މީހުން ބުނެ އުޅޭ ފަސްކޮނުނު ވަރަކަށް ކަންކަން ފެންނާނީ. އެހެންވެގެންތާ ޢާއިޝަތު ޒުހުދާގެ ނަން ޢާއިޝަތު ނަހުލާއަށް ބަދަލުކުރީ. ތި ކިޔާ ނަހުލާއާއި އޭނަގެ ކޮއްކޮ އެއްކަމަށް ބުނާ ހުސައިން އުޅުނު ގޮތް ވ.ރަނގަޅަށް ސާބިތުވާން އެބަހުރި\nއަޅުގަޑު ހަމަ ހައިރާން ވެއްޖައީމު ނަހުލާއެވިދާޅުވީ ބަސްފުޅަކުން ހަމަގައިމުވެސް ގާސިމް އިބުރާހިމްގެ އަންބަކަށް ވީމާމިނިސްޓަރުކަން ނަހުލާއައް ލިބުނީ\nHeyo edhey says:\nNahulaa ah emagaamah aadhevifa ehuree nahulaage buramasahkathunna Allah ge rahumaih fulhun ekakuves hama hurelaafaeh nun bodu mussanjakah nuvatha bodu magaameh libeniki, Allah emeehakah dhehvaan huri niumatheh dhehvaane konme kahalage meehakaa indhegen ulhunas\nއަތްބަކައް ވެގެން ލިބޭ ކަމައް ވާނަމަ ވަރިކުރީމަ މަގާމު ގެއްލޭނެ ދޯ😊\nތިޔަ ކުރި ޓުއިޓަށް ބުނަން އޮތް އެއްޗަކީ. ނަހުލާގެ މަގާމައްވުރެ ރައީސް ސޯލިހުގެ މަގާމު ކުޑަތޯ އެކަމު ރައީސް ކަމައް އައި ޕީއެޗްޑީއެއް އޮތީމަތޯ؟ ނޫން ކޮންމެސް ބަޔަކު ގެނައީމަ އެހެންކަމުން ނަހުލާ އައްވެސް އެތަނައް އަންނަން ނުޖެހޭ ތިޔަބުނާ ފެންވަރެއް ހުންނާކައް، މުހަންމަދު އިސްމާއިލް ރނގަޅުވާނީ އަމިއްލަ މީހާގެ ފެންވަރާއި ބެހޭގޮތުން ވާހަކަ ލިޔުނީޔާ.\nކަންކަން ޙާޞިލު ކުރުމަށް ޖާދޫގެ ދަނޑިއެއް ނޯވޭ.\nކާމިޔާބަކީ އަމާޒަށް ވާޞިލުވުމަށް ގަދައަޅާ މަސައްކަތް ކުރުމުން ﷲ ދެއްވާ އެއްޗެއް. ދޫނީގެ ރިޒުޤުވެސް ހާލީގެ ތެރެއަށް ނުވެއްޓޭ..އުދުހިގެން ހޯދަން ދިއުމުން ލިބޭ.\nނަހުލާގެ ފެންވަރު ބައްލަވައިލެއްވީ ތީގެތެރެއިން ކިތައް ބޭފުޅުންތޯ. މުޅިންވެސް ބޮޑެތި މުއްސަނދިން އަތުއަޅުވައިގެން އުޅޭ މީހެއް އޭނައަކީ. މީ ވަރަށް ހެއްކާއެކު ދަންނަވާ އެއްޗެއް. މީހުން ބުނެ އުޅޭ ފަސްކޮނުނު ވަރަކަށް ކަންކަން ފެންނާނީ. އެހެންވެގެންތާ ޢާއިޝަތު ޒުހުދާގެ ނަން ޢާއިޝަތު ނަހުލާއަށް ބަދަލުކުރީ. ތި ކިޔާ ނަހުލާއާއި އޭނަގެ ކޮއްކޮ އެއްކަމަށް ބުނި ހުސައިން އުޅުނު ގޮތް ވ.ރަނގަޅަށް ސާބިތުވާން އެބަހުރި\nކޮންމެ މީހަކީވެސް އުންމީދު ތަކަކާއެކު ދިރި އުޅޭމީހެެއް މީހުންގެ އަބުރާ އިއްޒަތް ނަގާލަން މަސަކަތް ކުރުމީ ވަރައް ނާތަހުޒީބު ކަމެެއް


Alhugandaai Nazim ah "heyaruvalaane" kamah Adeeb inzaaru dhehvi: Umar\nއަޅުގަނޑާއި ނާޒިމް އަށް "ހޭއަރުވާލާނެ" ކަމަށް އަދީބު އިންޒާރުދެއްވި: އުމަރު\nމިނިސްޓަރު އުމަރާއި ނާޒިމް: ދެ ބޭފުޅުންނަށް ވެސް އަދީބު އިންޒާރު ދެއްވި ކަމަށް އުމަރު ވިދާޅުވި - ފޮޓޯ: ވީނިއުސް\nކުރީގެ ނައިބު ރައީސް އަހުމަދު އަދީބު މި ސަރުކާރުގެ ޓޫރިޒަމް މިނިސްޓަރަކަށް ހުންނެވި ދުވަސްރު، ކުރީގެ ޑިފެންސް މިނިސްޓަރު މުހައްމަދު ނާޒިމަށާއި ހޯމް މިނިސްޓާ އުމަރު ނަސީރަށް "ހޭއަރުވާލާނެ" ކަމަށް ވިދާޅުވެ، އިންތިޒާރު ދެއްވި ކަމަށް ހޯމް މިނިސްޓަރު އުމަރު ވިދާޅުވެއްޖެ އެވެ.\nމިނިސްޓަރު އުމަރު މިހެން ވިދާޅުވެފައިވަނީ މި މަހުގެ އެއްވަނަ ދުވަހު އަވަސްއަށް ދެއްވި ހާއްސަ އިންޓަވިއުއެއްގަ އެވެ. މިނިސްޓަރު އުމަރު ވިދާޅުވީ، އަދީބު ވަނީ "ހޭއަރުވާލާނެ" ކަމަށް ވިދާޅުވެ ނާޒިމަށާއި އެމަނިކުފާނަށް ސީދާ އިންޒާރު ދެއްވާފައި ކަމަށެވެ.\n"އަޅުގަނޑާއި ނާޒިމާ މެދު ވަރަށް ބޮޑަށް ހިންހަމަ ނުޖެހިފައި އަދީބު ހުރީ، އަދި ބުނި ހަމަ ސީދާ ދިމާލަށް ވެސް އަަޅުގަނޑާއި ނާޒިމާ ދެ މީހުން ދިމާލަށް ހޭއަރުވާލާނެމޭ ވެސް، އަޅުގަނޑު ދެންނެވިން އެއްކަމެއް ވެސް ނުކުރެވޭނެއޭ، ތި ހަމަ ހީވާ އެއްޗެކޭ! އެހެން ވީމާ، ނާޒިމް ފްރޭމްކުރި ކަމަށް މި ތުހުމަތުކުރަނީ ބޮޑަށް،" އުމަރު ވިދާޅުވި އެވެ.\nމިނިސްޓަރު އުމަރު ވިދާޅުވީ، ކުރީގެ ނައިބު ރައީސް އަހުމަދު އަދީބުގެ ބޮލުގައި ނާޒިމްގެ ފްރޭމްކުރިކަމުގެ އިލުޒާމެއް އެޅޭ ކަމަށާއި އެކަން އެގޮތަށް ހިނގި ކަމަށްވީ ނަމަވެސް ސަރުކާރުގެ އެއްވެސް އަތެއް އެކަމުގައި ނޯންނާނެ ކަމަށެވެ. އަދި އެކަމުގައި ސަރުކާރުގެ އަތެއް ނެތްކަން ސާބިތުކޮށްދޭން ބޭނުންވާ ކަމަށް ވެސް ވިދާޅުވި އެވެ. އުމަރު ވިދާޅުވީ ނާޒިމް ފްރޭމް ކުރި ކަމަށް އޭނާއަށް ދެންނެވެން ނެތް ކަމަށެވެ. އަދި އެކަމުގައި ބަލާނީ ކޯޓުން ނިންމާ ގޮތަކަށް ކަމަށް ވެސް އުމަރު ވިދާޅުވި އެވެ.\n"އަޅުގަނޑުމެން ހަމަ އެދެނީ ނާޒިމަށް އިންސާފު ލިބުން، ކުރީގެ ނައިބު ރައީސްއަކަށް ހުންނެވި ބޭފުޅަކު އޭނާ ފްރޭމްކުރި ކަމަށް މި ތުހުމަތުކުރެވެނީ، އަޅުގަނޑުމެން ބޭނުން ސަރުކާރުގެ އެއްވެސް އަތެއް އޭގައި ނޯންނާނެކަން ސާބިތުކޮށްދޭން، އަޅުގަނޑު ސީދާ ނުދަންނަވާނަން ނާޒިމް ފްރޭމް ކުރިއޭ ނުވަތަ ނުކުރެއޭ ވެސް، އެއީ އޭރު ތަހުގީގުގައި އުޅުމުގެ ފުރުސަތެއް އަޅުގަނޑަކަށް ނުލިބޭ، އޭރު އަދީބު ހުންނެވިއިރަކު، އަޅުގަނޑު ބަލާނީ ކޯޓުގެ ވާޑިކްޓަށް،" އުމަރު ވިދާޅުވި އެވެ.\nމިނިސްޓަރު އުމަރު އަދި އަދީބު: ސިޔާސީ ގޮތުން ވާދަވެރި ދެ ބޭފުޅުން\nއުމަރު ވިދާޅުވީ، ޕީޕީއެމްގެ ފަރާތުން ޓޫރިޒަމް މިނިސްޓަރެއްގެ ގޮތުގައި ރައީސް ވަހީދުގެ ސަރުކާރުގައި އަދީބުގެ ނަން ފޮނުވަން އޭނާ ޕާޓީގެ ތެރެއިން ދެކޮޅު ހެއްދި ކަމަށެވެ. އަދި އެކަމުގައި ޕާޓީގެ އިސް ފަރާތްތަކާ އެކު ވާހަކަ ދައްކައި އެކަމުގައި ބަހުސްތައް ހިނގި ކަމަށް ވެސް އުމަރު ވިދާޅުވި އެވެ. އުމަރު ވިދާޅުވީ އެކަންތައް އަދީބަށް އެނގިވަޑައިގެން އެކަމާ ގުޅޭ ގޮތުން އަދީބު ސުވާލު ކުރެއްވި ކަމަށް ވެސް އުމަރު ވިދާޅުވި އެވެ. އަދި އަދީބު އެފަދަ މަގާމަކަށް ގެންނަން އުމުރުން ހަގު ކަމަށް ދެކޭ ވާހަކަ އަދީބާ ދިމާލަށް ވެސް ބުނި ކަމަށް އުމަރު ވިދާޅުވި އެވެ. އެކަމާ ހުރެ އަދީބު ހުންނަވަނީ އަބަދުވެސް ހިތްހަމަ ނުޖެހިފައި ކަމަށް އުމަރު ވިދާޅުވި އެވެ.\n"އެކަމާ އަދީބު ހުންނެވީ ވަރަށް ހިންހަމަނުޖެހިފައި، އެކަމާ އަޅުގަނޑު ހުރަސް އަޅަން އުޅުނީމަ، އަޅުގަނޑު ކައިރީގައި އެ ވާހަކަ ދެއްކެވި ޓޫރިޒަމް މިނިސްޓަރު ކަމަށް ވަޑައިގަތުމަށްފަހު، އަޅުގަނޑު ވިދާޅުވީ ތިބޭފުޅާ މާ ޅައޭ ޓޫރިޒަމް މިނިސްޓަރު ކަމަށް ވަޑައިގަންނަވަން، އަދި އަދީބާ ގުޅޭ ގޮތުން އޭގެ ކުރިން އަޅުގަނޑު އިވިފައިހުރި ވާހަކަތަކުގެ ސަބަބުން ވެސް އަޅުގަނޑު ބޭނުމެއް ނުވޭ ހާއްސަކޮށް ޕީޕީއެމް ތަމްސީލުކުރުމަށް ޓޫރިޒަމް މިނިސްޓަކަށް އަދީބު ހުންނާކަށް،" އުމަރު ވިދާޅުވި އެވެ.\nނާޒިމްގެ ފަރާތުން ސުޕްރީމް ކޯޓަށް ހުށަހެޅި މައްސަލާގެ އަޑުއެހުންތައް މިހާރު ފަށާފައިވާއިރު، ސުޕްރީމް ކޯޓަށް ނާޒިމްގެ ފަރާތުން ހުށަހެޅި އާ ހެއްކަކީ ތަހުގީގުކުރަން ޖެހޭ ކަމެއް ކަމަށް ސުޕްރީމް ކޯޓުން ނިންމައި އެކަން ޕީޖީ އޮފީހުން އެންގުމުން ތަހުގީގުކުރާނެ ކަމަށް ވެސް އުމަރު ވިދާޅުވި އެވެ.\n"މިހާރު އެ ހޯއްދަވައިގެން އުޅުއްވާ ހެއްކަކީ މީހެއްގެ ވީޑިއޯ ބަޔާނެއް ކަމަށް މައުލޫމާތު ލިބެނީ، ވީޑިއޯ ބަޔާނެއްގައި ކަމަށްވާނަމަ ވީޑިއޯ ބަޔާން ހުށަހެޅުމުގައި އިޖުރާތުތަކެއް ކޯޓުގައި އޮންނާނެ، އެ ކޯޓު އިންތިޒާމްކުރާ ވީޑިއޯ ސިސްޓަމެއްގެ ތެރޭގައި ބަޔާން ދޭން ޖެހޭނީ، ނުވަތަ ޖެހެނީ ހެކިވެރިޔާ އިން ޕާސަން ހެކި ބަސް ދޭން ޖެހޭނީ،" އުމަރު ވިދާޅުވި އެވެ.\nމިއަދު އޮތް ނާޒިމް މައްސަލާގެ ފުރަތަމަ އަޑުއެހުމުގައި ނާޒިމްގެ ވަކީލް ހުސްނު ސުއޫދު ވިދާޅުވެފައިވަނީ، ކޮންފަރެންސް ކޯލެއްގައި ނާޒިމް "ހޭއަރުވާލާނެ" ކަމަށް ކުރީގެ ނައިބު ރައީސް އަހުމަދު އަދީބު ވިދާޅުވި ކަމަށެވެ. އަދި އެކަން ހޯމް މިނިސްޓަރު އުމަރު ނަސީރަށް އެނގިލައްވާނެ ކަމަށެވެ. ސުއޫދު ވަނީ އެކަން ސާބިތުކޮށްދިނުމަށް އުމަރު ނަސީރު ކޯޓަށް ހާޒިރުކޮށް ހެކި ބަސް ނަގައިދިނުމަށް ޝަރީއަތުގައި އެދިފަ އެވެ.\nދިފާއުވުމަށް ނާޒިމްގެ ފަރާތުން އެންމެ ބޮޑަށް ދައްކާ ވާހަކައަކީ އޭނާ ފްރޭމްކޮށްފައިވާ ވާހަކަ އެވެ. ދަށު ކޯޓުގައި ވެސް ނާޒިމްގެ ފަރާތުން މި ވާހަކަތައް ދައްކާފައިވާއިރު، އޭގެ ފަހުން ރިޔާސީ ލޯންޗުކޮޅުގައި އެއްޗެއް ގޮއްވާލުމަށްފަހު ފަޅާއެރި ކަންތައްތަކުގެ ސަބަބުން ނާޒިމް ފްރޭމްކޮށްފައިވާ ކަމަށް ބާރުލިބޭ ވާހަކަތައް ހެކިން ކޯޓްގައި ވަނީ ދައްކާފަ އެވެ.\nނާޒިމް ފްރޭމް ކޮށްފައިވާ ކަމަށް ވިދާޅުވެ، ސުއޫދު ވެސް މިއަދު ވަނީ ގިނަ ނުކުތާތަކެއް ފާހަގަކޮށްފަ އެވެ. އެގޮތުން ނާޒިމްގެ ގޭގައި ހަތިޔާރު ހުރިކަން ފުލުހުން އެގެ ބަލައި ފާސްކުރުމުގެ ކުރިން އަދީބަށް އެނގޭ ކަމުގެ މައުލޫމާތު އެބަހުރި ކަމަށް ސުއޫދު ވިދާޅުވި އެވެ. ވަކީލް ސުއޫދު ވިދާޅުވީ، ނާޒިމްގެ ގެއިން ހަތިޔާރު ފެނިގެން ނާޒިމް ހައްޔަރުކުރާނެކަން އަދީބު ނޫސްވެރިންނަށް އަންގައި، އެ ގޭ ދޮށަށް ނޫސްވެރިން ފޮނުވިކަމުގެ ހެކި ލިބިފައިވާ ކަމަށެވެ. މިކަން ސާބިތުކުރުމަށް އަދީބުގެ ހެކި ބަސް ނަގައިދިނުމަށް ވަނީ އެދިފަ އެވެ.\nއަދި ވިދާޅުވީ، ނާޒިމްގެ ގެއިން ހަތިޔާރު ފެނުނު ރޭ، ދާހިތްލާ ފޯވެފައި ހުންނަވައިގެން ކުރީގެ ސީޕީ ހުސެއިން ވަހީދު، އޭރުގެ ޕީޖީ މުހުތާޒު މުހުސިންގެ އަރިހަށް ވަޑައިގެން ނާޒިމް އޭނާ މަރާލަން މަސައްކަތްކުރާ ކަމަށް ވިދާޅުވެފައިވާ ކަމަށެވެ. އަދި އެ މައުލޫމާތު ހުސެއިން ވަހީދަށް ދީފައިވަނީ އަދީބު ކަމަށް ވެސް ސުއޫދު ވިދާޅުވި އެވެ. ސުއޫދު ވިދާޅުވީ، މުހުތާޒާއި ހުސައިން ވަހީދު އެރޭ ކާރަކަށް އަރައިގެން އަދީބު ކައިރިއަށް ވަޑައިގެން އެ ތިން ބޭފުޅުން ނާޒިމް ހައްޔަރުކުރި ވަގުތު އެ ގޭ މަގުގައި ކާރުގައި މަޑުކޮށްގެން ތިއްބެވި ކަމަށެވެ.\nބ. ހިބަޅިދޫއިން ފެނުނު ހަތިޔާރުގެ ސީރިއަލް ނަންބަރުތައް ފުހެލުމަށް ގެންގުޅެފައިވާ މެތަޑާއި އެ ދަވާދު ނާޒިމްގެ ގެއިން ފެނުނު ފިސްތޯލައިގެ ސީރިއަލް ނަންބަރު ފުހެލުމަށް ބޭނުންކޮށްފައިވާ ކަމަށް ސުއޫދު ވިދާޅުވި އެވެ. ހިބަޅިދޫއިން ފެނުނު ހަތިޔާރާއި އަދީބާ ގުޅުން އޮތް ކަމަށް ވަރަށް ބޮޑަށް ތުހުމަތުކުރެވެ އެވެ.\nސުއޫދު ވިދާޅުވީ، ނާޒިމް ވަނީ ފްރޭމްކޮށްފައި ކަމަށާއި އެ ތުހުމަތުކުރެވެނީ އަދީބާއި ހުސަން ވަހީދަށް ކަމަށެވެ. އޭރު އެ ދެ ބޭފުޅުން ތިއްބެވި މަގާމަށް ބަލާއިރު އެކަމަކީ ފުލުހުން ބޭނުންކޮށްގެން އެ ދެ ބޭފުޅުންނަށް ކުރައްވަން ފަސޭހަ ކަމެއް ކަމަށް ވެސް ސުއޫދު ވިދާޅުވި އެވެ. އަދި ނާޒިމްގެ ސިޔާސީ ހަޔާތް ދުއްވާލުމަށް އަދީބާއި ކޮމިޝަނަރު ހުސެން ވަހީދު ގުޅިގެން މަސައްކަތް ކުރައްވާފައިވާކަމުގެ ހެކި އެބަހުރި ކަމަށް ވެސް ވިދާޅުވި އެވެ.\nނާޒިމްގެ ގެއިން ހަތިޔާރު ފެނުމުގެ ދެ ދުވަހުގެ ކުރިން އެލްޖީއޭގެ ރައީސްކަމުން ނާޒިމް ވަކިކުރަން އަދީބުގެ ބާރާއި ނުފޫޒު ބޭނުންކޮށްގެން މަސައްކަތް ކުރެއްވި ކަމަށާއި އެމެރިކާގެ ނަންބަރަކާއި މެލޭޝިއާގެ ނަންބަރަކުން ނާޒިމަށް ގުޅާ އުނދަގޫކޮށް، ވަރަށް ހަޑިކޮށް މެސެޖްތަކެއް ވެސް ކޮށްފައިވާ ކަމަށް ވެސް ސުއޫދު ވިދާޅުވި އެވެ.\nސުއޫދު ވިދާޅުވީ، އަދީބާއި ނާޒިމްގެ ދެމެދު އޮތް ސިޔާސީ ވާދަވެރިކަން އެންމެ ރަނގަޅަށް އެނގިލައްވާނެ ބޭފުޅަކީ ހޯމް މިނިސްޓަރު އުމަރު ކަމަށް ސުއޫދު މިއަދު ވަނީ ވިދާޅުވެފަ އެވެ.\nއުމަރު ނަސީރު ކުރީގެ ނައިބު ރައީސް އަހުމަދު އަދީބު މުހައްމަދު ނާޒިމް\nއަދީބު ފިލަން ފުރުސަތުދީގެން ނުވާނެ: އުމަރު


Israel Ge Navy In Palestine Ge Masverinnaai Dhimaakohlaifi - Vaguthu\nއިސްރާއިލްގެ ނޭވީން ފަލަސްތީނުގެ މަސްވެރިންނާއި ދިމާކޮށްލައިފި\nހައްދުފަހަނައަޅާފައިވާ އިސްރާއިލްގެ ނޭވީގެ ސިފައިން، ފަލަސްތީނުގެ މަސްވެރިންނަށް ޙަމަލާތަކެއް އަމާޒުކޮށްފިއެވެ.\nޣައްޒާގެ ދެކުނުން ސުދަންޔާގެ އައްސޭރީގައި އިއްޔެ މަސްވެރިކަމުގައި އުޅުނު ފަލަސްތީނުގެ މަސްވެރިންނަށް އިސްރާއިލް ސިފައިން ޙަމަލާތައް އަމާޒުކޮށްފައިވާއިރު، ބައެއް މަސް ބޯތުތަކަށް މެޝިން ބަޑި ބޭނުންކޮށްގެން ވަނީ ހާމަލާ ދީފައެވެ. ނަމަވެސް މި ޙަމަލާތަކުގައި ފަލަސްތީނުގެ މަސްވެރިއަކަށް އަނިޔާއެއް ލިބުނުކަމެއް އެނގިފައެއް ނުވެއެވެ.\nމަންޒަރުދުށް ފަރާތްތަކާއި ޙަވާލާދީ ފަލަސްތީނުގެ ނޫސްތަކުގައި ބުނެފައިވަނީ، މި ޙަމަލާތައް ޔަހޫދީ ސިފައިން ދީފައިވަނީ، މަސްވެރިކަން ކުރުމަށް ހުއްދަ ދީފައިވާ ސަރަޙައްދުގެ ތެރެއިން ކަމަށެވެ. އެގޮތުން ހަނގުރާމަމަތީ ބޯޓުތަކުން އެ ސަރަޙައްދަށްގޮސް އިސްރާއިލްގެ ސިފައިން ވަނީ މަސްވެރިންނަށް ކަނޑުމަތިން ނުރައްކާ ކުރިމަތިކުރުވައި އެ ސަރަޙައްދުން ފައްސާލާފައެވެ.\nޣައްޒާގެ ހުޅަނގުން ކަނޑުގެ ސަރަޙައްދުގައި މަސްވެރިކަން ކުރާ ފަރާތްތަކަށް ޙަމަލާ ނުދިނުމަށް މިސްރު އިސްވެ އޮވެގެން މީގެ ކުރިން ހަދާފައިވާ އެއްބަސްވުން 2014 ވަނަ އަހަރުގެ އޮގަސްޓު މަހުގައި ހަމަވުމާއިއެކު، އިސްރާއިލްގެ ސިފައިން ދަނީ ފަލަސްތީނުގެ ރައްޔިތުންނަށް ކަނޑުމަތިންވެސް ޙަމަލާ ދެމުންނެވެ.\nފަލަސްތީނުގެ މަސްވެރިންނާއި އިސްރާއިލް ސިފައިން ކަނޑުމަތިން ދިމާކޮށްލާފައި ވަނީ، ޣައްޒާގެ ކަނޑުގެ ސަރަޙައްދުން ހަ ނޮޓިކަލް މޭލުގެ ސަރަޙައްދެއްގައި މަސްވެރިކަން ކުރުމުގެ ހުއްދަ މީގެ ކުރިން ދީފައިވަނިކޮށެވެ.\nފާއިތުވެދިޔަ ދުވަސްތަކުގައި އިސްރާއިލް ސިފައިންގެ އަނިޔާވެރިކަން އިންތިހާއަށް ގޮސްފައިވާއިރު، ފަލަސްތީނުގެ ހުސް އަތާއި ތިބި މުސްލިމުންނާއި ދެކޮޅަށް ސިފައިން ވަނީ ބޮޑު ޤަތުލުޢާންމެއް ހިނގައި ގިނަ ޢަދަދެއްގެ ބަޔަކު ޝަހީދުކޮށްލާފައެވެ. މީގެ އިތުރުން އެ ޙަމަލާތަކުގައި އެތައް ހާސް މީހަކު ވަނީ ޒަޚަމްކޮށްލާފައެވެ.


Loabiveriyaa kaivengaa medhu serious kan engeynee kihineh? | Mihaaru\nލޯބިވެރިޔާ ކައިވެންޏާ މެދު ސީރިއަސްކަން އެނގޭނީ ކިހިނެއް؟\n19 ސެޕްޓެމްބަރ 2020 - 07:39\nލޯބީގެ ގޮތުން ގުޅިގެން އުޅޭތާ އެތައް ދުވަހެއްވީ އިރު ވެސް ބައިވެރިޔާ ކައިވެންޏާ ބެހޭ ގޮތުން އެއްވެސް ވާހަކައެއް ދައްކާ ހެއްޔެވެ؟ ނުވަތަ އެފަދަ އިޝާރާތެއް ދޭ ހެއްޔެވެ؟ ބައެއް މީހުންގެ ގުޅުން އަހަރުތަކަކަށް ދެމިގެންދާ އިރު ވެސް ކައިވެނީގެ ވާހަކަ ނުދެއްކުމަކީ ވަރަށް ބޮޑު ކަމަކަށްވެ އެވެ.\nއެހެންވެ އެ ގުޅުމައިގެން ހަމަ ހަގީގަތުގައި ވެސް ކުރިއަށް ދާންވީތޯ އަމިއްލަ ނަފުސާ ވެސް ސުވާލުކުރެވޭ ފަހަރު މަދެއް ނޫނެވެ. ފަހަރެއްގައި ލޯބިވެރިޔާ ކައިވެނީގެ ވާހަކަ ނުދައްކަނީ ބައެއް ސަބަބުތަކާ ހުރެ ކަމަށް ވެދާނެ އެވެ\nއޭގެ ތެރޭގައި ދެ މީހުން ދަސްވާން ވަގުތު ނެގުމާއި ކެރިއަރަށް ފޯކަސްކުރުން ފަދަ ކަންކަން ހިމެނިދާނެ އެވެ. އެކަމަކު ރައްޓެހިވެގެން އުޅޭތާ ގިނަ ދުވަސްތަކެއްވެފައިވާ ނަމަ ކޮންމެ މީހަކު ވެސް ކައިވެންޏާ ބެހޭ ގޮތުން ވާހަކަ ދައްކާނެ އެވެ. އޭގައި ވަކި ޖިންސެއްގެ މެދުގައި ތަފާތެއް ވެސް ނެތެވެ. އެހެންވެ ބައިވެރި އަކީ ހަމަ ހަގީގަތުގައި ތިމާގެ ހަޔާތުގެ ހަގީގީ ބައިވެރިޔާތޯ ދެނެގަތުން ވެސް މުހިއްމެވެ. ވަރަށް އާދައިގެ ހަތަރު ކަމަކުން މިކަން ފާހަގަކުރެވިދާނެ އެވެ.\n* މައިންބަފައިންގެ ވާހަކަ ދެއްކުން\nދެ މީހުންގެ މެދުގައި ދެކެވޭ ވާހަކަތަކުގެ ތެރޭގައި ލޯބިވެރިޔާ އޭނާގެ މަންމަ އާއި ބައްޕަގެ ކައިވެނީގެ ގުޅުމާއި އެ ގުޅުމުގެ ކާމިޔާބީގެ ވާހަކަ އާންމުކޮށް ދައްކައި އުޅޭ ނަމަ އެއީ އޭނާ ވެސް ސީރިއަސް ކޮށް ކައިވެންޏާ ދޭތެރޭ ވިސްނާކަމުގެ ހެއްކެކެވެ. އެހެންވެ މކިފަދަ ވާހަކައެއް ދެ މީހުންގެ ދޭތެރޭގައި ދެކެވޭތޯ ފާހަގަކުރެވިދާނެ އެވެ.\n* މުސްތަގުބަލުގެ ވާހަކަ ދެއްކުން\nއެކީގައި ހަޔާތެއް ފަށަން ބޭނުންވާ މީހެއް ނަމަ މުސްތަގުބަލުގެ ޕްލޭންތަކާ ބެހޭ ގޮތުން އާންމުކޮށް ވާހަކަ ދައްކާނެ އެވެ.\nދެ މީހުންގެ ދިރިއުޅުން ކުރިއަށް އޮތް ތަނުގައި ބައްޓަންކުރާނެ ގޮތާއި ކައިވެންޏަށް ފަހު ދެ މީހުންގެ ދިރިއުޅުމަށް އަންނާނެ ބަދަލުތަކާ ބެހޭ ވާހަކަތައް ފަދަ ކަންކަން މީގެ ތެރެއިން އަންނާނެ އެވެ. އަދި ކެރިއަރު ބިނާކުރާނެ ގޮތާއި ދަރިން ހޯދުން ފަދަ ކަންކަމާ ގުޅޭ ގޮތުން ވެސް ވާހަކަ ދެކެވޭނެ އެވެ.\nދެ މީހުންގެ ދޭތެރޭގައި މުސްތަގުބަލާ ބެހޭ ގޮތުން ވާހަކަ ދެކެވޭ ނަމަ އެއީ ކައިވެންޏާ ދޭތެރޭ ދެ މީހުން ވެސް ވިސްނާކަމުގެ ހެއްކެކެވެ. އެހެންވެ އެކަން ފާހަގަކުރާށެވެ.\n* އާއިލާ އަށް ތައާރަފުކޮށް ދިނުން\nއާއިލާގެ މީހުންނާ ތިމާ ބައްދަލުކުރުވަން ލޯބިވެރިޔާ ބޭނުންވާ ނަމަ އޭގެ މާނަ އަކީ އެ ގުޅުމަކާ ދޭތެރޭ އެ މީހަކު ސީރިއަސްކޮށް ވިސްނާކަމެވެ.\nއެހެންވެ ދެ މީހުންގެ ދޭތެރޭގައި ދެކެވޭ ވާހަކަތަކުގައި ގެއަށް ޒިޔާރަތްކޮށް، އާއިލާގެ މީހުންނާ ބައްދަލުކުރަން އެދޭ ނަމަ އެކަން ވަރަށް މުހިއްމު ކަމެއްގެ ގޮތުގައި ދެކޭށެވެ. އަދި ދަނޑިވަޅުގެ ގޮތުން އެކަން ކުރަން އުނދަގޫވާ ނަމަ އެކަން ބައިވެރިޔާ ހިއްސާ ވެސް ކުރާށެވެ.\n* ގޭތެރެ ޒީނަތްތެރިކުރުމުގެ ވާހަކަ\nމިއީ ފަހަރުގައި ތަންކޮޅެއް ހައިރާންވާ ކަހަލަ ވާހަކައަކަށް ވެސް ވެދާނެ އެވެ. އެކަމަކު ލޯބިވެރިޔާއާ އެކީގައި ހޭދަކުރާ ވަގުތުތަކުގައި ފަރުނީޗަރު ވިއްކާ ތަންތަނާއި ގޭތެރެ ޒިނަތްތެރިކުރަން ބޭނުންކުރާ ކަހަލަ ސާމާނު ފަދަ ތަކެތި ވިއްކާ ތަންތަނަށް ދާން ބައިވެރިޔާ ޝައުގުވެރިވާ ނަމަ އޭގެ މާނަ އަކީ ތިމާ ގޮވައިގެން ހަޔާތުގެ ދަތުރަށް ލޯބިވެރިޔާ ތައްޔާރު ވަނީ އެވެ. އަދި އެކަމުން ދައްކުވައި ދެނީ ދެ މީހުން އެކީގައި ވަރަށް ލޯބިން އުޅޭނެ ތަނަކާ (ގެ/ކޮޓަރި) ދޭތެރޭ ބައިވެރިޔާ ވިސްނާ ކަމެވެ.\nއެހެންވެ ބައިވެރިޔާގެ ފަރާތުން ފެންނަ މިފަދަ ކަންކަން ޕޮޒިޓިވްކޮށް ނަގާށެވެ. އަދި ހިއްސާވުން އިތުރުކުރާށެވެ. ހަމަ ގައިމު ވެސް ދެ މީހަކު ލޯބީގެ ގޮތުން ގުޅޭނީ އެކީގައި އުޅެން އުންމީދުކޮށްގެންނެވެ. އެހެންވެ އަބަދު ވެސް ބައިވެރިޔާއާ ދޭތެރޭ ޕޮޒިޓިވްކޮށް ވިސްނުމަކީ ގުޅުމެއް ކުރިއަށް ގެންދަން ވަރަށް ބޮޑު ދައުރެއް އަދާކުރާނެ ކަމެކެވެ.\nއިތުރު ލިޔުންތައް އަންހެނުން ދިރާސާ ކައިވެނި ދެމަފިރިން


ހިތަކުން ހަމަ ނުފިލާނޭ – Esfiya\nކުރުވާހަކަ އެހެނިހެން ލޯބި December 26, 2017\nއުމުރުން ސާދަ އަހަރުގައި އަހަރެން މާލެ ބަދަލުވީ އިތުރަށް ކިޔެވުމުގެ ބޭނުމުގައެވެ. އެއީ އަހަރެން އަލަށް މާލެ ދިޔަ ފަހަރެވެ. އެރޭ މާލެ ފުރަން ބޯއްޓައް އެރީ ހިތުގައި އަތް އަޅައިގެންނެވެ. މަންމަޔާ ކޮއްކޮމެން ބަނދަރަށް އަހަރެން ފުރުވަން ނިކުމެ ތިއްބެވެ. ލޮލުން ކަރުނަ އޮހޭހާލު މަންމަ އަހަންނަށް ނަސޭހަތް ދެމުން ދިޔައެވެ. ލޯބިން ބަލާ ބޮޑު ކުރި ދަރިފުޅު ލޮލަށް ނުފެންނަ ހިސާބަށް ދާއިރު އަސަރު ނުކުރާނީ ކޮން މަޔަކަށް ހެއްޔެވެ؟ އެ ހުރިހާއިރު ވެގެން ދިޔައިރުވެސް އަހަރެންގެ އަނގަޔަކުން އެންމެ ބަހެއްވެސް ނުނިކުމެއެވެ. އިސްޖަހާލައިގެން ހުރީ ރޮވިދާނެތީއެވެ. މަންމަގެ ލޮލުން އޮހޮރެމުން ދިޔަ ކަރުނަތަށް ފެނިއްޖެ ނަމަ އަހަންނަށް ކެތް ނުކުރެވޭނެ ކަން އިނގޭތީއެވެ. އަހަރެންނަކީ އަބަދުވެސް ކަނޑުމަށް އަރަން ބިރުގަންނަ މީހެކެވެ. ނަމަވެސް އެރޭ އެ އެރެނީ ކަނޑުމައްޗަށް ކަމެއް އަހަރެންނަކަށް އިހުސާސެއް ނުކުރެވުނެވެ. އެޔަށް ވުރެ ބޮޑަށް އަހަރެން ހުރީ ދެރަވެފައެވެ. އަމިއްލަ އުފަން ރަށާއި އާއިލާ ދޫކޮއް ދާންޖެހޭތީއެވެ.\nއައްގަޑި އިރުގެ ދިގު ދަތުރަކަށް ފަހު މާލެ ބިމުގައި ފައިޖައްސާލި ފުރަތަމަ ފަހަރުވެސް އަހަރެން ހިތައްއެރީ ސަހަރޯއެވެ. މިހާމީހުން ގިނައިރު މިތާ އުޅޭނީވެސް ކިހިނަކުން ހެއްޔެވެ؟ ވަގުތުން ރަށަށް ދާން ބޭނުންވިއެވެ. ނަމަވެސް ހިތްވަރުކޮއްފާ ކުރިޔަށް ހިނގައިގަތީ މާލެ އައި ބޭނުން ހިތައްއަރާފައެވެ. ހުންނަން ހަމަޖެހިފައި ހުރީ އާއިލާ ބައެއްގެ ކައިރީކަމުން ހިތުގައިވާ ނުތަނަވަސް ކަން ކުޑަކޮން ނަމަވެސް ފިލައިދިޔައެވެ. މާލެ އައިތާ މާގިނަދުވަހެއް ނުވަނިސް އަހަރެން ހަދަން ހަމަޖެހިފައިވާ ކޯސް ފެށުނެވެ. އަހަރެން އެންމެ ފުރަތަމަ ހަދަން ގަސްތުކުރީ އައި. ޓީ ސެޓްފިކެޓް ލެވެލް ތިނެއްގެ ކޯހެކެވެ. އަލަށް މި ފަށަން އުޅުނު ދަތުރު ނިމޭނީ އަހަރެންގެ ހަޔާތުގެ ހުދު ސޮފުހާގައި ލޯބީގެ ރަތް ކުލަ ޖެހިގެން ކަމެއް އަހަންނަށް އިނގޭނީ ކިހިނަކުން ހެއްޔެވެ؟ ކޮލެޖަށް ދިޔަ ފުރަތަމަ ދުވަހު ހިތް ނުތަނަވަސް ވިއެއް ކަމަކު ކުލާކުން ފެނުނު ހިތްހެޔޮ މޫނުތަކުގެ ސަބަބުން އެ މައްސަލަވެސް ހައްލުވިއެވެ. ކުލާހުގެ ހުރިހާކުދިންވެސް ވަރަށް އެކުވެރިއެވެ. އެހެންވެ އަހަރެންވެސް އެމާހައުލަށް ހޭނޭކަށް މާ ގިނަ ދުވަހެއް ނުނެގިއެވެ. އެންމެނާވެސް އެކުވެރިވެ ވާހަކަ ދައްކާހަދަން ފެށީމެވެ. އެއްއިރެއްގައިވެސް އަހަރެން މީ ފިރިހެން ކުދިންނާ މާ ވާހަކަ ދައްކާ އުޅުނު މީހެއް ނޫނެވެ. ނަމަވެސް ކުލާހުގައިން ފިރިހެން ކުއްޖަކާ ވާހަކަ ދައްކާހިތް އަހަރެން ވަރަށް ވިއެވެ. ކީއްވެ ކަމެއް ނޭންގެއެވެ. ފަހަރެއްގައި އޭނަ މާ ރީތީ ކަމަށްވެސް ވެދާނެއެވެ. ރީތި އެއްޗެއްސަށް ހިތް ކިޔުމަކީ އިންސާނުންގެ ތަބީއަތުގައިވާ ކަމެއް ނޫންހެއްޔެވެ؟ އިޒާންވެސް އަހަރެންނަށް ވަރަށް ޖެއްސުން ކޮއްހަދައެވެ. އެހެން މީހެއްނަމަ އަންނާނީ ރުޅިއެވެ. ނަމަވެސް އަހަންނަށްވީ ހިތަށް ހަމަޖެހުން ލިބުނު ކަމަކަށެވެ.\nއިޒާންއާއި އަހަރެންގެ ގުޅުން އިތުރަށް ބަދަހިވީ ދެމީހުންގެ ފޯނު ނަންބަރު އެކަކު އެނެކަކަށް ދެވުނު ހިސާބުން ނެވެ. ރޭގަނޑު އެތަށް ދަމެއް ވަންދެން މެސެޖުން ވާހަކަދެއްކުން އާދަޔަކަށް ވިއެވެ. ނޭނގިނަމަވެސް އިޒާންގެ މެސެޖްތަކަށް އަހަރެންނަށް އިންތިޒާރު ކުރެވެން ފެށުނެވެ. އަހަރެމެން ދެމީހުންގެ ބަދަހިވެފައިވާ ގުޅުން ކުލާސް އެންމެންނަށް ވެސް ފާހަގަވިއެވެ. އެކަމާ ވަރަށް ދިމާކޮށް ވެސް ހެދިއެވެ. އެކަމުންވެސް އަހަރެންގެ ހިތަށްދިޔައީ އުފާ ލިބެމުންނެވެ. އެ ކޯހަކީ ހަ މަސްދުވަހުގެ ކޯހެވެ. އެ ހަމަސް ދުވަސް ނިމިގެން ދިޔައީ ހީވެސް ނުކުރާހާ އަވަހަށެވެ. ރަށަށް ފުރުންވެސް އޮތީ ނަތީޖާ ލިބުމާއެކެ އެރެއިން އެރެޔަށެވެ. ނަތީޖާ ހިފައިގެން ކޮލެޖުން ނިކުތީއެންމެން އެކީއެވެ. އަހަރެން އެރޭ ފުރާކަން އިނގުމުން އެންމެން އަހަރެން ގެޔަށް ލާންއައެވެ. އެކަމުގައިވެސް އެންމެ ކުރީގައި ހުރީ އިޒާންއެވެ. މަންމަ ފެންނާނެތީ އެކަމާ އުފާވިޔަސް އިޒާން ނުފެންނަ ހިސާބަށް ދާން ވުމުން ހިތުގައި ރިއްސާލިއެވެ.\nއެރޭ ރަށަށް ދާން ބޯއްޓަށް އެރީން ސުރެން އަހަންނަށް ނިދެންދެން އިޒާން އަހަންނަށް މެސެޖް ކުރިއެވެ. ނުފެންނަ ހިސާބަށް ދިޔަޔަސް ވާހަކަ ދެއްކޭނެތީ އަހަރެން ވަރަށް އުފާވިއެވެ. ރަށަށް ގޮސްވެސް ގިނަވަގުތު ހޭދަކުރެވުނީ ފޯނު ހިފައިގެން ނެވެ. އެހެން އުޅެމުން މަންމައަށްވެސް އިޒާން އިނގުނެވެ. އެއީވެސް ހަޔާތުގައި އަލަށް ކުރި ކަމެކެވެ. ފިރިހެން ކުއްޖަކު މަންމައަށް ތައާރަފު ކޮއްދިނުންވެސް އެއީ ވަރަށް ހިތްވަރުން ކުރެވޭ ކަމެއް ކަންވެސް އަހަންނަށް އިނގުނީ އެދުވަހު އެވެ. އެހާ ލަދުގަންނަންވީ ސަބަބެއް އޭރު އަހަންނަކަށް ނުވިސްނުނެވެ. އިޒާންއަކީވެސް އެހެން އެކުވެރިންގޮތަށް އެކުވެރިޔެއް ވިއްޔާއެވެ. ދުވަސްތަށް ވޭތުވަމުންގޮސް އެއަހަރުވެސް ނިމުނީ އިޒާންއާއި އަހަރެންގެ ގުޅުން އެގޮތުގައި އޮވެއެވެ.\nޖެހިގެން އައި އަހަރު އަހަރެން އެނެއްކާވެސް މާލެދިޔައީމެވެ. މިފަހަރު އެއީ ޔުނިވާސިޓީއަށް ޑިޕްލޮމާ ކޯހަކަށް ޖޮއިން ކޮއްގެންނެވެ. ކަންދިމާކުރި ގޮތުން އެކޯހުގެ އޮރިޔަންޓޭޝަނަށް ދިޔަތަނުން އިޒާން އާއި ދިމާވިއެވެ. އެވީ ދުވަސް ތަކުގެ ތެރޭގައި އޭނާ އިތުރަށް ރީތިވިހެން އަހަންނަށް ހީވިއެވެ. އޭނާވެސް ޑިޕްލޮމާއަށް ޖޮއިން ކުރީއެވެ. އެއް ކޯހެއް ނޫނެއްކަމަކު އެއް ފެކަލްޓީއަކުންނެވެ. އެކަމާވެސް އަހަރެން އުފާކުރީމެވެ. އިޒާން އަހަރެންނަށް އަބަދު ފެންނާނެތީއެވެ. ނަމަވެސް ކަންތަށް ވެގެން ދިޔައީ އެހެނެއް ނޫނެވެ. އޭނާ ދާންޖެހުނީ ހެނދުނުއެވެ. އަހަރެން ދާންޖެހުނީ ހަވީރު ކުލާސްތަކަށެވެ. އެވަރުންވެސް އަހަރެން ހިތްވަރެއް އެލުވައެއް ނުލަމެވެ. އޭނާ އުޅެނީ ސައިކަލުގައި ކަން އިނގުމުން ތަނަކަށް ދާންޖެހުނަސް އޭނަޔަށް ގުޅާ ގެންނަން ފެށީމެވެ. އޭނަވެސް ވަރަށް ފަސޭހައިން އަހަރެން ބުނާ ކަންތަށް ކޮއްދެއެވެ. ހުސްވަގުތު ތަކުގައި ދެމީހުން ޑައިނަމޯއަށް ސަބްމެރިން ކާންދިޔުމާ ރޭގަނޑު ވާރޭގައި ސައިކަލު ދުއްވަންވެސް ނިކުންނަން ފެށީމެވެ. އިޒާން އަކީ ކާކުކަން އަހަރެންގެ ހުރިހާއެކުވެރިންނަށްވެސް އަހަރެން ބުނެދިނީމެވެ. އަހަރެން އަބަދު އިޒާންގެ ވާހަކަ ދައްކާތީ އެމީހުން އަހަންނާ ދިމާކުރީ އަހަންނަށް ލޯބިވެވުނީ ކަމަށް ކިޔައިގެންނެވެ. ނަމަވެސް އަހަރެންގެ ނަޒަރުގައި އެއީ ހަމައެކަނި ލައިކް ވުމެވެ.\nދެއަހަރު ދުވަހު މާލޭގައި އުޅުނު އިރު އިޒާންގެ ސައިކަލު ފަހަތުގައި ތަންތަނަށް ދިއުން އެއީ އާދަޔަކަށް ވިއެވެ. ޑޮކްޓަރަށް ދައްކަން މަންމަމެން މާލެ އައި ފަހަރެއްގައި އެންމެން ރެސްޓޯރެންޓަށް ކާން ދިޔައީމެވެ. އެރޭވެސް އަހަރެން އިޒާންއަށް ދައުވަތު ދިނީމެވެ. އެއީވެސް އަލަށް ކުރިކަމެކެވެ. އާއިލީ ކެއުމަކަށް އިޒާން އަށް ދައުވަތު ދިނީ މަންމަ އާއި ބައްދަލު ކުރުވާހިތް އޮތްލެއް ބޮޑުކަމުންނެވެ. ކަންތަށްތަށް ބަދަލުވެގެން ދިޔައީ އެ ދެއަހަރު ނިންމާފައި ރަށަށް ދިޔަފަހުންނެވެ. އަހަންނާއި އިޒާންގެ ގުޅުމަށް ހީނަރުކަން އަންނަން ފެށީ އެހިސާބުންނެވެ. އެ ގުޅުން އެއްކޮން ކެނޑުނީ އަހަރެންގެ ފޯން ނަންބަރު ބަދަލު ކުރި ހިސާބުންނެވެ. އެތަށް ފަހަރަކު އިޒާންއަށް މެސެޖް ކުރާހިތް ވިއެވެ. ނަމަވެސް އެ ބަންދުގައި ރަށަށް އައިސް އުޅުނު އިރު ދިމާވި ކަމެއްގެ ސަބަބުން ފޯނާ އެއްކޮން ދުރު ވެވުނީއެވެ. އިޒާން އާ ވާހަކަ ނުދެއްކިޔަސް އޭނަ މަތިން ހަނދާން ނުކުރާ އެންމެ ދުވަހެއްވެސް ނުދާނެއެވެ. އެހެން އުޅެމުން ތިންވަނަ އަހަރުވެސް އަހަރެން މާލެދިޔައީމެވެ. އިޒާން ދެކިލާހިތުން އޭނަ މަސައްކަތް ކުރާއޮފީސް ކުރިމަތިން ލައްކަފަހަރު ބުރުޖެހުނެވެ. އެގޮތަށް ބުރުޖެހި ދެތިން ފަހަރަކު ދިމާވެސް ވިއެވެ. ކުރިންއޮތް ގުޅުން ނެތަސް އެވަރުން އަހަރެން ފުއްދާލީމެވެ. އެވަނީ ލޯބިކަން އެވަރުންވެސް އަހަރެން ގަބޫލު ކުރާކަށް ބޭނުމެއް ނުވިއެވެ.\nއަހަންނަށް ވެވުނީ ލޯބިކަން އިހުސާސް ވިއިރު އޮތީ ވަގުތު ފާއިތު ވެފައެވެ. އިޒާންގެ ހަޔާތަށް އަންހެންކުއްޖަކު އައީއެވެ. އެކަން އިނގުނީވެސް އެއަހަރު ޗުއްޓީއަށް ރަށަށް އައިސް އުޅެނިކޮންނެވެ. އެ ދުވަހު ވަރަށް ހިތުގައި ޖެހުނެވެ. ނަމަވެސް އޭނާ އަތުން ބީވީ އަހަރެންގެ ކުށަކުންކަން އިހުސާސް ވުމުން އިޒާން އެނަން އަހަރެންގެ ހިތުގެ ކަނެއްގައި ފޮރުވާލީމެވެ. އޭގެ ފަހުންވެސް އަހަރެންގެ އެކުވެރިން އިޒާންގެ ވާހަކަ ދައްކާ ހަދައެވެ. އެއިން ކޮންމެ ވާހަކައަކަށް އަހަރެން އިޖާބަދެނީ މޫނުމަތީގައި ނުފިލާ ހިނިތުން ވުމެއް ކުރަހާލަމުންނެވެ. އިޒާން ނުލިބުނަސް މިހާރު އަހަރެން ދެރައެއް ނުވެއެވެ. އޭނާ އުފަލުގައި އުޅެނިކޮން އަހަންނަށް ނިމުނީއެވެ. އިޒާން ދެކެ އަހަރެން ވަރަށް ލޯބި ވީމެވެ. އޭނާގެ ވާހަކަ ދައްކާއިރު އަހަރެންގެ މޫނުމަތިން ފެންނަ ހިނިތުންވުންވެސް އެކަމަށް ހެކި ދޭނެއެވެ.\nމީހުން ބުނެ އުޅެއެވެ. ހަޔާތުގައި ވެވޭ ފުރަތަމަ ލޯތްބަކީ ދުވަހަކުވެސް ހިތުން ނުފޮހެވޭނެ އެއްޗެކެވެ. އެ ބަހުގެ ތެދުކަން އަހަންނަށް ވަރަށް ރަނގަޅަށް އިނގެއެވެ. މިހާރު އަހަރެންގެ ހަޔާތުގައިވެސް ބައިވެރިޔަކު ހުރެއެވެ. އޭނަ ދެކެވެސް އަހަރެން ވަރަށް ލޯބި ވަމެވެ. ނަމަވެސް އިޒާން ދެކެ ވެވުނުކަހަލަ ލޯތްބެއް އޭނަ ދެކެވެސް ވެވޭނެ ކަމެއް އަހަންނަކަށް ނޭންގެއެވެ. “އިޒާން” އެނަމާއި އެ ލޯތްބަކީ މިހިތުން ދުވަހަކުވެސް ފިލައިގެން ނުދާނެ އެއްޗެކެވެ.\nStory varah reethi…\nAlhey mi loabi story ves finish vee dhw…….\nThen when we see you’re other story and pls don’t stop writing storys pls nannu\nNice keep up the good work???\n?Amazing story..vvvvvvvv reethi ingey..love it…???\nWhat happened chutty ah goss??\nehen biteh eyru fenuny… hehe\nOmmmgggg….vvvvv ryyythhi mi stwry..adhives mikahala rytgi stwries thakeh libeyne kamah unmeedhu kuran ..kyp up the gud wrk?❤\nNannu thy kn rashehtha??? Dhannahen hyvanyhama… If u dnt mind plx… anyway nyc stry… I luv it 🙂 🙂 🙂 🙂 🙂\nis thisareal story.. kiyaaleema heevanii real story eh hen.. anyway varah reethi mi story ves..\nޅެން ލޯބި January 14, 2019


Live action film "Mulan" boycott kuran govaalany\n"މުލާން" ފިލްމު ބޮއިކޮޓް ކުރަން ގޮޮވާލަނީ\nމުލާން ފިލްމު ބޮއިކޮޓް ކުރަން ގޮވާލީ ފިލްމުގައި މުލާން ރޯލު ކުޅޭ ތަރި ޝެއާ ކުރި ޕޯސްޓަކުން --\nޑިޒްނީގެ ލައިވް އެކްޝަން ފިލްމު "މުލާން" ބޮއިކޮޓް ކުރަން ސޯޝަލް މީޑިއާގައި ގޮވާލައިފި އެވެ.\nފިލްމު ބޮއިިކޮޓް ކުރަަން ގޮވާލާފައިވަނީ، ހޮންކޮންގައި ކުރަމުން އަންނަ މުޒާހަރާގެ ބައިވެރިންނާ ދެކޮޅަށް ފުލުހުން ހިންގާ ހަރަކާތްތަކަށް މުލާންގެ ރޯލު ކުޅޭ ލިއު ޔިފީ ތާއީދުކޮށް ވާހަކަ ދެއްކުމުންނެވެ.\nޗައިނާގެ ސަރުކާރުން ހިންގާ ބެއިޖިންގެ ނޫސް ޕީޕަލްސް ޑެއިލީގެ އާޓިކަލެއް، އެ ގައުމުގެ ސޯޝަލް ޕްލެޓްފޯމް ވެއިބޯގައި ޝެއާކުރަމުން މުލާންގެ ރޯލު ކުޅޭ ލިއު ބުނީ ހޮންކޮންގް ފުލުހުންނަށް ތާއީދު ކުރާ ކަމަށާއި ދެން ތަޅައިގަންނަންވީ ކަމަށެވެ.\nފިލްމުގެ ޓީޒާ، ޓީޒާ ޓްރެއިލާ ނެރުނީ މިދިޔަަ މަހު --\nޖޫން މަހު ހޮންކޮންގައި ފެށި މުޒާހަރާތަކަކީ، ހޮންގްކޮންގު ސަރުކާރުން އިސްލާހުތަކަކާއެކީ ފާސް ކުރަން ހުށަހަޅާފައިވާ އެ ގައުމުގެ އެކްސްޓްރެޑިޝަން ބިލް ފާސް ކުރުން ފަސް ކުރި ނަމަވެސް، ބިލް އަނބުރާ ނުގެންދާތީ އެކަމާ ދެކޮޅަށް ކުރިއަށް ގެންދާ މުޒާހަރާތަކެވެ.\nމުޒާހަރާތަކަށް ފާޑުކިޔާ ލިއު ކުރި މި ޕޯސްޓާއެކު ޗައިނާގައި ބޭނުން ނުކުރެވޭ ގޮތް ހަދާފައިވާ ޓްވިޓާގައި ވަނީ ހޭޝްޓެގް ބޮއިކޮޓްމުލާން ޖަހައި، ފިލްމަށް ނުދިއުމަށް ގޮވާލަމުންނެވެ. ގިނަ މީހުން ބުނާ ގޮތުގައި ފުލުހުންނަށް ތާއީދު ކުރުމަކީ މުޒާހަރާތަކުގެ ބައިވެރިންނަށް ފުލުހުން ދޭ އަނިޔާތަކަށްވެސް ތާއީދު ކުރުން ކަމަށެވެ. އަަދި އޭނާގެ އެމެރިކާގެ ސިޓިޒަންޝިޕްގައި އޭނާ އުޅޭ މިނިވަންކަމަށް ވެސް ވަނީ ފާޑުކިޔާފަ އެވެ.\nޑިޒްނީން 1998 ވަނަ އަހަރު ނެރުނު "މުލާން" އަށް ލައިވް އެކްޝަން ފިލްމެއް ހަދާ ރިލީޒް ކުރަަން ހަމަޖެހިފައިވަނީ އަންނަ އަހަރުގެ މާޗް 27 ގައެވެ. ޑިޒްނީ އިން އަންނަނީ އެނިމޭޓެޑް ފިލްމުގެ ލައިވް-އެކްޝަން ފިލްމުތަައް އަލުން ހަދަމުންނެވެ.


High school Gai Britney Spear Eynaage Loabiveriya Ah Fonuvi Sity Neelamah laifi - Vaguthu\nދުނިޔޭގެ މަޝްހޫރު ޕޮޕް ލަވަކިޔުންތެރިޔާ ބްރިޓްނީ ސްޕެއާ އޭނާގެ ހައި ސްކޫލް ދައުރުގައި ލޯބިވެގެން އުޅުނީ ޑޮނަލްޑް 'ރެގް' ޖޮންސް އާއި އެވެ. ޖޮންސް އާއި އެކު އޮތް ލޯބީގެ ގުޅުން ނިމުމަކަށް ގެންނަން އޭނާ ލިޔުނު ސިޓީ ނީލަމަށް ލައިފިއެވެ.\nބްރިޓްނީ ސްޕެއާ ލިޔެފައިވާ މި ސިޓީ ދެ ސަފްހާއަށް ދިގުއިރު އޭނާ އާއި ޖޮންސް ދެ އަހަރު ވަންދެން ރައްޓެހިވެގެން އުޅުނު ކަމަށް ސިޓީގައި ބުނެފައި ވެއެވެ. އަދި ދެމީހުން ވަކިވާން އުޅޭކަން ދެމީހުންނަށްވެސް އެނގޭ ކަމަށާއި މުސްތަގުބަލުގައި ދެމީހުން ގުޅެން ތަގުދީރުގައި އޮތީޔާ އެކަންވެސް ވާނެ ކަމަށް ސިޓީގައި ބުނެފައި ވެއެވެ.\nސްޕެއާ ވަނީ 1998 ވަނަ އަހަރުގައިވެސް މީގެ ދެވަނަ ސިޓީއެއް ލިޔެފަ އެވެ. އެ ސިޓީ ލިޔުނު އިރު ސްޕެއާ ހުރީ ނިއު ޔޯކް ސިޓީގައި އެވެ. އަދި ޖޮންސް ހުރީ މިސޯރީ ގައި އެވެ.\nމީޑިޔާރިޕޯޓުތައް ބުނާގޮތުގައި ސްޕެއާގެ ލޯބީގެ ސިޓީ 2،800 (56،815 ރުފިޔާ) ޕައުންޓާއި 4،250 ޕައުންޑާ(86،238 ރުފިޔާ) ދޭތެރޭ އަގެއްގައި ވިއްކާލެވޭނެ އެވެ. މި ސިޓީ ނީލަމަށް ލާފައި ވަނީ ޖޫލިއަން އޮކްޝަން މިއުޒިކް އައިކޮންސް އިވެންޓުގައި އެވެ.\nޕްރެސް އެސޯސިއޭޝަން އަށް ދިން އިންޓަވިއުއެއްގައި މި ސިޓީ ނީލަމަށް ލި ފަރާތް، މާޓިން ނޯލަން މި ސިޓީ ސިފަކުރަނީ 'ޓެރިފިކް' ސިޓީއެއްގެ ގޮތުގައި އެވެ. އޭނާ ބުނީ މި ސިޓީ އަކީ ހައިސްކޫލްގައި ދެ އެކުވެރިން ލޯބިވެވި ދެމީހުން ވަކިވާން ލިޔެފައިވާ ސިޓީއެއް ކަމަށެވެ.


ރާޅާއެޅުމުގެ ފުރަތަމަ ގައުމީ އަންހެން ޗެމްޕިއަނަކީ އާޔާ\nރާޅާއެޅުމުގެ ފުރަތަމަ ގައުމީ އަންހެން ޗެމްޕިއަންގެ ޝަރަފްހޯދައި އާޔާ ތާރީހުގެ ތެރެއަށް\n25 ނޮވެންބަރު 2021 - 08:21 1\nސީ ސްޕޯޓްސް ރަންނަމާރި ޗެލެންޖްގެ ނަމުގައި ބާއްވާ ގައުމީ ރާޅާއެޅުމުގެ މުބާރާތުގެ އަންހެން އޯޕަން ޑިވިޝަން ޗެމްޕިއަންކަން ހޯދައި، އާޔާ ނަސީމް ތާރީހީ އަދި ޝަރަފްވެރި ކާމިޔާބީއެއް ހޯދައިފި އެވެ.\nގައުމީ ރާޅާ އެޅުމުގެ މުބާރާތުގެ އަންހެނުންގެ އޯޕަން ޑިވިޝަން، ޝޯޓްބޯޑް ފައިނަލްގައި އިއްޔެ ހަވީރު އާޔާ މޮޅުވީ ޝާޒިޔާ ސައީދު (ޝާޒު) އާ ވާދަކޮށެވެ. ތިން ވަނަ ހާސިލްކުރީ ނާހާ ނަސްރުﷲ އެވެ. ނާހާ އަކީ މި ފަހަރުގެ މުބާރާތުގައި އައްޑޫ ސިޓީ ޓީމުގައި ހިމެނޭ ރާޅާއެޅުންތެރިއެކެވެ.\n15 އަހަރުގައި އެންމެ ފުރަތަމަ ރާޅަށް ދިޔަ އާޔާ އަކީ މިހާރު ގައުމީ ޗެމްޕިއަނެއް\nގައުމީ ލެވަލްގައި ބާއްވާ ރާޅާއަޅާ މުބާރާތްތަކުގައި އަންހެން ކުދިންނަށް އޮންނަ ފުރުސަތުތައް ބޮޑަށް ފަހިވެފައި އޮތުމަކީ އަބަދުވެސް އަންހެން ރާޅާ އެޅުންތެރިން ދެކެމުން އައި ހުވަފެނެކެވެ.\nކޮވިޑް-19 އަށް ފަހު ބޭއްވޭ ގައުމީ ލެވަލްގެ ފުރަތަމަ ސާފިން މުބާރާތުގައި މޯލްޑިވްސް ސާފިން އެސޯސިއޭޝަން (އެމްއެސްއޭ) އިން އަންހެން ރާޅާ އެޅުންތެރިންނަށް އެ ފުރުސަތު ފަހިކޮށްދިނީ ވަރަށް ވިސްނުންތެރިކަމާ އެކު ގިނަ ޒުވާނުންތަކެއް ސާފިން އިން ކުރިއަށްދާން މަގުކޮށައިދޭށެވެ.\n"މުބާރާތުގެ ތެރޭގައި އަސްލު އެންމެ އުފާވަނީ ގާލްސް ހީޓެއް ބާއްވާތީ. ވަރަށް ދުވަސްވެއްޖެ މިވާހަކަ ދައްކާތާ ދުވަހަކު ވެސް އަދި މި އޮޕޮޗިއުނިޓީ އެއް (ފުރުސަތެއް) ނުލިބޭ. އަންހެން ކުދިންގެ އޯޕަން އެއް ފުރަތަމަ ފަހަރަށް ބާއްވާތީ އެމްއެސްއޭ އަށް ވެސް ވަރަށް ތަރުހީބު ދެން،" މުބާރާތް ފެށުމުގެ ކުރިން އެމްއެސްއޭ އަށް ދިން އިންޓަވިއުއެއްގައި އާޔާ ބުނެފައިވެ އެވެ.\nއެންމެ ފުރަތަަމަ ރާޅަން އަންނަން ފެށީ 15 އަަހަރުގައި - އާޔާ\nއާޔާ ވަނީ އަންހެން ކުދިންނަށް ގައުމީ ލެވަލްގައި ރާޅާ އެޅުމުން ކުރިއަށް ދިއުމުގައި ޕްލެޓްފޯމެއް އޮތުން ހުރިހާ ގޮތަކުން ވެސް މުހިއްމުކަން ފާހަގަކޮށްފަ އެވެ.\n"އާޔާ އެންމެ ފުރަތަަމަ ރާޅަން އަންނަން ފެށީ 15 އަަހަރުގައި. އޭރު ރާޅާ އަޅާފައި ދެން ކިޔަވަން ގޮސްފައި ވަރަށް ދުވަސް ވަންދެން ނާޅާހުރެފައި މީގެ ދެތިން އަހަރެއް ކުރިން އަލުން މި ފެށީ،" އާޔާ ބުންޏެވެ.\nއާޔާގެ އެންމެ ބޮޑު އުފަލަކީ ގިނަ އަންހެން ކުދިންގެ އާއިލާތަކުން ސާފިން އަކީ ވެސް މުސްތަގުބަލެއް އޮތް ކުޅިވަރެއްގެ ގޮތުގައި ދެކިގެން "ސީރިއަސްކޮށް" ނަގާތީ އެވެ. އޭގެ ސަބަބުން އަންހެން ކުދިންގެ މެދުގައި ސާފިން ޑިވެލޮޕްވާން ބޮޑު ބާރަކަށް ވާނެ ކަމަށް އާރާ ބުނެފައިވެ އެވެ.\nއަންހެން ޑިވިޝަނުގެ ޗެމްޕިއަންކަން ހޯދި އާޔާ އަށް އެމްއެސްއޭ އިން ވަނީ 15،000 ރުފިޔާގެ ފައިސާގެ އިނާމެއް ދީފަ އެވެ. ދެ ވަނަ ހޯދި ޝާޒިޔާ އަށް 10،000 ރުފިޔާ ލިބުނުއިރު، ތިން ވަނަ ހޯދި ނާހާ އަށް ލިބިފައިވަނީ 7،000 ރުފިޔާގެ ފައިސާގެ އިނާމެކެވެ.\nމި މަހު 30 ވަނަ ދުވަހުގެ ނިޔަލަށް ކުރިއަށްދާ މި ފަހަރުގެ ގައުމީ ސާފިން މުބާރާތުގައި 14 ރަށަކަށް ނިސްބަތްވާ ޓީމުތަކަކުން ވާދަކުރާއިރު، އޭގެ ތެރޭގައި 25 ރަށަކަށް ނިސްބަތްވާ 102 ސާފަރުން ހިމެނެ އެވެ. އެއް ސާފަރަކަށް ވުރެ ގިނައިން އެއް ރަށަކުން ބައިވެރިވާނަމަ އެއީ ޓީމެއް ގޮތަށް ގުނަން އެމްއެސްއޭ އިން ވަނީ ނިންމައިފަ އެވެ.\nތުލުސްދޫ އަންމަޑޭ: "ވަކަރުގޭ" ކުއްޖަކުން "ރާޅު ހީރޯ" އަކަށް\nރާޅާއެޅުމުގެ ގައުމީ ޗެމްޕިއަނަކަށް ގައްދޫގެ ހޫދު\n100 އަށް ވުރެ ގިނަ ރާޅާއެޅުންތެރިން: ތާރީހީ ސާފިން މުބާރާތެއް


Spain ge zuvaan forward Ferran Torres Barca ah\nސްޕެއިންގެ ޒުވާން ފޯވާޑު ފެރަން ބާސާ އަށް\nސްޕެއިންގެ ފެރަން ޓޮރެސް\nއިނގިރޭސި ޕްރިމިއާލީގުގެ މެންޗެސްޓަ ސިޓީން ވިދާލި ސްޕެއިންގެ ފެރަން ޓޮރެސް ބާސެލޯނާ އަށް ބަދަލުވެއްޖެ އެވެ.\nފެރަން ޓޮރެސް، ބާސާ އަށް ބަދަލުވިކަން ބާސާއިން އިއުލާން ކޮށްފައިވަނީ އިއްޔެގެ ވަގުތެއްގަ އެވެ. ނަމަވެސް އޭނާގެ ފަޔަށް ލިބިފައިވާ އަނިޔާ އަކާއި ގުޅިގެން އަދި އެޓީމުގެ ސްކޮޑުގައި އޭނާ އަދި ހިމަނާފައެއް ނުވެ އެވެ.\nޓޮރެސް އޭނާގެ މެޑިކަލް ޓެސްޓުން ފާސްވެފައި ވަނީ މިދިޔަ ހޯމަ ދުވަހު އެވެ. އެ ޓެސްޓުން ދައްކާ ގޮތުގައި އޭނާއަށް ލިބިފައިވާ އަނިޔާ އަންނަނީ ރަނގަޅުވަމުންނެވެ.\nފެރަން ޓޮރެސް، ބާސާއަށް ބަދަލުވެފައިވާ މިދަނޑިވަޅަކީ ބާސާގެ ކުރިއަށް ކުޅޭ ގިނަ ކުޅުންތެރިން ތަކެއް އަނިޔާގެ ސަބަބުން ކުޅުމާއި ދުރުގައި ތިބި ވަގުތެކެވެ. އެގޮތުން އަނިޔާގައި ތިބި ކުޅުންތެރިންގެ ތެރޭގައި އަނޫސް ފަޓީ، ޕެޑްރީ، ސާޖީ ރޮބާޓޯ އަދި ޑިޕޭ ވެސް ހިމެނެ އެވެ.\nބާސެލޯނާގެ އެންމެ ތަޖުރިބާކާރު ފޯވާޑް އަދި ކެޕްޓަން ސާޖިއޯ ބުސްކެޓްސް ކޮވިޑަށް ޕޮޒިޓިވް ވުމާ ގުޅިގެން އޭނާ ވެސް މިވަގުތު ހުރީ ޓީމާ ދުރުގަ އެވެ. މިކަންކަމުގެ ސަބަބުން ބާސެލޯނާގެ ނަތީޖާތައް ވަރަށް ބޮޑަށް ދަށްވެ މިވަގުތު އެ ޓީމު އޮތީ ލަލީގާގެ7ވަނައިގަ އެވެ.\nފެރަން ޓޮރެސް ބާސާގެ ޕްރެކްޓިސް ތަކުގައި ބައިވެރިވަނީ\nބާސާ އިން ބުނީ ފެރަން ވަރަށް އަވަހަށް ޓީމުގެ ސްކޮޑުގައި ހިމެނި ކުޅެން ފަށާނެ ކަމަަށެވެ. އޭނާ ވަނީ އިއްޔެގެ ޕްރެކްޓިސް ސެޝަނުގައިވެސް ބައިވެރިވެފަ އެވެ. އަދި އަންނަ ޖެނުއަރީ މަހުގެ ދެވަނަ ދުވަހު ރިއަލް މޮލޯކާ އާއި ދެކޮޅަށް ކުޅޭ މެޗުގައި ފެރަން ކުޅޭނެ ކަމަށް ބައެއް ނޫސްތަކުގައި ރިޕޯޓްކޮށްފައިވެ އެވެ.\nއުމުރުން 21 އަހަރުގެ ފެރަން ބާސާއަށް ބަދަލުވެފައިވަނީ 55 މިލިއަން ޕައުންޑަށް ފަސް އަހަރުގެ ކޮންޓްރެކްޓެއްގެ ދަށުންނެވެ. ކުރިން އޭނާ ކުޅެމުން ދިޔަ މެންޗެސްޓަ ސިޓީން އޭނާ އަށް ދިނީ 46.7 މިލިއަން ޕައުންޑެވެ.\nމިދިޔަ ފިނި މޫސުމުގެ ޓްރާސްފާގައި ބާސާއިން ވަނީ ސިޓީ އަށް ކުޅެމުން ދިޔަ އާޖެންޓީނާގެ ތަރި ސާޖިއޯ އެގުއޭރޯ ވެސް އެޓީމަށް ގެނެސްފަ އެވެ.\nރޮނާލްޑޯގެ ފިރިހެން ދަރިފުޅު މަރުވެއްޖެ\nމާސިއާލް ސެވިއްޔާއަށް ބަދަލު ވެއްޖެ\nސެނެގޯލް އާއި މޮރޮކޯ ކުއާޓާއަށް


Sridevi "Chaalbaaz"gai kulhunu role mifaharu Shraddha ah\nޝްރީދޭވީ "ޗާލްބާޒް" ގައި ކުޅުނު ރޯލު ޝްރައްދާއަށް\nޝްރައްދާ (ކ) އަދި ޝްރީދޭވީގެ "ޗާލްބާޒް" ޕޯސްޓަރެއް\nފިލްމީ ކެރިއަރުގައި ފުރަތަމަ ފަހަރަށް ޝްރައްދާ ކަޕޫރު ޑަބަލް ރޯލެއް ކުޅެން ތައްޔާރުވެއްޖެ އެވެ. ޝްރައްދާ ކުޅެނީ ޝްރީދޭވީގެ އާދަޔާހިލާފު މަޖާ އަދި މޮޅު ފިލްމެއް ކަމަށްވާ "ޗާލްބާޒް" އާ ދާދި އެއްކަހަލަ ފިލްމެކެވެ. "ޗާލްބާޒް" ގައި ޝްރީދޭވީ ވެސް ކުޅެފައި ވަނީ ޑަބަލް ރޯލެވެ.\nއެ ފިލްމުގައި ޝްރީދޭވީ ކުޅުނީ އުފަންވީ ވަގުތު ވަކިވެ ތަފާތު ދެ މީހަކު ގެންގުޅެ ބޮޑުކުރާ އެއްމާބަނޑު ދެ ކުދިން ކަމަށްވާ އަންޖޫ އާއި މަންޖޫގެ ރޯލެވެ. ގިނަ ބަޔަކު އެއްބަސްވާ ގޮތުގައި "ޗާލްބާޒް" އަކީ ޝްރީދޭވީގެ ފިލްމީ ކެރިއަރުގައި އޭނާ އެންމެ މޮޅަށް ކުޅެލާފައި އޮތް އެއް ފިލްމެވެ.\nމިހާރު ޝްރައްދާ މިވަނީ ހަމަ އެފަދަ ރޯލެއް ކުޅެން ތައްޔާރުވެފަ އެވެ. ޝްރީދޭވީ ދެއްކި ކަހަލަ ޖާދޫއެއް ދައްކާލުމުގެ އުންމީދުގަ އެވެ. މި ފަހަރުގެ "ޗާލްބާޒް" ތަފާތު ވަނީ މިއީ ކުރީ ފިލްމުގެ ޒަމާނީ ވާޝަން އަކަށް ވާތީ އެވެ. ފިލްމުގެ ޝޫޓިން ކުރިޔަށް ދާނީ އިނގިރޭސި ވިލާތުގަ އެވެ.\nމި ފިލްމުގެ ޑައިރެކްޓަރަކީ 1989 ގައި ރިލިޒްކުރި "ޗާލްބާޒް" ވެސް ޑައިރެކްޓްކުރި ޕަންކަޖް ޕަރަޝާރް އެވެ. ނަމަވެސް އާ ފިލްމަކީ ކުރީގެ 'ޗާލްބާޒް" ގެ ރިމޭކެއްތޯ ނުވަތަ މި ފިލްމުގައި ހިމެނެނީ މުޅިން އާ ސްޓޯރީލައިން އެއްތޯ އަދި އޮޅުން ނުފިލާ ކަމަށް އިންޑިޔާގެ ނޫސްތަކުން ބުނެފައި ވެއެވެ.\nފިލްމުގެ ޕްރޮޑިއުސަރުންނަކީ ޓީ-ސީރީޒްގެ ފަރާތުން ބޫޝަން ކުމާރު އަދި ޕޭޕާ ޑޯލް އެންޓަޓައިންމަންޓުން އަހުމަދު ޚާނާއި އޭނާގެ އަންހެނުން ޝާއިރާ ޚާނެވެ.\nމި ފިލްމު އިއުލާންކުރީ ޝްރައްދާގެ ރަސްމީ ސޯޝަލް މީޑިއާ އެކައުންޓްތަކުންނެވެ. ފިލްމު އިއުލާން ކުރުމުގެ ގޮތުން ޝްރައްދާ ނެރެފައިވާ ބަޔާނުގައި ބުނީ "ޗާލްބާޒް އިން ލަންޑަން" އަށް އޭނާ ހޮވި ކަމަށްޓަކައި ފިލްމު އުފައްދާ ފަރާތަށް ޝުކުރު އަދާކުރާ ކަމަށެވެ. މި ފިލްމުން ވަރަށް ބޮޑު ޒިންމާއެއް އޭނާގެ ކޮނޑުގައި އެޅޭކަން އެނގޭ ކަމަށާއި ފިލްމު ލިބުމުން ވަރަށް އުފާވެއްޖެ ކަމަށް ވެސް "ސާހޯ" ގެ ބަތަލާ ބުނެފައި ވެއެވެ.\nޝްރީދޭވީގެ "ޗާލްބާޒް" ގައި ފިރިހެން ލީޑް ރޯލު ކުޅުނީ ސަނީ ޑެއޯލް އެވެ. ޝްރައްދާގެ ފިލްމަށް އަދި ބަތަލަކު ހަމައެއް ނުޖެހެ އެވެ. ފިލްމުގެ ލީޑް އެކްޓަރާއި ސަޕޯޓިން ކާސްޓުން ހަމަޖެއްސުމުގެ މަސައްކަތް މިހާރު ދަނީ ކުރަމުންނެވެ.\nޑައިރެކްޓަރު ޕަރަޝާރް ބުނި ގޮތުގައި ޝްރައްދާއަށް އެ ފިލްމު ވަރަށް މޮޅަށް ކުޅެލެވިދާނެ ކަމާ މެދު އޭނާގެ ހިތުގައި އެއްވެސް ޝައްކެއް ނެތެވެ.\n"ޝްރައްދާއަކީ ސްކްރީނުގައި ޖާދޫއެއް ކަހަލަ ބަތަލާއެއް. މި ޑަބަލް ރޯލުން ބެލުންތެރިންގެ ހިތްތަކާ ޝްރައްދާ އަށް ކުޅެލެވިދާނެ ކަމަށް އަހަރެން ގަބޫލު ކުރަން. 'ޗާލްބާޒް އިން ލަންޑަން' އަށް ޝްރައްދާ ވަރުގެ ބަތަލާއެއް ނެތް،" ޑައިރެކްޓަރު ބުންޏެވެ.\nއޭނާ ބުނި ގޮތުގައި ޝްރައްދާ ފިލްމު ގަބޫލުކުރީތީ އޭނާ ވަނީ ވަރަށް ހިތްހަމަޖެހިފަ އެވެ. ޝްރައްދާ އަކީ ވަރަށް ޕްރޮފެޝަނަލް އަދި އެކުގައި މަސައްކަތްކުރަން ވަރަށް ފަސޭހަ އެކްޓަރެއް ކަމަށާއި ފިލްމުގައި ކުޅެންޖެހޭ ޑަބަލް ރޯލަށް ޝްރައްދާ ވަރަށް ފިޓްވާ ކަމަށް ވެސް ޕަރަޝާރް ބުންޏެވެ.\nއިންޑިއާ ޝްރައްދާ ކަޕޫރު


ކަރަންޓުއަގު – ހައްލަކީ ކޮބާ؟ – ކަހަނަލަ\nކަރަންޓުގެ ވާހަކަ ދައްކާއިރުސްޓެލްކޯގެ ތާރީހައް ބަލާނުލާ ކުރިއަށް ނުދެވޭނެއެވެ. ކުންފުނީގެ ހިސާބުތައް ދައްކާގޮތުން 2005 އާއި ހަމަޔަށް ކުންފުންޏަށް ވަމުންއައީ ފައިދާއެވެ. އޭގެފަހުން ވަނީ ގެއްލުންވާންފަށާފައެވެ. އޯޑިޓް ރިޕޯޓްގައިވާގޮތުން އެކަށީގެންވާ ރިޒާވެއް ނުބަހައްޓާ (ފައިދާގެބޮޑުބައެއް ސަރުކާރަށް ނެގުމުގެ ސަބަބުން) ކުރަރަންޖެހޭ ކެޕިޓަލް ހަރަދުކުރުމުގެ ސަބަބުން ކުންފުނިވަނީ ދަރަނިވެރިވެފައެވެ.\nދެހާސްއަށެއްގެ ނިޔަލަށް ބިލިއަނެއްހާރުފިޔާއިން ދަރަނިވެރިވެފައިވާކަމަށް ދައްކައެވެ. ބަޖެޓުން ދުއިސައްތަ މިލިއަނަށްވުރެ ގިނަރުފިޔާ ލިބުނުކަމުގައިވިޔަސް ކުންފުނި އަމިއްލަ ފައިމައްޗަށް ތެދުވެވޭގޮތްވަނީ ނުވެފައެވެ. މިކަމަށް އިތުރަށް އުނދަގޫވީ ތެލުގެ އަގު މައްޗަށް ދިއުމާއި ކުންފުނީގައި ހިނގަމުންދިޔަ ކޮރަޕްޝަންކަމުގައި ބެލެވެއެވެ. އޭރުގެ ސަރުކާރުންވެސް ސްޓެލްކޯ ހިންގުމަށް ކަރަންޓު އަގުބޮޑުކުރުންނޫންގޮތެއް ނެތްކަމުގައި ވަނީ ބުނެފައެވެ.\nސްޓެލްކޯއިން ރަށްތަކަށް ކަރަންޓުދެމުންދިޔައިރު މާލެއިން ބޭރު ރަށްތަކުގައި ނަގަމުންދިޔައީ މާލެއަށްވުރެ އެތައްގުނައެއް ބޮޑުރޭޓެއްކަންވެސް ފާހަގަކޮށްލަންޖެހެއެވެ. އަދި މާލޭގެ ރޭޓްތަށް ކުޑަކުރަމުންދިޔައީ އެހެންރަށްތަކުގެ ރޭޓްތަކަށް އެކަށީގެންވާބަދަލެއް ނުގެނެސްކަންވެސް ފާހަގަކޮށްލަންޖެހެއެވެ.\n<pމިހާތަނަށް އެގޭއެއްޗަކީ ކަރަންޓުއަގު ކުރީގައިހުރިވަރުގައި ހުރެގެން ކުންފުނިތަކަށް އަމިއްލަ ފައިމައްޗަށް ނުތެދުވެވޭނެކަމެވެ. އަދި ދެމެހެއްޓެނިވިގޮތެއްގައި ކަރަންޓުދެވެން ނެތްކަމަވެ. އޮތީދެހައްލެވެ. ކަރަންޓުއަގުބޮޑުކުރުމެވެ. ނުވަތަ ކުންފުންޏަށްވާގެއްލުން ދައުލަތުގެ އާމްދަނީއިން ފޫބެއްދުމެވެ. ރަގަޅީކޮންގޮތެއްބާއެވެ.\nކަރަންޓު ކުންފުންޏަށް ދެކޮޅުނުޖެހޭބައި ދައުލަތުގެ އާމްދަނީއިން ފޫބެއްދުން ނުވަތަ ސަބްސިޑައިޒް ކުރުމަކީ އެންމެ އިންސާފުވެރިގޮތެއް ނޫނެވެ. އެގޮތަށް ހެދުމުން ތަނަވަސްމީހަކާ ނުތަނަވަސްމީހަކާދޭތެރޭ ކުރެވޭ ތަފާތުކުޑަވެއެވެ. މިގައުމުގައި ތަނަވަސްކަންކުޑަ މީހުން މުއްސަދިންގެދިރިއުޅުން ސަބްސިޑައިޒްކުރާތާ މިހާރު މާދުވަސް ވެއްޖެއެވެ. މިގޮތަށް ހެދުމުން އެހީ ލިބެންނުޖެހޭވަރުގެ ތަނަވަސްމީހުންނަށްވެސް އެހީދެވެނީއެވެ. ދައުލަތުގެ އާމްދަނީ އޭގެ އެންމެފުރިހަމަގޮތުގައި ބޭނުންކުރެވޭގޮތް ނުވަނީއެވެ.\n<pދެވަނަގޮތަކީ އިންޖީނުގެއަށް ފައިދާވަވަރަށް އަގުމަތިކުރުމެވެ. މިހާރުހަދައިގެންމިއުޅޭގޮތަށެވެ. މިގޮތަށް ހެދުމުން ފުދުންތެރިކަންކުޑަ އާއިލާތަކަށް ބިލްދައްކަން އުނދަގޫވާނެއެވެ. މީގެ ހައްލަކީ ބިލްދައްކަން އުނދަގޫވާފަރާތްތަކަށް ސީދާ އެހީދިނުމެވެ. . ދެންސުވާލަކީ މިއެހީހޯދަންޖެހޭގޮތަކީ ކޮންގޮތެއްތޯއެވެ.\nރާއްޖެއަކީ އެއްއިރެއްގައިވެސް ރައްޔިތުންގެ މާލީހާލަތު ދަނެގަނެވޭނެ ސާވޭތަކާއި ދިރާސާތަކެއް ހަދަމުންދާ ގައުމެއްނޫނެވެ. އެހެންކަމުން މިގޮތުން އެހީލިބޭނެބައެއް ކަނޑައެޅުމަކީ އުނދަގޫކަމަކަށްވާނެކަން ޔަގީނެވެ. މިހާރުދިމާވެގެންއުޅޭމައްސަލައިގެ ބޮޑުބަޔަކީ މިއީއެވެ.\nއެހީލިބޭފަރާތްތަކަކީ އާދައިގެ ތަނަވަސްކަންނެތްމީހުންނަށް ވީހިނދު، މިއެހީހޯދުމުގެ މަގު ފަސޭހަވާންޖެހޭނެއެވެ. ފުރަންޖެހޭފޯމުތަކާއި ދާންޖެހޭ އޮފީސްތައް ގިނަނަމަ، އެމީހުންނަށް މީގެ ފައިދާހޯދަން އުނދަގޫވާނެއެވެ. މީގައި ރަގަޅީ ކަމާބެހޭފަރާތްތަކުން ގޭގެއަށް ޒިޔާރަތްކޮށް މައުލޫމާތު ސާފުކޮށް އެހީލެބެންޖެހޭ ގޭގެއަށް އެކަން ތަނަވަސްކޮށްދިނުމެވެ. ފުރަންޖެހޭފޯމުތަށް ފުރައިދިނުމުވެ. އިދާރީގޮތުންކުރަންޖެހޭ ކަންތައްތައް ކޮށްދިނުމެވެ.\nމިފަހަރު ކަރަންޓުގެ މައްސަލަވެސް މިހާ މައްޗަށްދިޔައީ އެހީލިބެންވާ ފަރާތްތަކަށް އެހީ ހޯދަން އުނދަގޫވުން ކަމުގައި ވެދާނެއެވެ. ވަގުތުނަގައިގެން އެހީލިބެންޖެހޭފަރާތްތައް ބެލުމަށްފަހު ކަރަންޓުގެ އަގު މައްޗަށް ޖެއްސިނަމަ މިހުރިހާ ހައިޖާނަކާ ކުރިމަތިލާން ނުޖެހުނީސްކަން ޔަގީނެވެ. އަގު މައްޗަށް ޖެއްސުމުގެ ކުރިން ކުރަންޖެހޭ ކަންތައްތައް އެކަށީގެންވާގޮތެއްގައި ނުކުރެވުމުގެ ސަބަބުން މިއޮތީ އެވިދާޅުވާހެން “ފައިން އެރިފަ” އެވެ.\n(ފުދުންތެރިކަން ނެތްމީހުނަށް އަބަދުހެން ކޮންމެކަމަކަށް ސަބްސިޑީދިނުން ވާންޖެހޭނީ ވަގުތީ ހައްލަކަށެވެ. މީގައިވިސްނަންވީ އެފަދަމީހުންނަށް އާމްދަނީއިތުރުކުރެވޭނެ މަގުފަހިކޮށްދީ، ދިރިއުޅުމުގެ ފެންވަރު މަތިކޮށްދިނުމެވެ. އަދި ސަބްސިޑީތަކަށް ބަރޯސާވާ މިންވަރު ކުޑަކުރުމެވެ.)\n← ގެދޮރު އެޅުމުގެ މަޝްރޫއަށް ފައިސާހޯދުމަށް ރިސޯޓްތައް ދިނުން ގުއަންޓާނަމޯބޭޖަލުން މުސްލިމުން މިނިވަންކުރުން – މުހިންމުކަމެއްނޫންބާ؟ →


05 އޮކްޓޯބަރ 2017\nالحمد لله رب العالمين والصلاة والسلام على أشرف الخلق أجمعين محمد صلى الله عليه وسلم وعلى آله أجمعين\nޓީޗަރުންގެ ދުވަހުގެ ތަހުނިޔާ އާއި ހެޔޮއެދުންތައް ދިވެހިރާއްޖޭގެ އެންމެހާ ޓީޗަރުންނަށް އަރިސްކުރަމެވެ.\nޓީޗަރުންނަކީ ކިޔަވައިދިނުމުގެ މާހިރުންނެވެ. ޓީޗަރުންނަކީ ކުށްމަދު ޖީލެއް ބިނާކުރުމަށް އެންމެ މުހިންމު މަސައްކަތެއް ކުރާ އެއްބައެވެ. ޓީޗަރުންގެ ގޮތުގައި މަސައްކަތްކުރާ އެންމެހާ ފަރާތްތަކަކީ ޤާނޫނާއި ޤަވާއިދުގެ އިމުގެ ތެރެއިން މަސައްކަތް ކުރާ ބަޔަކަށް ވެއްޖެނަމަ، އެކަމުގެ މަންފާ ހުރިހާ ދަރިވަރުންނަށާއި މުޅި މުޖުތަމަޢަށް ކުރާނެއެވެ.\nސްކޫލުންނާއި ބެލެނިވެރިންވެސް ބޭނުންވާނީ މުދައްރިސުންގެ ފަރާތުން އަބަދުވެސް ތެދުވެރިކަމާއެކު އަޚްލާގު ރަގަޅު ޖީލެއްބިނާކުރުމުގެ މަސައްކަތަށް ކުރިއެރުން އައުމުގެ ފޮނި ހުވަފެން ޙަޤީގަތަކަށް ހެދުމެވެ. ސްކޫލު ނިންމާ ކޮންމެ ދަރިވަރަކީ އިސްލާމީ ދިވެހި މުޖުތަމަޢުގައި ބައިވެރިއެއްގެ ގޮތުންނާއި އަމިއްލަ ފަރުދެއްގެ ގޮތުން އެ ދަރިވަރަކީ ބޭނުންހިފޭ ދަރިވަރަކަށް ހަދައި ދިނުމެވެ.\nމުޖުތަމައެއްގައި ޓީޗަރުންނަކީ މުހިންމު ބަޔަކަށްވަނީ އެމީހުންނަކީ ދަރިން ތަރުބިއްޔަތު ކުރުމުގެ މުހިންމު މަސްޢޫލިއްޔަތު އަދާކުރަމުންގެންދާ ބަޔަކަށް ވާތީއާއި ރަނގަޅު ނަމޫނާ ދައްކަންޖެހޭ ބަޔަކަށް ވާތީއެވެ. އަދި އެމުޖުތަމައެއްގެ ހަމަޖެހުމާއި ރައްކާތެރިކަންވެސް ބިނާވެފައިވަނީ ޓީޗަރުން ދައްކާ ނަމޫނާގެ މައްޗަށެވެ. ހަމަ އެއާއެކު ރަނގަޅު ތަޢުލީމެއް ފޯރުކޮށްދީގެން މެނުވީ ފުދުންތެރި ދިރިއުޅުމެއް ބިނާއެއް ނުކުރެވޭނެއެވެ.\n05 އޮކްޓޯބަރު 2017


Yameen Hingi Project Thah Neygey Faraiythakah Adhurey Thafseel Mauloomaath Thakeh Dhehvaifi - Vaguthu\nޔާމީން އަދުރޭ އާއި ވާހަކަފުޅެއް ދައްކަވަނީ – ވަގުތު އިމޭޖްސް: މުހައްމަދު އަފްޒަލް\nސިނަމާލެ ބުރިޖު ނިންމީ މިސަރުކާރުން ކަމަށާއި ކުރީގެ ރައީސް ޔާމީންގެ ސަރުކާރުން ނިންމި އެއްވެސް ޕްރޮޖެކްޓެއް ނެތް ކަމަށް ވިދާޅުވެ ރައްޔިތުން މަޖިލީހުގެ ވައިކަރަދޫ ދާއިރާގެ މެންބަރު ހުސައިން ޒިޔާދު ދެއްކެވި ވާހަކަފުޅަށް ފޮނަދޫ ދާއިރާގެ ކުރީގެ މެންބަރު، ޕީއެންސީގެ ރައީސް އަބްދުލްރަހީމް އަބްދުﷲ (އަދުރޭ) ރައްދު ދެއްވައިފިއެވެ.\nއަދުރޭ މިއަދު ހެނދުނު ކުރެއްވި ޓްވީޓެއްގައި ވަނީ ޔާމީންގެ ސަރުކާރުން ފެށި ޕްރޮޖެކްޓްތަކާއި އިޤުތިޞާދަށް އައި ކުރިއެރުން ހާމަކޮށްދެއްވާފައެވެ.\n"ސިނަމާލެ ބުރިޖު، ހުޅުމާލޭ-02 ވަނަ ފޭސް، ވެލާނާ އެއާޕޯޓްގެ ޕްރޮޖެކްޓް، ދަރުމަވަންތަ ހޮސްޕިޓަލް، ކިންގް ސަލްމާން މިސްކިތް، މަހާ ޖައްރާފް، އެންމެ ބޮޑު ތެޔޮ ޓޭންކަރު، ގައުމީ ރިޒާވް 200 މިލިއަން ޑޮލަރުން 700 މިލިއަން ޑޮލަރަށް، ޖީޑީޕީ ހަތަރު ހާހަހުން ދިހަ ހާހަށް. މިއީ ކޮން ސަރުކާރަކުން ކުރި ކަންކަން ދިވެހިންނަށް ސާފު." އަދުރޭ ވިދާޅުވިއެވެ.\nSinamale bridge,Hulhumale’2 vana phase,VIA ge project, Dharumavantha Hospital,KS miskiy,Mahaa Jahraaf, Enme bodu theyo tanker, Gaumee reserve 200m in 700m usd ah,GDP 4k in 10k usd ah,mi’ee kon sarukaarakun kuri kankan kan Dhivehin nah varah saafu! @MDP_Thilafaiy @Ch13official\n— Abdul Raheem Abdulla (@Banafsaa) August 20, 2019\nސިނަމާލެ ބުރިޖު ނިންމީ މި ސަރުކާރުން ކަމަށް މެންބަރު ޒިޔާދު ވިދާޅުވުމުން ވަރަށް ގިނަ ބަޔަކު އަންނަނީ މީސް މީޑިއާގައި ޖޯކް ޖަހާ، މެންބަރު ޒިޔާދު އަށް ފާޑުކިޔަމުންނެވެ.\nމަލާމާތް ކުރުމުގެ ގޮތުން ބައެއް މީހުން ކޮށްފައިވާ ޕޯސްޓްތަކުގައި މިސަރުކާރުން އެފަދަ ބޮޑު ޕްރޮޖެކްޓެއް މިހައި ކުޑަ ދުވަސްކޮޅެއްގެ ތެރޭގައި ނިންމާލީތީ މަރުޙަބާ ވެސް ކިޔާފައިވެއެވެ. މެންބަރު ޒިޔާދު ދެއްކެވި ވާހަކަފުޅާއި ގުޅިގެން ބައެއް މީހުން ވަނީ އޭނާ ހުރީ "ހަމައިގަތޯ ބަލަން ޖެހޭ" ކަމަށް ބުނެ ވެސް ކޮމެންޓް ކޮށްފައެވެ.\nބުރިޖު ނިންމީ މިސަރުކާރުން ކަމަށް މެންބަރު ޒިޔާދު ވިދާޅުވި ނަމަވެސް ބުރިޖު ރަސްމީކޮށް ހުޅުވީ 2018 އަހަރުގެ އޯގަސްޓް މަހުގެ 30 ވަނަ ދުވަހުއެވެ. ރައީސް ޞާލިހް ވެރިކަމުގެ ހުވާ ކުރެއްވީ އޭގެ ދެމަސް ފަހުން 2018 ނޮވެމްބަރ 17 ގައެވެ.\nއޮގަސްޓް 20, 2019 08:59\nރައީސް ޔާމީނާ މި ގައުމުގެ ވެރިކަން ހަވާލުކުރުމުން ކަންތައްތައްކުރީ މަސްފެންގަނޑެއް ބަލަހައްޓަން މާކަނަޔަކާ ހަވާލުކުރީމަ ކަންތައްތަށްކުރާ އުސޫލުން. ފެންތައްޓަކާނުލާ މުޅިގައުމު ދިރުވާލި މީހެއްގެ ވާހަކަ މިދައްކަނީ. ބުރިޖު އޯކޭ. ވައްކަން އޯކޭއެއް ނޫން.\nއޮގަސްޓް 20, 2019 09:43\nދޮގުނުހަދާ. ކަލެއަށް ވައްކަންވެސް އޯކޭ. އެކަމަކު ވަކިބަޔަކު ކުރީމަ. އަޅެ 30 ބިލިއަންވެސް ޔާމިނު ކާލީ ޔާމީނުތަ؟\nއޮގަސްޓް 20, 2019 11:22\nބާކީ އޮތް ބައި ގައުމުގެ ތިބި ރައްޔިތުންނާއެކީ މިސަރުކާރު ދިރުވާލައިފި، މިއީ މާ ބިރުވެރިކަމެއްނުން. މިވަރުގެ ބޮޑު ޖައްބާރު ވެރިކަމެއް މަގޭ ހަޔާތަކު ނުދެކެން.\nއޮގަސްޓް 20, 2019 11:36\nއެހެންވެ މިހާރު ވައްކަން ނުކުރަނީ؟ މިސަރުކާރުން ވައްކަންވެސް ކުރާނެ، ތަރައްގީ އެއްވެސް ނުކުރެވޭނެ. ވައްކަން އޯކޭ ނުވަނީ އެއްނޫން. މިހާރު ލިބޭވަރަށް ޔާމީނު ސަރުކާރުގައި ނުލިބުނީމަ އެ ހަސަދަ ތި ބާލަނީ.\nއޮގަސްޓް 20, 2019 11:54\nގައުމުގެ ރިޒާވް ދިޔައީ މައްޗަށް.. ގިނަ ގުނަ ޕްރޮޖެކްޓް ފެށި.. ކާމިޔާބުކުރި.. ބަޖެޓް ނެތޭ ނުކިޔާ.. މުވައްޒަފުން ވަތްކެއް ނުކުރޭ.. ބޭކާރު ސިޔާސީ މަގާމު ތަކެއް ނަހަދާ..\nއޮގަސްޓް 20, 2019 09:08\nމަށަށް ފެނޭ ތިޔަބުނާ ޒިޔާދު އޭރުހުރީ ހަމަ ހޭގާތޯ ބަލަން\nއޮގަސްޓް 20, 2019 09:09\nއާނ އޭގެން ކޮންމެ ޕްރޮޖެކްޓަކާ ގުޅުވައިގެން ކޮށްފަ ހުރި ވައްކަންތަކެއް އާއްމުންނަކަށް އެހާ ރަނގަޅަކަށް ނޭނގޭނެ އެއްނު! އެހެންވީމަ، އެކަންކަން އެބަ ޖެހޭ ތަފްސީލު ކޮށްލަ ދޭން!\nއޮގަސްޓް 20, 2019 11:38\nވައްކަން ނުކުރާއިރު ބަޖެޓް ހުސްވެގެން މިއުޅެނީ ކީއްވެ؟\nއޮގަސްޓް 20, 2019 09:22\nމިތިބަ ގަމާރުންނޭ ކުޅުދުއްފުށި އެއާޕޯޓް ހުޅުވީ ވަގުޔާމީނު އެތާއޮތީ ރަންވޭ އެކަނި އެވާރެޔާ\nތެމިފޯވީ ކިޔަން ހުރީމަ އެވީތަ\nއޮގަސްޓް 20, 2019 11:41\nމިސަރުކާރަށް ރަންވޭ ގަނޑެއްވެސް އަޅައި ނުލެވޭނެ. މަހީކުރީ ޓަވަރާ އެއްޗެހި ހަމަ ކޮށްފައި ކަމަށް ދަތުރު ތައް އެފެށީ؟ ރަންވޭ އެކަނިވެސް އޯކޭ ވީމަ ދޯ އާކަމެއް ނުކޮށް ދަތުރު ތައް އެފެށީ؟\nމމޕރސީ ގެ ހިންގާލި މޮޅު ޕުރޮޖެކްޓުގެ ތަފްސީލް ވެސް ދެށްވަށްލޯ.\nއޮގަސްޓް 20, 2019 10:10\nއަޅުގަނޑަށް ވިސްނޭގޮތަކީ މެންބަރުއަދި މުޅިއެމްޑީޕީ އެންއަޑަކުން މިގައުމު ތަރައްގީ ކުރީއެމީހުންކަމަށް ބުންޔަސް ކުޑަކޮންވެސް ފަރުވާލެއްނެ އެމީހުންއެކަން ނުކުރާކަމުގެ ހެކިމިގައުމުގެ އެންމެހާ ރައްޔަތުންނަ ސާބިތުކޮށް ދޭކަށްވެސް ބޭނުމެނޫން ސަބަބަކީ ހުރިހާކަމެވެސް ސިއްރާފާޅު ދެނެވޮޑިގެން ވަނީﷲމިއީހަގީގަތް މީތިވަރައްސާފު މިވަރުންފުދޭ\nއޮގަސްޓް 20, 2019 10:38\nމަދެކުނިން ތިޔަބުނާ ޒިޔާދެއް ވަރަށް ޕީ.ޕީ.އެމް ވެގެން ހުޅުމާލެތެރޭގަ ދުވަނިކޮންވެސް ތިހަމަ ރިޔަލު ދޯންޏެން އެއިރަކު ވައިހުރި ކޮޅަކައް ދުވާނީ !!!!\nޔާމީންހިންގެވި ޕްރޮޖެކްޓްތައް އެނގިލެއްވިއަސް ނޭނގޭކަމަށް ދެކިލައްވާފަރާތްތަކެއް ހުރެދާނެ\nހަރުބަހެއްގަބުނެފައިވޭ ނޭނގޭފަރާތަކަށް ނޭގޭނޭ ބުނެދިނަސް މިއީއެއްކަންތައް ދެވަނަކަންތަކަށް\nފާހަގަކުރެވެނީ ( މިއީ އެއްވެސްބޭފުޅަކަށްބުނާ ބަދުބަހެއްނޫން އެހެން އެއްވެސްފަރާތަކުން ދެކި\nނުލެއްވުންއެދެން ) ހިއްސުސަލާމަތުން (ފެނުމުގެ ) ނެތީކަމަށް ދެންފާހަގަކުރެވެނީ ހިތުގައިވާ\nޒާތީ ހަސަދައާއި، ރުޅިވެރިކަމުގެ ސަބަބުން ޔާމީން ހިންގެވި ޕްރޮޖެކްޓް ފެންނަށްހުއްޓެއްކަމަކު\nއެކަން ޤަބޫލްކުރަން ބޭނުންނުވާކަން ދިވެހިރަށްޔިތެއްގެ ހައިސިއްޔަތުން ވަރަށްއުފާވެރިކަމާއެކު\nބުނެލަން ޔާމީންގެ ވެރިކަމުގެކުޑަދުވަސްކޮޅުގައި ހުވަފެނުންވެސްނުދެކޭފަދަ ޕްރޮޖެކްޓްތައް އަހަރެންގެ ރަށުގައި ހިންގަވާފައިވެއޭ ޝުކުރިއްޔާ ރ ޔާމީން މިއީ ޝުކުރަކުންވެސް ނިންމާ\nއޮގަސްޓް 20, 2019 10:46\nޔާމީން ކުރެއްވީ ވައްކަން، މިހާރު މިކުރަނީ އަށެސް ކަން. ޔާމީން ކުރައްވާފައި ހުރި މަސައްކަތް ތަކަށް ފާޑު ކިޔޭވަރުގެ މީހކު މިސަރުކާރަކު ނެތް.\nއޮގަސްޓް 20, 2019 11:21\nއަދިއިތުރުކޮްލާ ށ ފުނަދޫގެމަގުތަކުގަ އެޅިތާރު ޕުރެޖެކްޓައް އަދިއިތުރުކޮއްލާ ށފުނަދޫ އެއާރޕޯޓުބިންހިއްކުންވެސް އަދިއިތރުކޮއްލާ ށފުނަދޫގައެޅި2 ބުރި ސުކޫލުވެސް އަދިއިތުރުކޮއްލާ ށމިލަންދޫގަ އެޅިރާއްޖޭގެ އެއްމެބޮޑުސުކޫލުވެސް އަދިއިތުރުކޮއްލާ ރާއްޖޭގަ އެޅިއެސްޓީއޯ ބޭސްފިހާރަތައްވެސް އަދިއިތުރުކޮއްލާ ޅނައިފަރުގަ އެޅި5ބުރިހޮސްޕިޓާވެސް އަދިމިހާހިސާބައްވެސް ތިކުރަނީޔާމިނު ވައްކަންކޮއްގެން ފަށާފަހުރި ބޮޑެތިމަސައްކއތްތައް ނަސީބެއްނު ވައްކަންކުރިކަން ވައްކަން ނުކޮއްއުޅެނިކޮން 7މަހުންބަޖެޓު އިންތާއިނީވަޅުގަނޑުވިއްޔަ ވީކަމެއްހަރާމުންހަރާން\nއޮގަސްޓް 20, 2019 11:30\nފިހާރައެއްގެ ސޭޓަކައް ބައިންދަންކަމުދާނީ ވައްކަންކޮއްގެންވެސް ފިހާރަވެރިމީހާޔައް ފައިދާކޮއްދޭސޭޓެއްތޯ ؟ ނުވަތަ ވައްކަންނުކޮއް އިނދެ ފިހާރަހުލިކޮއްލާ ސޭޓެއްތޯ ؟ މިތަނުން ފިހާރަވެރިމީހާބޭނުންވާނީ ކޮން ސޭތެއްތޯ ތިބޭފުޅުންނިއްމާ ؟\nއަދުރޭ މިހާރު "ވަގުތު" އަށް ލާރިތައް ދައްކާ ޚަލާޞް ކުރީތޯ! ހަމަ އަހާލީ މީނާގެ ޚަބަރުތައް ގެނެސްދޭތީ.\nއޮގަސްޓް 20, 2019 13:29\nޒިޔާދު ނަފުސާނީ ބަލީގެ ޑޮކްޓަރަކަށް ދައްކާލުން ބުއްދިވެރި އަޅުގަނޑަށް ހީވަނީ ކޮންމެވެސް ކަހަލަ ނަފްސާނީ މައްސަލައެއް ޒިޔާދުގެ އުޅޭހެން!\nއޮގަސްޓް 20, 2019 16:23\nއޮގަސްޓް 20, 2019 16:34\nފުރަތަމަ ހުޅުލޭގަ އެއަރޕޯރޓެއް ހެދީ ރ. ނާޞިރު، ހުޅުމާލެ ހިއްކީ ރ. މައުމޫން، ހުޅުމާލެ އަށް އެރޭގޮތަށް ހުޅުލެ އާއި މާލެ ބްރިޖަކުން ގުޅާލުމުގެ ތަޞައްވަރު ކުރެއްވެވީ ވެސް ރ. މައުމޫން، މިވާހަކަ ރ. ޔާމީން ވެސް ވަނީ ޕޯޑިއަމްގައި ދައްކަވާފަ، އެކަން ޚަޤީޤަތަކަށް ހައްދަވައި ބަރިޖް އެޅުއްވީ ރ. ޔާމީން އޭރުގެ ނައިބު ރައީސް ޢަދީބުގެ މިންނެއް މަސްކަތާއި އެކުގަ އެވެ. އެކަމަށްޓަކައި އެފަރާތްތަކަށް ނިހާޔަތަށް ޝުކުރުވެރި ވަމެވެ. ބުނަން މިއުޅޭ ވާހަކައަކީ ރައްޔިތުން ނިކުމެ ރައީސަކު ހޮވަނީ ގަނޑުވަރުގައި އޮއްތާލައްވައިގެން އޮންނަވާކަށް ނޫނެވެ. ޤައުމަށާއި، ރައްޔިތުންނަށް ޚިދުމަތް ކޮށްދެއްވުމަށް އެދިގެންނެވެ. ވީމާ ނިމިދިޔަ ސަރުކާރުން ކުރުމަށް ހަމަޖެހިފައިވާ އެފަދަ ކަންކަން ކުރައްވަންޖެހޭނީ އަންނަ ސަރުކާރަކުންނެވެ.\nއޮގަސްޓް 20, 2019 18:10\nޔާމީން ވައްކަން ކުރަމުން ރައްޔިތުންނަށް ފަސޭހަވާ ކިތައްކަންތައް ކޮށްދެއްވައިފި. ޥައްކަންނުކުރާމީހުންގެ ބަޖެޓް ތިޔަވަނީ ކޮންތާކަށް. ޥައްކަމޭ ކިތައިގެން އެހެދީ ހުސްދޮގު. ޜައްޔިތުންނަށްޓަކައި ކަންނޭގެ ޔާމީން ވައްކަން ކުރީ. ކިހާބޮޑު ތަރައްޤީއެއް މުޅިރާއްޖެއަށް ގެނަސްދިނީ.


ދުޢާ 18 – Esfiya\nކެބިންގެ އެންމެ އެތެރޭގައި ހުދުކުލައިގެ ކަބަޑުތަކާއެކު ބަލި މީހުން ބަލަން ޚާއްސަ އެނދެއް ބަހައްޓައިފައި ހުއްޓެވެ. ފާރުތަކުގައި މަޑު އަޅިކުލައެއް ލައިފައި ވުމުން ވަރަށްވެސް ފުރިހަމައެވެ. ރާއްޖޭގެ އެހެން ހޮސްޕިޓަލުތަކާއި މިތަނާއި ވަރަށްވެސް ތަފާތެވެ. ހުރިހާ ކަމެއްވެސް ހުރީ ޑޮކްޓަރުންގެ އިތުރުން ބަލިމީހުންނަށްވެސް ފަސޭހަވާނެ ފަދައިންނެވެ. އޭނާގެ ކެބިންގެ ކޮންމެ ކަމެއްވެސް ދާނިޔަލްއަށް ވަރަށް ކަމުދިޔައެވެ. އެހެން ކަމުން ގޮނޑީގައި ހަމަޖެހިލުމަށްފަހު ފޯނު ނަގައި އެ ހުޅުވާލިއެވެ. އޭގެ ދެވަނަ ސިކުންތުގައި އޭނާ އިނީ ފޯނަށް ގެއްލި ހުސްވެފައެވެ.\nފޯނުން ގަޑި ފެނުނު ވަގުތު ދާނިޔަލް ފޯނު މޭޒުމަތީގައި ބާއްވާލިއެވެ. އެހިނދު ދޮރުގައި ޓަކި ޖަހާލި އަޑު އިވުނެވެ. ދެން ބޯ ދިއްކޮށްލީ އަންހެން ކުއްޖެކެވެ. ދާނިޔަލްގެ ހުއްދަ ލިބުމުން އޭނާ އެތެރެއަށް ވަނެވެ. އެޔަށްފަހު ދާނިޔަލްގެ ޝެޑިއުލް ދާނެގޮތް ކުޑަކޮށް ކިޔާލަ ދިނެވެ. އެޔަށްފަހު އޭނާ އެތަނުން ނިކުމެގެން ދިޔައީ ދާނިޔަލްއަށް “ގުޑް ލަކް” އޭ ބުނެލުމަށްފަހުއެވެ.\nދާނިޔަލްގެ އިންތިޒާރުގެ ވަގުތަށް ނިމުމެއް އައީ އެތެރެއަށް ވަދެގެން އައި ދެމީހުން ފެނިފައެވެ. ޒުވާން އަންހެނަކާއި ފުރާވަރުގެ ފިރިހެން ކުއްޖެކެވެ. ފިރިހެން ކުއްޖާގެ މޫނުމަތިން މާބޮޑު އަސަރެއް ފެންނާކަށް ނެތެވެ. ދާނިޔަލް ހިނިތުންވެލުމުންވެސް އަންހެން މީހާ ހިނިތުންވެލިއެއް ކަމަކު ފިރިހެން ކުއްޖާ ހިންޏެއް ނައެވެ. އެހެން ކަމުން ދާނިޔަލްއަށް ކޮންމެވެސް ވަރަކަށް ކަންކަން ނަގައިގަންނަން އިނގުނެވެ.\nކަންތަށް ވީ ދާނިޔަލް ހީކުރި ގޮތަށެވެ. އެތަނުން ބަލި މީހަކީ ހަމަ ފިރހެން ކުއްޖާއެވެ. ދާނިޔަލް އޭނާއާއި ވަރަށް އެކުވެރިކޮށް ވާހަކަ ދައްކަމުން ދިޔައެވެ. ނަމަވެސް ފުރަތަމަ އޭނާއަށް ކޮންމެވެސް ވަރެއްގެ ދަތިތަކާއި ކުރިމަތިލާން ޖެހުނީ ފިރިހެން ކުއްޖާ ދާނިޔަލްއަށް ސަމާލުކަން ނުދިނުމުންނެވެ. އެހެން ނަމަވެސް ގިނައިރު ވާހަކަ ދައްކަން ފެށުމުން އެ ކުއްޖާ ދާނިޔަލްގެ މޫނަށް ބަލައިލިއެވެ. ދާނިޔަލް ހިނިތުންވެލި ނަމަވެސް މިފަހަރުވެސް އެކުއްޖާ ހިނިތުން ނުވެއެވެ.\nއެހެން ނަމަވެސް ދާނިޔަލް އޭނާގެ މަސައްކަތައިގެން ކުރިޔަށް ދިޔައީ ފުރިހަމަ ނަތީއްޖާއެއް ނެރެވޭނީ ގިނަ ވަގުތުން ކަން އެނގި ހުރެއެވެ. އަދި އެއްދުވަހުން ހުރިހާ ކަމެއް ނުނިމޭނެކަން ސިކުނޑިއަށް ވިސްނައިދެމުންނެވެ.\nދާނިޔަލްގެ ދުވަސް ދިޔައީ އެކަހަލަ ގޮތަކަށެވެ. ލިބުނު ބްރޭކްގައި ދާނިޔަލް ހިން ދަމާލިއެވެ. މިވަގުތާއި ހަމައަށްވެސް އޭނާ ހުރިހާ ޕޭޝަންޓުން ބެލީ ވަރަށްވެސް ޝައުޤުވެރިކަމާއި އެކުއެވެ. އޭނާގެ އެކުވެރިކަމުގެ ސަބަބުން އެންމެންވެސް ތިބީ ވަރަށްވެސް ހިތްހަމަ ޖެހިފައެވެ. ކާމިޔާބު ކަމާއެކު ދެތިން ގަޑިއިރު ހޭދަކުރުމަށްފަހު ދާނިޔަލް ކެބިން އިން ނިކުތީ ބްރޭކަށް ދިޔުމަށެވެ. ޑޮކްޓަރ ކޯޓު ގައި އޭނާ ހުރި އިރު ވަރަށްވެސް ފުރިހަމައެވެ.\nދާނިޔަލް ލިފްޓަށް އެރުމަށްފަހު ކެންޓީނަށް ދިޔުމަށްޓަކައި ގްރައުންޑް ފްލޯއަށް ދެވެން އިން ފިތަށް އޮބާލިއެވެ. މާ ގިނަ ވަގތުތަކެއް ނުވެ ދާނިޔަލް އަށް ލިފްޓުން ނިކުމެވޭ ވަރުވިއެވެ. އެޔަށްފަހު މަޑު ހިނގުމެއްގައި ހިނގާލައިފައި ގޮސް ދާނިޔަލް ކެންޓީނަށް ވަނެވެ. ހީކުރި ވަރަށްވުރެ ކެންޓީންވެސް ބޮޑެވެ. ދާނިޔަލް ކެންޓީނަށް ވަތް އިރު ބައެއް މުވައްޒަފުން އެތާ ޙަރަކާތްތެރިވަމުން ދިޔައެވެ. ނަމަވެސް ވަގުތުގެ ގޮތުން މާ ގިނަ މުވައްޒަފުންނެއް އެތާކު ނޫޅެއެވެ. ދާނިޔަލް އޭނާ ބޭނުންވާ އެއްޗިއްސަށް އޯޑަރ ކުރުމަށްފަހު އައިސް ހުސްކޮށް އިން މޭޒެއް ދޮށުގައި އިށީނދެލިއެވެ.\nދާނިޔަލް ފޯނުން ނަޒަރު ވަކި ކޮށްލީ އެތަނަށް މީހަކު އައި ހެން ހީވުމުންނެވެ. “ހައި..” މޭޒު ކައިރީގައި ހުރީ ކުރިން ލިފްޓުން ދާނިޔަލް އާއި ދިމާވި ނުދަންނަ ޒުވާނާއެވެ. “ހައި..” ދާނިޔަލްވެސް ހިނިތުންވެލަމުން ބުނެލިއެވެ. އެވަގުތު ޒުވާނާ ދާނިޔަލް ގާތުން ހުއްދަ ހޯދާލުމަށްފަހު އެތާ އިށީނެވެ. “އައިމް އިޝާން..” އިޝާން އޭނާ އަމިއްލައަށް ތައާރަފްވެލުމަށްފަހު ދާނިޔަލްއާއި ސަލާމަށް އަތްދިއްކޮށްލިއެވެ. ދާނިޔަލްވެސް އޭނާގެ އަތިގައި ހިފާލަމުން އޭނާގެ ނަން ބުނެލިއެވެ. އެޔަށްފަހު ދެމީހުންގެ ވާހަކަ ފެށިގެން ދިޔައެވެ. “މިތާނގަ ދޯ މަސައްކަތް ކުރަނީ؟ ޑޮކްޓަރ އެއް ދޯ؟” އިޝާން ދާނިޔަލް އާއި ސުވާލު ކޮށްލިއެވެ. އެހިނދު ދާނިޔަލް ބޯ ޖަހާލިއެވެ.\nއެޔަށްފަހު އިޝާން އާއި ސުވާލުކޮށްލިއެވެ. “އަހަރެންވެސް މީ ޑޮކްޓަރެއް.. ކާޑިއޮލޮޖިސްޓެއް.. މިދިޔަ މަހު މަސައްކަތް ކުރަން ފެށީ.. އެކަމަކު ދާނިޔަލް މިފެނުނީ އަދި އަލަށް.. ހެހެ.. ދެ ޑިޕާޓްމެންޓެއް ވީމަ ދޯ؟” އިޝާން ދާނިޔަލްއާއި ވާހަކަ ދައްކަމުން ދިޔައީ ވަރަށްވެސް އެކުވެރިކޮށެވެ. ދާނިޔަލް އާއި އިޝާންގެ މިޒާޖު ފުދޭވަރަކަށް އެއްގޮތްކަމުން ދެމީހުންވެސް ގާތް އެކުވެރިންނަށް ވާން ނެގީ މަދު ވަގުތުކޮޅެކެވެ.\nއިޝާން އާއި ދާނިޔަލް އެތަށް އިރެއް ވާންދެން އެކި މައުލޫތަކަށް ވާހަކަ ދައްކަން ތިބުމަށްފަހު ބްރޭކަށް އޮތް ވަގުތު ހަމަވުމުން ކެންޓީނުން ނިކުންނަން ހިނގައިގަތެވެ. ދާނިޔަލްވެސް އޭނާގެ ޑޮކްޓަރ ކޯޓު އަތުން ހިފައިގެން ދަމުން ކައުންޓަރ ކައިރިއަށް ހުއްޓިލުމަށްފަހު ކާއެއްޗިއްސަށް ރުފިޔާ ދެއްކިއެވެ. އިޝާންވެސް އެގޮތަށް ކަންތަށް ކޮށް ނިންމުމުން ދެމީހުން އެއްކޮށް ކެންޓީނުން ނިކުމެ އަނެއްކާވެސް އެމީހެއްގެ ކެބިންއަށް އެމީހަކު ދިޔުމަށް އަވަސްވެ ގަތެވެ.\nމުޅި ދުވަސް ހޭދަވެގެން ދިޔައީ އެކަހަލަ ގޮތަކަށެވެ. ވަރުބަލި ވެފައި ހުރިވަރުން ހަވީރު ގެޔަށް ދިޔަ ގޮތަށް ދާނިޔަލް އަރާމް ކުރަން ޖައްސާލީ ގެޔަށް އައީ އަޞުރު ނަމާދު ކޮށްލައިގެން ކަމަށް ވުމުން ހަމަޖެހިލައިގެން ހުރެއެވެ.\nހަނދުގެ ވާޖިބު އަދާކުރުމަށްފަހު އިރަށް އޭގެ ވަޒީފާ އަދާކުރުމަށްޓަކައި ފުރުސަތު ދެމުން ހަނދު އަލްވަދާޢު ކިއެވެ. މުޅިން އާ ދުވަހެކެވެ. އެކި މީހުންގެ ޙަޔާތަށް އެކި ތޫންފާތަށް ގެންނަމުން ހަމަ އެއާއެކު ބަހާރުމޫސުން ވެސް ގެންނަމުން ދެއެވެ.\nތަނަވަސް ގެއެކެވެ. މުޅި ގޭގައި މަޑު އަޅިކުލައެއް ލައިފައި ވާއިރު ބަލާބެލުމަށް ހީވަނީ ގަނޑުވަރެއް ހެންނެވެ. އެހާވެސް ބޮޑު އެގޭގައި ގޭގެ ބޭރުން އަދި ބޮޑު ބަގީޗާއަކާއި ހުސް ބިމެއް އޮތެވެ. ބަލައިލި ކޮންމެ މީހަކަށް ހައިރާންކަން ގެނުވާހާ ރީއްޗެވެ. ގޭގެ އެއްފަރާތުގައި ފުދޭވަރެއްގެ ބޮޑު ގަރާޖެއް އޮތް އިރު އެތެރޭގައި ކަޅު ކުލައިގެ ދެ ކާރާއި ހުދުކުލައިގެ ކާރެއް އޮތެވެ.\nހެނދުނުގެ އަލިކަން ފާޅުވުމުން ގޭގެ ފުޅާ ދޮރު ހުޅުވާލައިފައި ބޭރަށް ނިކުތީ އުމުރުން ދުވަސްވެފައި ހުރި ފިރިހެނެކެވެ. ބަލާބެލުމަށް އޭނާ މިހާރު ގުނަމުން އެދަނީ ފަސްދޮޅަހުގެ އަހަރުތަކެވެ. ފިރިހެން މީހާ މަނޑުހިނގުމެއްގައި ގޮސް އިށީނީ ގޭގެ ގޯތިތެރޭގައި ހައްދާފައި އޮތް ފެހި ވިނަގަނޑު މަތީގައި ބަހައްޓާފައި ހުރި ސޯފާ ޒާތުގެ ގޮނޑިއެއްގައެވެ. އެއްފައި މައްޗަށް އަނެއް ފައި ލުމަށްފަހު އޭނާ ގެންގުޅުނު ނޫސް ރަނގަޅު ކޮށްލައިފައި އެޔަށް ސަމާލުކަން ދިނެވެ.\n“ސަރ.. ކޮފީ..” އޭގެ އިރުކޮޅެއް ފަހުން އެތަނަށް އައިސް ހުއްޓުނީ ތަބަކަކަށް ކޮފީތައްޓެއް ލައިގެން އެ ހިފައިގެން ހުރި ފިރިހެނެކެވެ. އޭނާ އަޅައިފައި ހުރި ޔުނީފޯމުންވެސް އެއީ އެގޭގެ ޚާދިމެއްކަން ވަރަށް ސާފުކޮށް އިނގެއެވެ. ފިރިހެން މީހާގެ އިޝާރާތަށް ކޮފީތަށި ކުޑަ މޭޒުމަތީގައި ބޭންދުމަށްފަހު ޚާދިމު މީހާ އަނބުރާ ގޭތެރެއަށް ވަދެގެން ދިޔައެވެ.\n“ގުޑް މޯނިންގް ކާފާ..” ދެން އެ ފިރިހެން މީހާ ގާތަށް އައިސް ހުއްޓިލީ ޒުވާން ފިރިހެން ކުއްޖެކެވެ. ކަކުލުން ކުޑަ ތަންކޮޅެއް މައްޗަށް އަރާވަރުގެ ކަޅުކުލައިގެ ސޯޓަކާއި އަޅިކުލައިގެ ޓީޝާޓުގައި ހުރި އިރު ތެތް އިސްތަށިގަނޑު އޮތީ ހޭވިފައެވެ. މޫނުމަތިން ފެންނަނީ ތާޒާކަމެވެ. ދޮން މޫނުމައްޗަށް ބައެއް ފެންތިކި ވެރިފައި ހުރީ އޭނާގެ ބޮލުން ރަނގަޅަށް ފެން ނުހިއްކި ހުރުމުންނެވެ.\n“އަނހަ.. ގުޑް މޯނިންގް ދަރިފުޅާ އަޒާން.. ހާދަ އަވަހަކަށް ހޭލި ދުވަހެއް؟ ޑިއުޓީ އޮތީތަ މިއަދު؟ ކޮބާ ބައްޕަ؟” ދުވަސްވީ މީހާ އަޒާން އާއި ވާހަކަ ދެއްކި އިރު އެ ތުންފަތުގައި ވަނީ ރީތި ހިނިތުންވުމެކެވެ. “މިއަދު ހެނދުނު ޑިއުޓީ އޮތީ.. ބައްޕަވެސް ހީވަނީ ހޮސްޕިޓަލަށް ދާން ވެގެން ރެޑީ ވަނީހެން.. މަންމަވެސް އަދި ނުފެނޭ..” އަޒާން ފިރިހެން މިހާ ގާތު އިށީންނަމުން ބުނެލިއެވެ. އެވަގުތު ދެމީހުން އަނެއްކާވެސް އެމީހުންގެ އަމިއްލަ ވާހަކަ ތަކުގެ ތެރެއަށް ފީނައިގަތެވެ.\nމެންދުރުގެ ހޫނުގަދަ ވަގުތު ރަތްދަކަ އަވީގައި މާލޭގެ ހަލަބޮލި މަގުތަކުން މަޑުމަޑުން ހިނގާލައިފައި ދާނިޔަލް ދިޔައީ ޑިއުޓީއަށެވެ. މެންދުރުގެ ހޫނުގަދަ ވަގުތަށް ވުމުން އޭނާގެ މޫނުމަތިން ކޮންމެވެސް ވަރަކަށް ދާ ހިތްލާލައިފައި ވެއެވެ. އެހެން ނަމަވެސް ކެތްތެރިކަމާއެކު ހިނގާލައިފައި ދިޔައީއެވެ. މުޅިން އާ މީހުންތަކަކާއި ބައްދަލުވުމަށެވެ. މުޅިން އާ ބަޔަކަށް އެހީތެރިވެދިނުމަށެވެ. އޭނާ އެކަންތަށް އެކުރަނީ ނުހަނު ކުރާހިތުން އުފަލާއެކުއެވެ.\nހޮސްޕިޓަލަށް ވާސިލްވުމުން ދާނިޔަލްއަށް ހަމަޖެހުމުގެ ނޭވާއެއް ދޫކޮށްލެވުނެވެ. ހޮސްޕިޓަލްތެރެއަށް ވަދެގެން ދާނިޔަލްގެ ކެބިން އިންނަ ފްލޯއަށް ދިޔުމަށްޓަކައި ލިފްޓަން އަރަން އުޅުނު ވަގުތު އިޝާންއާއި ދިމާވިއެވެ. ދެމީހުން އެކި ވާހަކަ ތަކުގައި ތިބެ ވަކިވީ ދެމީހުންގެ މަސައްކަތަށް އަވަސްވެސްގަތުމަށެވެ. އިޝާން ޑިއުޓީގައި އެއުޅެނީ ހެނދުނުން ފެށިގެންނެވެ. މިއަދު ކަން ދިމާ ކުރި ގޮތުން ދެމީހުންގެ ޑިއުޓީ ހަމަޖެހިފައި އެޔޮތީ މުޅިން ތަފާތު ދެ ގަޑިއަކަށެވެ.\nދާނިޔަލް ހިނިތުންވެލައިގެން ހިނގާލައިފައި ދިޔަ އިރު އޭނާގެ ހިތަށް ވެރިވެފައިވަނީ ބަޔާންކުރަންވެސް ދަތި އުފާވެރިކަމެކެވެ. އޭނާގެ ތުންފަތަށް ވެރިވެފައިވާ ރީތި ހިނިތުންވުމުގެ ސަބަބުން އޭނާއާއި ދިމާލަށް ބަލައިލާ އެހެން މީހުންވެސް ރީތި ހިނިތުންވުމެއް ރައްދުކޮށްލައެވެ.\nދާނިޔަލް އޭނާގެ ކެބިންއަށް ވަތް ތަނުން އޭސީގެ ފިނި އެ ހަށިގަނޑަށް ފޯރިއެވެ. އެކަމުގެ ނަތީއްޖާއެއްގެ ގޮތުން ދާނިޔަލްގެ މޫނުމަތިން ފާޅުވެފައިހުރި އޮށްދާވެސް ފިލައިގެން ދިޔައީ ކުޑަ ހިނދުކޮޅެއްގެ ތެރޭގައެވެ. ދާނިޔަލް އޭނާގެ ޑޮކްޓަރ ކޯޓު ގޮނޑީގައި އަޅުވާލުމަށްފަހު އައިސް ސޯފާގައި އިށީނދެލިއެވެ. އެއީ ޕޭޝަންޓުން އަންނަން އަދިވެސް ކުޑަ ވަގުތުކޮޅެއް އޮތުމުންނެވެ. ދާނިޔަލް އޭނާގެ ފޯނު ނެގުމަށްފަހު ވައިފައި އޮން ކޮށްލިއެވެ. އެ ހޮސްޕިޓަލުން ފްރީ ވައިފައި ހުރިހާ މުވައްޒަފުންނަށް ލިބެއެވެ. އެހެން ކަމުން އެންމެންނަށްވެސް އޭގެން އެތަކެއް ފަސޭހަތަކެއް ދަނީ ވަމުންނެވެ.\nފޭސްބުކަށް ވަތް އިރު ބައިވަރު ނޮޓިފިކޭޝަންތަށް އައިސްފައި ހުއްޓެވެ. އެހެން ކަމުން އޭނާ އެއްޗަކަށް ފަހު އެއްޗެއް ބަލަމުން ދިޔައެވެ. ކުއްލިޔަކަށް ދާނިޔަލްގެ ލޮލުގައި އަޅައިގަތީ “ކުއީން ރިޔާ” ގެ ނަމުގައި އިން ކުއްޖަކު އޭނާ އަށް ފޮނުވައިފައި އިން ފްރެންޑް ރިކުއެސްޓެވެ. “ރިޔާ..” ދާނިޔަލް މަޑުމަޑުން އެނަން ކިޔާލީ އެއީ ކުރިން އިވިފައި ހުރި ނަމެއްތޯ ހަނދާން ކޮށްލާށެވެ. ނަމަވެސް ހަމަ ހިލާ އޭނާގެ ހަނދާނަކަށް އެބުނާ ރިޔާ އެއް ނައެވެ. އެންމެ ފަހުން ދާނިޔަލް އެކުއްޖާގެ ޕްރޮފައިލް ޕިކްޗްރ ބަލައިލިއެވެ. ކުރިއެރުމެއް ނުލިބުނެވެ.\nއޭގައި އިން އަންހެން ކުއްޖާ އޭނާގެ ނޭފަތުގެ އެއްބަޔާއި އެއްކޮށް އަނގަމަތިން އަތް ހުރަސްކޮށްލައިފައިވާގޮތުން މޫނެއް ރަނގަޅަކަށް ނުފެނެއެވެ. ނަމަވެވެސް ދެލޮލާއި ބުމަ ފެންނަން އިނެވެ. ދެބުމަ ހަދައިފައި ވާއިރު ވަނީ ގަދަ ކަޅުކުލައިގައެވެ. ދެލޮލުގައި މޭކަޕްގެ ގޮތުގައި ބޭނުންކޮށްފައި ހުރީ ގަދަ މުށިކުލައެއްގެ އައި ޝެޑޯއެކެވެ. ބޮލުގައި އަޅައިފައި އޮތް ތޮފީގެ ސަބަބުން ނިތްކުރިއަށް ވަނީ ހިޔާ އެޅިފައެވެ. ހީވާގޮތުން އޭނާ އެހުރީ އިރާ ލޮލާ ސީދާ ވާގޮތަށެވެ. އެހެން ކަމުން އަންހެން ކުއްޖާގެ ލޮލަށް ވަނީ އިރުގެ ރަން ދޯދިތަށް އެޅިފައެވެ.\nދާނިޔަލް އަވަހަށް ސްކްރޯލް ކޮށްލިއެވެ. އެއީ އެހާ ރަނގަޅުކަމަކަށް ނުވާތީއެވެ. ކޮންމެޔަކަސް ދާނިޔަލް ހީކުރި ގޮތުގައި އެ ރިޔާއަކީ މިކުއްޖާއެވެ. ފޯނަށް ނަޒަރު ހުއްޓާލައިގެން އިން ދާނިޔަލް އިރުކޮޅެއް ވާންދެން ސޯފާގައި އިނުމަށްފަހު ތެދުވެގެން އޭނާގެ އެނބުރޭ އަރާމު ގޮނޑިއާއި ދިމާލަށް ހިނގައިގަތެވެ. އެޔަށްފަހު އެތާ އިށީނދެލިއެވެ.\nދާނިޔަލްގެ ވިސްނުން އެވަގުތު ގޮސް މާޒީއަށް ހުއްޓުނެވެ. އޭނާ ގާތު އެއްދުވަހު އާލިމާ އޭނާ ކިޔަވަން ބޭނުންވަނީ ކޯންޗެއްތޯ އެހުމުން ދާނިޔަލް ދިން ޖަވާބެވެ. “މަންމާ.. މިއަދު މަންމަގެވެސް އަދި ބައްޕަގެވެސް ހުވަފެން ހަގީގަތަކަށް ހެދިއްޖެ.. ދާންއަށް މަންމަމެންގެ ހުވަފެންތަކުގައި ކުލަ ޖައްސައިދެވިއްޖެ.. އަލްޙަމްދުލިއްލާހް.. އެއިރު މަންމެން ހުރި އިރު ދާން ބޭނުންވީ މިހާ ހިސާބަށް އަންނަން.. ނަމަވެސް އެއިރަކު އެކަމެއް ނުވި.. މިއަދު ދާން އަށް އާދެވިއްޖެ ދާން ބޭނުންވި މަޤާމަށް.. އެކަމަކު މިއަދު ދާން ގާތުގަ މަންމަމެންނެއް ނެތް..” ދަނިޔަލް އޭނާގެ އަމިއްލަ ނަފްސަށް އިވޭ ވަރަށް މަޑުމަށުން ވާހަކަ ދައްކަމުން ދިޔައެވެ. ދާނިޔަލްގެ ލޮލުން ކަރުނަ ފާއްދާލީ ހިތަށް ކުރި އަސަރެއްގެ ބޮޑުކަމުންނެވެ.\n“ނަމަވެސް.. އިން ޝާ ﷲ ދާން ހިތްވަރާއެކު ކުރިޔަށް ދާނަން.. މި ދުނިޔެއަކީ ވަގުތީ ތަނެއް.. މަސައްކަތް ކުރަން ޖެހޭނީ ދާން އޮތް ދުނިޔެއަށްޓަކައި.. އާޚިރަތް ބާއްޖަވެރި ކުރުވުމަށްޓަކައި.. މަންމަމެން ދެއްވި ތަރުބިއްޔަތާއިއެކު ﷲގެ އިރާދަފުޅުން ދާން ވާނަން މަންމަމެން ބޭނުންވި ކަހަލަ ހެޔޮލަފާ ޞާލިޙް ދަރިއަކަށް.. އަދި.. ވަފާތެރި ތެދުވެރި.. ފިރިއަކަށްވެސް.. ދަރިންނަށް އަޅާލާ އޯގާތެރި ބައްޕައަކަށްވެސް.. އިން ޝާ ﷲ..” ދާނިޔަލް އޭނާގެ ލޮލުން ފައިބަމުން ދިޔަ ކަރުނަތަށް ފުހެލިއެވެ.\n‘ފިރިއެއް’ ގެ ވާހަކަ ދާނިޔަލްގެ އަމިއްލަ ދުލުން ބުނެލި އިރު އޭނާގެ ހިތަށް ގޮތެއް ވެލިއެވެ. އެއީ ކީއްވެ ކަމެއް ނޭނގެއެވެ. އޭނާގެ އުމުރުން މިހާރު ފަންސަވީސް އަހަރު ވީއެވެ. ނަމަވެސް އަދިވެސް އޭނާ މީހަކާއި ނީނދެއެވެ. މިހާރު އެއީ އާނމުކޮށް ރާއްޖޭގައި ފިރިހެން ކުދިން ކައިވެނި ކުރާ އުމުރެވެ. ނަމަވެސް ދާނިޔަލްއަށް އެކަމުގައި ފަސް ޖެހެވެނީ ކީއްވެކަމެއް ނޭނގެއެވެ.\nއާދައިގެ މަތިން ދުވަސް ފާއިތުވެގެން ދިޔައެވެ. ދާނިޔަލް އޭނާގެ ޑިއުޓީ ނިންމާލައިފައި އާދެވުނު އިރު ދަންވަރުވެއްޖެއެވެ. ވެފައި ހުރި ވަރުބައްޔާއި އެކު ގޮސް ދާނިޔަލް ފެންވަރާލައިގެން އެނދަށް އެރިއެވެ. އިސާހިތަކު ނިދި އޭނާގެ ދެލޮލަށް ސަވާރުވެ ނިމިއްޖެއެވެ.\nދުވަސްތައް އޭގެ ހަލުވިމިނުގައި ފާއިތުވަމުން ދިޔައީ ހީވެސް ނުކުރާހާ އަވަހަށެވެ. އާ އަހަރަކަށް މަރުޙަބާ ކީ އިރު ދާނިޔަލް ވަނީ އޭނާ މަސައްކަތް ކުރަމުން ދިޔަ ހޮސްޕިޓަލުގެ އެންމެންގެ ލޯތްބާއި ބަލިމީހުންގެވެސް ހިތުން ޚާއްސަ މަޤާމެއް ހޯދައިފައެވެ. ދާނިޔަލް މަޝްހޫރުވެފައި ވަނީ ބަލިމިހުންނަށް އަޅާލައި އޯގާތެރި އަދި ހިތްހެޔޮކަމާއިއެކު އެކުވެރި މިޒާޖެއްގެ ވެރިޔަކަށެވެ. އޭނާއަށްޓަކައި ފިދާވާން ތައްޔާރަށް ތިބި އެތަށް އަންހެން ކުދިންނެއް ހަމައެކަނި އެ ހޮސްޕިޓަލުގެ ތެރެއިންވެސް ދާނިޔަލްއަށް ދިމާވިއެވެ. ނަމަވެސް އޭނާއަށް އެއިން ކޮންމެ ކުއްޖަކަށް މޫނު އަނބުރާލެވެއެވެ.\nދާނިޔަލް އޭނާ އެއްކުރި ފައިސާއިން ގަނެފައި އޮތް ކަޅުކުލައިގެ ކާރުގައި ހޮސްޕިޓަލާއި ދިމާލަށް މިސްރާބު ޖެހި އިރު ހެނދުނު އަށެއް ޖަހަނީއެވެ. މިއަދު އޭނާގެ ޑިއުޓީ އޮތީ އެއިރަށެވެ. ފަސްވަރަކަށް މިނެޓު ދުއްވުނުތަނާ ދާނިޔަލްއަށް ސިހުންގެނުވީ އޭނާގެ ފޯނު ރިންގްވާން ފެށުމުންނެވެ. ފޯނުގެ ސްކްރީނަށް އަވަސް ނަޒަރެއް ދާނިޔަލް ދިނެވެ. ގުޅަނީ އިޝާން އެވެ. މުހިއްމު ކޯލަކަށްވެސް ވެދާނެއެވެ. އެހެން ނަމަވެސް އޭނާ އޮވެވުނު ތަނަށް ނަޒަރު ހިންގާލިއެވެ. ދާނިޔަލްއަށް އެ އޮވެނުނީ މަޖީދީ މަގުގައެވެ. އެވަގުތުވެސް ދޭތެރެއަކުން ބާރަކަށް ދުއްވާލައިފައި އަންނަ ސައިކަލަކުން ދާނިޔަލްގެ ގައިން ހީބިހި ހިލުވާލައެވެ.\nނުތަނަވަސްކަމުގެ ތެރޭގައި އިން ދާނިޔަލްއަށް އެވަގުތު އެހީވީ ކުރިމަތިން ދިއްލުނު ޓްރެފިކް ލައިތެވެ. ﷲއަށް ޙަމްކދުކޮށްލުމަށްފަހު އަވަހަށް ފޯނު ނަގައި ލައުޑްސްޕީކަރަށް ލިއެވެ. “ހެލޯ ދާނިޔަލް.. އާދެބަލަ މަ ބަލައި.. ކާރު ގަރާޖަށް ލާފަ ވީ..” ދާނިޔަލް ވާހަކަ ދައްކަން ފެށިތަނާ އިޝާން ބުނެލިއެވެ. “ބްރޯ ޑިއުޓީ ކޮން އިރަކަށް އޮތް ދުވަހެއްތަ؟” އިޝާންގެ އަޑުގައި ކޮންމެވެސް ވަރަކަށް ނިދީގެ އަސަރު ހުރިހެން ހީވުމުން ދާނިޔަލް ހިނިގަނޑެއް ޖަހާލަމުން އަހާލިއެވެ.\n“އަށެއް.. ހުވާ މިބުނީ.. މަ ނިދިން ގޮސް ހަލާކުވޭ އެބަ.. ފަތިސް ނަމާދުކޮށްލައިގެން އައިސް ބަރާބަރަށް ނިދާވެސް ނުލެވުނު.. ރޭގަ އެހާ ލަހުން ގެޔަށް އާދެވުނީ.. އައިސް އަނެއްކޮޅުން ހެނދުނު ނުނިދުނު..” އިޝާން ކުސްތަޅާލިއެވެ. ދާނިޔަލްގާތަށް އައީ ހިންޏެވެ. އެވަގުތު ދިއްލުނު ފެހި ސިގުނަލާއި އެކު ހުރިހާ އުޅަނދުތަކެކޭ އެއްފަދައިން ދާނިޔަލްވެސް ކާރު ސްޓާޓް ކޮށްލިއެވެ.\n“އެ ކީއްވެޔޯ ހެނދުނު ނުނިދުނީ؟ އެއް ގަޑިއިރު ވަރުވެސް ނިދޭނެއްނު؟” ދާނިޔަލް ހިނިއައިސްފައި އިނދެ އަނެއްކާވެސް ސުވާލު ކޮށްލިއެވެ. “ކޮންތާކު؟ މަގޭ ކޮއްކޮއޭ ކިޔާ ފިރިހެނާ އައިސް މަށަށް ޖެއްސުން ކުރީ މިދުނިޔެމަތިން ކުރާނެ ކަމެއް ނުފެނިގެން.. ދެން މަ ރުޅިގަދައެއް ނުވާނެތަ؟ ދާން އާދެބަލަ އަވަހަށް.. އެއިރަށް ކާރުގަ އިނދެގެން ކުޑަ ހިނދުކޮޅަކަށް ނަމަވެސް ނިދޭނީ..” އިޝާން އޭނާގެ އުމުރުން ބާރަ އަހަރުގެ ކޮއްކޮ އިރާޝްގެ ވާހަކަ ރުޅިގަދަވެފައި ހުރެ ކިޔައިދިނެވެ. އެޔަށްފަހު ދާނިޔަލްގާތު އަނެއްކާވެސް އަވސްކޮށްލުމަށް ބުންޏެވެ.\n“އޯކޭ އޯކޭ.. ތިރިއަށް ފައިބަބަލަ.. މި އާދެވުނީއޭ..” ދާނިޔަލް ހުނުމުގެ ތެރެއިން ބުނެލިއެވެ. އިޝާން އުޅޭގޮތަކުން މީހަކަށް ނުހެވުނިއްޔާ ދެރައެވެ. ދާނިޔަލް އޭނާގެ ކާރު މަޑުކޮށްލީ ފަސްވަރަކަށް ބުރިއަށް ނަގައިފައި ހުރި ބޮޑު އިމާރާތެއް ކުރިމައްޗަށެވެ. ތަނުގެ ފުޅާކަމުން ބަލާބެލުމަށް އެ އިމާރާތުގެ އެޕާޓްމެންޓްތަށް ވަރަށް ބޮޑު ވާނެކަމަށް ލަފާކުރެވެއެވެ. އެވަގުތު އެތާ އެތެރެއިން ނިކުތީ އިޝާންއެވެ. ތެދެކެވެ. އޭނާ އެޔޮށް ނިދިން ވެއްޓޭ ވަރު ވަނީއެވެ.\nދެލޮލުންވެސް ނިދީގެ އަސަރު ފާޅުވާން ހުއްޓެވެ. “ބްރޯ ބަލައިގެން އަންނައްޗޭ… ވެއްޓިދާނެ.. ހަހަހަ..” ދާނިޔަލް ލޯގަނޑު ތިރިކޮށްލުމަށްފަހު އިޝާންއަށް ބުނެލިއެވެ. އެވަގުތު އިޝާން ދެފަރާތަށް ކުޑަކޮށް ބޯ ހުރުވާލައިފައި އައިސް ކާރަށް އެރިއެވެ. “އާހް.. ދެން ހަމަޖެހިލެވޭނީ.. މީތެރޭގަވެސް މަށަށް މާ އަރާމުކޮށް ނިދާލެވޭނެ ކަންނޭނގެ.. ވަރުގަދަ ސޮރެއް އެއީ.. ކުޑަޔަކަސް ބޯ ވެސް ފިސާރި ހަރު…” އިޝާން އަނެއްކާވެސް އިރާޝްއާއި ދިމާލަށް ކުދި ކިޔާލިއެވެ. އެވަގުތު އަނެއްކާވެސް ދާނިޔަލް ހޭން ފެށިއެވެ.\nދާނިޔަލް ކާރު ދުއްވާލުމާއެކު އިޝާން ސީޓުގައި ވަރަށް ރަނގަޅަށް ހަމަޖެހިލިއެވެ. އިސާހިތަކު އެ ދެލޯ މެރި ނިދީގެ ފުންކަނޑަށް ޣަރަޤުވިއެވެ. ދާނިޔަލް އިޝާންއާއި ދިމާލަށް ބަލައިލިފައި ހިނި އަންނަމުން ދެފަރާތަށް ބޯ ހޫރުވާލިއެވެ.\n“އައި ލަވް ޔޫ..” ދާނިޔަލްގެ ހިނިގަނޑު ފަޅައިގެން ދިޔައީ ކާރަށް އެރި ލޮޅުމަކާއިއެކު އިޝާން ‘އައި ލަވް ޔޫ’ އޭ ކިޔައި ހަލޭތް ލަވައިގަތުމުންނެވެ. އެއިރު އޭނާގެ ދެލޯ ބޮޑުވެފައި ވާއިރު މީހާއަށް މައި ނޭވާ ލެވެމުން ދިޔައެވެ. ދާނިޔަލް ކާރު މަޑުކޮށްލައިގެން އިން އިރު އޭނަ ބަނޑަށް ހީހީ ބަލިވަނީއެވެ. މުޅި ކާރުތެރެއަށްވެސް ދާނިޔަލްގެ ފިރިހެންވަންތަ އަޑު ފެތުރިފައި ވެއެވެ.\n“ކީއްތަ ވީ؟” އިޝާން މޫނު ފުހެލަމުން ނޫން ކަމަށް ހަދައިފައި އަހާލިއެވެ. “ކިހިނެތް ވީހޭ؟” ދާނިޔަލްއަށް ހެވޭވަރުން ވާހަކަ ދެއްކުންވެސް ވީ ދަތިކަމަކަށެވެ. “ނިދީގަ އޮވެގެންވެސް އެވަރަށް ގުގުރިދަމާ.. އިރުކޮޅަކާ ކޮންމެސް އަންހެން ކުއްޖެއްގެ ނަމެއް ބުނޭ.. ދެފަހަރު ހަމަޔަކަށް އެކަކުގެ ނަމެއް ނުކިޔާ ހަމަ ގައިމުވެސް.. އެއީ ޔަގީން ކަމެއް.. ތިހެން އޮވެ އޭތި މިތި ކިޔައިފަ ކުއްލިޔަކަށް ތި ހަޅޭތް ލަވައިގަތީ އައި ލަވް ޔޫ އޭ ކިޔައިފަ.. ހަހަހަ.. މަ ކާރުގަ މި އިނީވެސް ހާދަ ވަރަކަށް ކެތް ކޮށްގެންނޭ.. އެކަނި އިނދެގެން ވެސް ހެވުނު.. އެކަމަކު ދެންމެ.. ދެން ހަމަ ކެތް ނުވީ.. ހަހަހަ..” ދާނިޔަލް ވަރަށް ޙާލުން ކިޔައިދީ ނިންމާލިއެވެ.\nއެވަގުތު ދާނިޔަލް ދެއްކި ވާހަކަ އަޑު އަހައިފައި އިޝާން އޭނާގެ އިސްތަށިގަނޑު ތެރެއަށް އަތް މަހާލިއެވެ. “ހިނގާ އަވަހަށް ދެންވެސް ދެވޭތޯ ބަލަން.. ހޮނިހިރު ވީމަ ތަންކޮޅެއް ޕޭޝަންޓުން ގިނަވެސް ވާނެކަންނޭނގެ މިއަދު..” ދާނިޔަލް ހެމުން ހެމުން ކާރު ސްޓާޓް ކޮށްލުމަށްފަހު ބުނެލިއެވެ. “އެވަގުތު އިޝާން ދެލޯ ބޮޑުކޮށްލިއެވެ. އަދި ހަށިގަނޑު ތެދުކޮށްލުމަށްލިއެވެ. “ކީކޭ؟ މިއަދު މީ ކޮން ދުވަހެކޭ؟” އިޝާން ވަރަށް ބޮޑަށް ސީރިއަސްވެލައިފައި ސުވާލު ކޮށްލިއެވެ.\nއޭނާގެ އެ ޢަމަލުގެ ސަބަބުން ދާނިޔަލް އެއްބުމަ އަރުވާލިއެވެ. އެއަށްފަހު ހޮނިހިރު ދުވަހޭ އަނެއްކާވެސް ބުނެލިއެވެ. “އާހް.. މޮޔައީ މަ.. މިއަދު މީ އޮފް ދުވަސް.. ރަނގަޅަށް ބަލައިވެސް ނުލައި މި އާދެވުނީ ޑިއުޓީ އަށް. ހައްތަހާ އެއްވަރުގެ ކަންތައް ޖެހޭނީ..” އިޝާން ފައްޗަކަށް އަމުނާލިއެވެ. އެހިނދު އަނެއްކާވެސް ދާނިޔަލްގެ ހުނުން ވީ އިތުރެވެ. “ޝާން.. އަނެއްކާ ހަމަތަ؟ ނޫނީ ހުން ގަދައީތަ؟ މިއަދު އަޅެ ހެނދުނު ސައިބޮއެގެންތަ އައިސް ތިއުޅެނީ؟ ސާބަސް އިނގޭ..” ދާނިޔަލް ސަމާސާ ރާގެއްގައި ބުނެލިއެވެ. އިޝާންވެސް މާޔޫސީ ރާގަކަށް ފުން ނޭވައެއް ލުމަށްފަހު އަނެއްކާވެސް ސީޓުގައި ލައްވެލިއެވެ. “ދެން ކާރު ނިމިއްޖެތޯ ބަލާނި ދޯ..” އަނެއްކާވެސް މާޔޫސް ވެފައިވާ މީހެއް ފަދައިން އެ ރާގުގައި އިޝާން ބުނެލިއެވެ.\nދާނިޔަލްއަށް ގުދުނުވެވި އޮންނަނީ ކިރިޔާއެވެ. އޭނައަށް ލިބިފައި އެހުރީ ވަރުގަދަ އެކުވެރިޔެކެވެ. ނިދި އައިސް ހުރިއްޔާ މަސްތުވެފައިވާ މީހަކަށްވުރެ ވަކި ދެރައެއް ނޫން ވިއްޔާއެވެ. އެކި ވާހަކަ ދައްކަމުން ދިޔަ ދެމީހުންނަށް ހޮސްޕިޓަލާއި ހަމައަށް އާދެވުމުން މުވައްޒަފުންގެ ކާރުތަށް ޕާކުކުރަން ހަދާފައި އޮތް އޭރިއާގައި ދާނިޔަލް ކާރު ޕާކު ކޮށްލިއެވެ. އެޔަށްފަހު އިޝާން އާއި ދެމީހުން ކާރުން ފައިބައިގެން ހޮސްޕިޓަލް ތެރެއަށް ވަދެގެން ދިޔައެވެ.\nލިފްޓުގައި ތިބި އިރުވެސް ދެމީހުންގެ ވާހަކަ ހުއްޓާނުލައެވެ. އެތެރޭގައި ތިބި މީހުން މަދުކަން އެއީ ނަސީބެކެވެ. “އޭތް.. ބަލައިބަލަ.. އެއީ ކުރިން ނުފެންނަ ޑޮކްޓަރެއް ދޯ؟” އިޝާން ދާނިޔަލް ގައިގަ ކޮއްޓާލައިފައި ދައްކާލީ އެދިމާލަށް ހިނގާލައިފައި އައި ޒުވާން އަންހެން ކުއްޖެކެވެ. މަޑު ނޫކުލައިގެ ޓޮޕެއް ލައިފައި ހުރި އިރު ކަޅު ކުލައިގެ ސްކިނީއާއެކު ހަމަ އެ ކުލައިގެ ޝޯލެއެއް އަޅައިފައިވެއެވެ. އޭގެ އިތުރުން ޑޮކްޓަރ ކޯޓު އަޅައިގެން އައި އިރު އޭނާގެ އަތުގައި ކޮންމެވެސް ފައިލެއްވެސް އޮތެވެ.\nދާނިޔަލްއަށްވެސް އިޝާން އާއި އެއްބަސްވެވުނީ އަނެއްކާވެސް އެ އަންހެން ކުއްޖާ ގާތަށް އައިސް ހުއްޓެލި ފިރިހެން ޑޮކްޓަރ ފެނިފައެވެ. އެ ދެމީހުންވެސް އެއީ ކުރިން ހޮސްޕިޓަލް ތެރެއިން ފެނިފައި ނުވާ ބައެކެވެ. “އަނެއްކާ މިއަދު އާ ޑޮކްޓަރުން ޖޮއިން ކުރީތަ؟ އޯހް ނޯ.. މަގޭ އޮފް ދުވަސް ދިމާ އެވީ ހާދަ ކަޑަ ދުވަހަކާ އޭ..” އިޝާން ދެއަތް އުރާލައިގެން ހުރެ އަމިއްލަ ނަސީބާމެދު ކުދި ކިޔަމުން ދިޔައެވެ. އާ މީހުން ތައާރަފްކޮށްދޭ ދުވަސް އެއީ އިޝާން ނިކަން ފޯރިގަދަކޮށްލާ ދުވަހެކެވެ. އަންހެން ކުދިން ކައިރީ ފޮނިކެނޑުމަކީ އޭނާގެ ވަޒީފާގެ އެއްބައޭ އެއްފަދައެވެ. އެކަމާހުރެ ދާނިޔަލްވެސް ހުންނަނީ ބޮލަށް އުނދަގޫ ވެފައެވެ.\n“ހަމަ ނަސީބެއް ތިއީ.. އެހެންނަމަ މިއަދު އަހަރެންވެސް ލަދުގެންނެވީސް އިޝާން.. ތި އުޅުން އަޅެ ދޫކޮށްލާކަށް ނުވޭތަ؟ ތަންކޮޅެއް ހަރުދަނާވާން ވެއްޖެ އިޝާންވެސް މިހާރު..” ދާނިޔަލް ނަސޭހަތް ދޭފަދައަކުން އިޝާން ގާތު ބުނެލިއެވެ. އިޝާންވެސް އިތުރަކަށް އެއްޗެއް ބުނާކަލަ ޚިޔާލެއް ނުކުރިއެވެ.\n“އޯކޭ ބްރޯ.. ދަނީއޭ.. ޑިއުޓީ ނިމުނީމަ އަންގާލާ..” އިޝާން އިރުކޮޅެއް ވާންދެން ދާނިޔަލްގެ ކެބިންގައި އިނުމަށްފަހު ގެއަށް ދާން ތެދުވެލިއެވެ. ދާނިޔަލްއަށް ރީތި ހިނިތުންވުމެއް ރައްދުކޮށްލުމަށްފަހު އޭނާވެސް އެތަނުން ނިކުމެގެން ދިޔައެވެ.\nމީހަކަށްފަހު މީހެއް ބަލަމުން ދިޔަ ދާނިޔަލް އިނީ ވަރަށްވެސް ބޮޑަށް އޭނާގެ ވަޒީފާއަށް ސަމާލުކަން ދީގެންނެވެ. އޭނާ އެކަން އެކުރަނީ ނުހަނު ކުރާހިތުންނެވެ. ބަލިމީހުންނާއި އެ ވާހަކަ ދައްކާ އެކުވެރި ގޮތްގަނޑުންވެސް އެކަން ދޭހަވެއެވެ. ދާނިޔަލް އޭނާގެ ބްރޭކް ގަޑި ޖެހުމުން އިން ތަނުން ހަށިގަނޑު ތެދުކޮށްލީ ކެންޓިނަށް ދާށެވެ.\nއެހެން ނަމަވެސް ދާނިޔަލްއަށް ހުރިތާ ހުއްޓިލެވުނީ އެތަނުގެ ދޮރުގައި މީހަކު ޓަކިދިން އަޑަށެވެ. “ކަމް އިން..” ދާނިޔަލްގެ ޖަވާބާއި އެކު އެތެރެއަށް ވަނީ އެ ފްލޯގެ ރިސެޕްޝަނިސްޓެކެވެ. އެ ކުއްޖާ ދާނިޔަލް ގާތު ފަނަރަ މިނެޓު ތެރޭ އޮތް މީޓިންއަކަށް އައުމަށް ބުނުމަށްފަހު އެތަނުން ދިޔައެވެ. “މިވީ ގޮތުން ހަމައެކަނި ކޮފީއެއް ކަންނޭނގެ ބޯލެވޭނީ..” ދާނިޔަލް އަމިއްލަ ނަފްސަށް އިވޭ ވަރަށް ބުނެލުމަށްފަހު އޭނާގެ ކެބިން އިން ނިކުމެގެން ދިޔައެވެ.\nމީޓިންގް އޮތް ފްލޯއަށް ދާނިޔަލް އަށް އެރުނު އިރު އޭނާއެކޭ އެއްފަދައިން އެހެން ޑޮކްޓަރުންވެސް އެތަނަށް ވަންނަމުންދެއެވެ. ދާނިޔަލްވެސް މަޑު ފިޔަވަޅުތަކެއްގައި ގޮސް އެމީހުންނާއެކު އެތެރެއަށް ވަނެވެ. އިށީންނަން ހަމަޖެހިފައި އިން ގޮނޑީގައި އިށީން ދާނިޔަލް ސިހުނީ ނުހަނު ގާތުން އޭނާއަށް މީހަކު ގޮވާލުމުންނެވެ.\nދާނިޔަލް އެއްފަރާތަކަށް މޫނު އަނބުރާލި އިރު ގާތުގައި އިން އަޒާން ފެނިފައި ފުޅާ ހިނިތުންވުމެއް އޭނާއަށް ރައްދުކޮށްލިއެވެ. “އަޒާން ހާދަ ދުވަހެއް ވެއްޖޭ ދިމާ ނުވާތާ..” އަޒާން އާއި ދާނިޔަލްއަކީ އެއްކޮށް ވަޒީފާއަށް ނިކުތް ދެ ޑޮކްޓަރުންނަށް ވުމުން މިވީ އެއްވަރަކަށް އަހަރު ދުވަސްތެރޭ އެދެމެދުގައި ވަނީ ގާތް ގުޅުމެއް އުފެދިފައެވެ. “ކުޑަ ޗުއްޓީއެއްގަ ހުރީ އެއިރު ފެމިލީ ކަމެއް ދިމާވެގެން..” އަޒާން ހިނިތުންވުމަކާއެކު ބުނެލިއެވެ. ދާނިޔަލްވެސް އެހެން ހެއްޔޭ ބުނެލިއެވެ. ދެމީހުންގެ ވާހަކަ މެދުކަނޑާލީ އެތެރެއަށް ވަދެގެން އައި އާދިން ފެނިފައެވެ.\n“އައްސަލާމް ޢަލައިކުމް..” އާދިން ފުރަތަމަވެސް އިސްލާމީ ރިވެތި ސަލާމުން ހުރިހާ ޑޮކްޓަރުންނާއި ސަލާމް ގޮވާލިއެވެ. އެޔަށްފަހު އެ ބައްދަލުވުމުގެ ކުޑަ ތައާރަފެއް ދިނުމަށްފަހު އަލަށް ގުޅުނު ފަސް ޑޮކްޓަރުން ތަޢާރަފް ކޮށްދޭން ފެށިއެވެ. ބިދޭސީ ޑޮކްޓަރެއް ކަމަށްވާ ޑރ.އިރާނީ ތައާރަފްވުމަށްފަހު ދެން އާދިން ތައާރަފްކޮށްދިން ޑޮކްޓަރގެ ނަން އަޑު އިވި ދާނިޔަލްއަށް ދެލޯ ބޮޑުކޮށްލެވުނެވެ.\nassalaamu a’laikum my dear readers.. 🙂 miyothee vaahakaige 18 vana bai.. hehe.. ummeedhu kuran hurihaa kudhinnah ves mi part kamudhaane kamah.. 🙂 hurihaa kudhinge haalu ahuvaalu kihineh? 🙂 hurihaa kudhin noor ah dhey support ah vrh vrh vrh bodah shukuriyyaa ingey.. 🙂 and, vrh dhera khabareh dhn thikudhinnaa share kohlan othy.. 🙁 kuriyah oiyy dhuvaskolhakee noor ah kudakoh bxy dhuvaskolheh v ma noor mi visnanee2dhuvahun 1 dhuvahu up kuran.. eirah noor ah ves faseyha vaane.. dear mn ves inthizaaruga maa gina iru thibeykah nujeheyne.. ehennu? 🙂 ummeedhu kuran hurihaa kudhinnah ves mi haalath understand vaane kamah.. 🙂 jazakumullah khairan and LY all.. 🙂 <3<3<3\nIt’s okay noor.. I’ll wait for the story… :)… I thinkedoctor aky Dhaaniyal ah ehyvedhin meehaage dhari fulhu hen.. Aalaa tha kiyany… Sadly idr anyone’s name :(… Please forgive me if I am wrong\nJazakallah khair Reader.. 🙂 hehe.. balamaa dhw.. ahaha.. it’s ok.. adhi name thah handhaan hunnaane fahun, in sha allah. 🙂 ehaa baivaru story thah eh faharaa kiyamun dhaairu name ves handhaan nethidhaanennu dhw.. hehe.. 🙂 sorry bunaa varu kameh ves noonennu thee dear.. hehe.. 🙂\nVVV reethi aish noor hilly koshevifai vaahaka nimuneetha\njazakillah khairan dear.. 🙂 dear, aee mi noor ge vaahaka eh nooney ingey.. 🙂 hehe.. noor liye nimunee adhi hulhukolhu ekani.. miee noor ge 2nd.. 🙂 ummeedhu kuran dear ah olhun filaifi kamah.. 🙂\ni think aalaa kanneyge eii and im second vry intrestin stry\nhehe.. balamaa dhw dhn aee kaakuthoa.. 🙂 congrats dear.. 🙂 jazakillah khairan dear.. 🙂\nE new doctor aky aala dhw…. stry vrh reethi???❤❤\nbalamaa dhw aee dhn kaakuthoa.. 🙂 jazakillah khairan dear.. 🙂\nDhaaniyal kahala biteh libeynenama dhw.??\nhehe.. story kiyaali kamahtakaa vrh bodah shukuriyyaa ingey shyma.. jazakillah khairan dear.. 🙂\nAalaa eii 99% mi bunee?\nbalamaa dhw dhn aee kaakuthoa.. hehe.. 🙂 story kiyaali kamahtakaa jazakillah khairan dear.. 🙂\nEy aarif ge dhari\nhehe.. balamaa dhw aee kaakuthoa.. 🙂 story kiyaaleethee jazakillah khairan dear.. 🙂\nDhenn reethi vaanee dhaniyal ge kaiveni kurevuneema… Mihaatu hodpital in geyah.. gein hospital ah..\nBt vahaka reethi. Hama v best\nhehe.. ahaha.. dhn balamaa dhw vaa gotheh.. noor hama try kuranee mee thikudhin kiyaalaa hiyy vaagothah story genesdheveytho.. 🙂 jazakillah khairan dear.. 🙂 vrh ufaavehje.. 🙂\nOk sis. Me first dho!?\nMivee ehvarakah aharu dhuvas there ekey nuliyaane ingey sis. Liyaany aharehhaa dhuvas therey. Hama bunely.\nalhey dear mifaharu miothee top 10 ga lavvaalaifa ingey.. congrats dear.. 🙂 ok dear.. vrh vrh vrh bodah shukuriyyaa dear noor ah ethankolhu kiyaaldhinyma.. 🙂 jazakillah khairan dear.. 🙂 adhi vrh ufaavehje dear thihaa gaaiyykoh noor aa vaahaka dhekkyma.. hehe.. 🙂 jazakillah khairan dear.. 🙂\nYessss love this part vess. Ma Sha Allah. Varahh reethi. Someone hama vrh rangalhu. Alhamdhullilah. Noor kihinetha.?\nItss okayy. Will wait for the next part. Understand vey busy veema nukureveyne kan. Meehun bune ehnu dhw dhigu inthiraaehge nimun fonivaane ey. I dont know the exact words? i guess ekahala gothakh innanee. But yeah.? so egothah i hope next part ves surprisiing vaane kamah.\nAnddekuhjjaa eii Aalaa dhwww. Yessss. The most interesting part of the story feshunee. can’tt waiittt ?\nUpdate soon? Ly.?\njazakillah khairan dear.. 🙂 asluvestha? vrh vrh vrh ufaavehje.. 🙂 🙂 al’hamdhulillaah, noor ves hama baraabaru.. 🙂 aww.. vrh ufaavehje dear ah situation understand v ma.. jazakillah khairan dear.. 🙂 ahaha.. yeah, dear hama rangalhashey thibunee.. dhigu inthizaaruge nimun fonivaane.. aee hama hageegathekey.. konme ufaaveri kamehge fahathuga ves vaane keiyytheri kan.. 🙂 ehn noonas aharemen vaane ehnu keiyytheri kan iskuran dhw? maaiyy allah vodigen vanee keiyytherynnaa eku.. 🙂 hehe. in sha allah.. kuriyah hury hama surprising part thakeh.. 🙂 hehe.. balamaa dhw aee kaakuthoa. dear thibuneenu surprising part thakah ummeedhu kuraa vaahaka.. ehn v ma noor aee kaakukan bunefiyyaa surprise akah nuvaanennu dhw.. hehehehe.. 🙂 heheh.. vrh ufaavehje dear ah mi story kamudhiyaeema.. adhi noor ah thidhey support ashaa dear thihaa friendly v ma, jazakillah khairan.. 🙂 awww.. <3<3<3<3<3\nhehe.. balamaa dhw aee kaakuthoa.. 🙂 jazakillah khairan dear.. 🙂\nmasha allah sis mi part ves hama best . hope that varaha avahah sis ah vaguthu vee minvarakun up kohdheyne kamah we readers will wait for you\njazakillah khairan dear.. 🙂 in sha allah, miadhu up vaane 19 vana bai.. noor proof read kohlaafa irukolhakun publish kohlaanan, in sha allah.. 🙂 vrh ufaavehje dear ah mi haalath undesrtand v ma.. 🙂 aww.. jazakillah khairan dear.. 🙂 for the support and everything! hehe.. 🙂\nmasha allah..noooooor sis this part is amazing..vvvv reethi..well im fine ..sis kihineih thr??i think ei aalaa dhw..ehenve kannenge dhaan ehaa impress evy…sis ah vaguthu vy varakun up kuray…we’ll wait…luv u sis ..vvvvvvvvvv interesting mi part ves as usual/…anehkaaemskulhi man aki kaaku baa azaan ge kaafa dhw…i think eii dhaan dad ge kokko ge son kannenge..so ehenvihjiya they both r cousins dhw..vvvvv baivaru ans nengey questions ebahuri dhw,,,vv curious to read up coming part>3>3>3>3>3>3luv u sis\njazakillah khairan dear.. 🙂 asluvestha? vrh vrh vrh ufaavehje.. 🙂 a’hamdhulillah! noor ves hama rangalhu.. 🙂 hehe.. balamaa dhw aee kaakuthoa.. 🙂 aww.. jazakillah khairan dear.. vrh ufaavehje dear ah mi haalath qabool kurevunyma.. 🙂 aww.. <3<3<3<3<3 hehehehe.. hingaa dhw dear ge thi suvaal thakah javaabu hoadhan kuriyah huri baithakah inthizaaru kohlan.. 🙂 hehe.. <3<3<3<3<3\nSo when next part?\nin sha allah miadhu.. 🙂 jazakillah khairan dear.. 🙂\nMasha allah…varah reethi as usual..shaya hama fine..sis kihineii tha??..BTW ok konme dhuvahaku story up nukuriyas…readers ah vx igeyne konme kujjaku vx busy vedhaane kan..noor akee school kujjeh tha?? Hama ahaaleee…keep the good work up ????\njazakillah khairan shaya dear.. 🙂 al’hamdhulillaah noor ves hama baraabarey.. hehe.. 🙂 aww.. haadha ufaavehjey dear ah mi haalathu understand v ma.. 🙂 jazakillah khairan bodu bodu koh.. 🙂 hehe.. yeah, noor ves adhi kiyavanee hama.. 🙂 jazakillah khairan dear.. 🙂\nމިލްކު ކޮށްލީ ހިތޭ…….08\nމަލަކާ (2ވަނަ ބައި)\nހިތާމަ ލޯބި December 26, 2016\nލޯބީގެ ހައްގުގައި 13\nލޯބި September 19, 2020\nއެހެނިހެން މަޖާ ލޯބި August 13, 2019\nކުރުވާހަކަ ލޯބި January 14, 2018


"ރާއްޖޭގައި ކޯވިޑް-19އިގެ ހާޑް އިމިއުނިޓީއަކަށް ދާން އަދި ގާތްވެސް ނުވޭ" ޑރ.އަފްސަލް "ރާއްޖޭގައި ކޯވިޑް-19އިގެ ހާޑް އިމިއުނިޓީއަކަށް ދާން އަދި ގާތްވެސް ނުވޭ" ޑރ.އަފްސަލް\n"ރާއްޖޭގައި ކޯވިޑް-19އިގެ ހާޑް އިމިއުނިޓީއަކަށް ދާން އަދި ގާތްވެސް ނުވޭ" ޑރ.އަފްސަލް\nޑރ.އިބްރާހިމް އަފްޒަލް - ފައިލް ފޮޓޯ: ހެލްތު މިނިސްޓްރީ\nރާއްޖޭގައި ކޯވިޑް-19އިގެ ހާޑް އިމިއުނިޓީ، ނުވަތަ ބަލި މުޖްތަމަޢުގެ ތެރޭގައި އާއްމުވުމަށް ދާން އަދި ގާތްވެސް ނުވާ ކަމަށް އެޗްޕީއޭގެ އެޕިޑަމޮލޮޖިސްޓް ޑރ. އިބްރާހިމް އަފްޒަލް ވިދާޅުވެއްޖެއެވެ. ޑރ. އަފްޒަލް ވަނީ ރާއްޖޭގައި ހާޑް އިމިއުނިޓީއަކަށް ދާން އެކަށޭނަވަރަކަށް އަދި ބަލި ނުފެތުރޭކަމަށް ވިދާޅުވެފައެވެ.\nޕީއެސްއެމް ނިއުސްއިން ކޯވިޑް-19ގެ މަޢުލޫމާތު ގެނެސްދޭ ޚާއްސަ ކަވަރޭޖްގައި ވާހަކަދައްކަވަމުން ޑރ. އިބްރާހިމް އަފްޒަލް ވިދާޅުވީ، ކޯވިޑް-19ގެ ކޭސްތައް ދިވެހިންގެ މެދުގައި މިހާރު އިތުރުވަމުންދަނީ ކަންބޮޑުވާންޖެހޭ މިންވަރަކަށް ކަމަށެވެ. އެގޮތުން މިހާރު ރާއްޖއިން ކޯވިޑްގެ 5000 އަށް ވުރެ ގިނަ ކޭސް ފެނިފައިވާއިރު، މީގެ އެންމެ ބޮޑު ބައެއް ހިއްސާކުރަނީ ދިވެހިން ކަމަށެވެ.\nމުޖުތަމަޢުގައި ބަލި ފެތުރުނަ ދީ ހާޑް އިމިއުނިޓީ ލިބުމަށް ދޫކޮށްލުމަށް ސޯޝަލް މީޑިއާގައި ބައެއް ފަރާތްތަކުން ޚިޔާލުފާޅުކުރަމުންދާތީ މިކަމާ ގުޅޭގޮތުން ވާހަކަދައްކަވަމުން ޑރ. އިބްރާހިމް އަފްޒަލް ވިދާޅުވީ، ރާއްޖޭގައި ހާޑް އިމިއުނިޓީއަކަށް ދާން އެކަށޭނަވަރަކަށް އަދި ބަލި ނުފެތުރޭކަމަށެވެ. އެގޮތުން މިހާރު ރާއްޖޭގައި ބިދޭސީންނާއެކު އާބާދީ 8 ލައްކައާއި ގާތް ކުރާއިރު ހާޑް އިމިއުނިޓީއަކާއި ހަމައަށް ދާން ވިސްނާނީ މި އާބާދީގެ 80 އިންސައްތަ މީހުންނަށް ބަލިޖެހި ބަލިން ރަނގަޅުވުމުންކަމަށެވެ. މިފަދަ މަންޒަރެއް އަދި ރާއްޖޭގައި ފެންނަން ނެތް އިރު، ހާޑް އިމިއުނިޓީއަކަށް ދާން މަސައްކަތް ކުރި ބައެއް ޤައުމުތަކުގައި ބަލީގެ ޙާލަތު ގޯސްވެފައިވާކަމަށް ޑރ. އިބްރާހިމް އަފްޒަލް ފާހަގަކުރެއްވިއެވެ.\n"ރާއްޖޭގައި ފަތުރުވެރިންނާއިއެކު އާބާދީ ގުނާނަމަ އާބާދީ 8 ލައްކައަށް އަރާނެ. ރާއްޖޭގައި ބަލިޖެހިފައިމިވަނީ ފަސް ހާހުގައި. ހާޑް އިމިއުނިޓީއަކަށް ދިއުމަށް އެންމެ މަދުވެގެން އާބާދީގެ 80 އިންސައްތައަށް ބަލިޖެހި ރަނގަޅުވާންޖެހޭ. މިހާލަތު އަދި ރާއްޖެއަކުން ނުފެނޭ" ޑރ. އިބްރާހިމް އަފްޒަލް ވިދާޅުވިއެވެ.\nޑރ. އިބްރާހިމް އަފްޒަލް ވަނީ އުމުރުން ދުވަސްވީ މީހުންނާއި، ދިގު މުއްދަތަކަށް ބޭސްފަރުވާކުރަންޖެހޭ މީހުންފަދަ ހައި ރިސްކް މީހުން ބަލިން ރައްކާތެރިކުރުމަށް މުޅި މުޖުތަޢު އެކަތިގަނޑަކަށް ވުމަށް ގޮވާލައްވާފައެވެ. މިފަދަ ފަރާތްތައް ކޮންޓެކްޓްވާމީހުން މަދުކުރުމަށްވެސް ޑރ. އަފްޒަލް ގޮވާލެއްވިއެވެ.\nޑރ. އިބްރާހިމް އަފްޒަލް މިފަދައިން ވިދާޅުވެފައިވާއިރު، ރާއްޖޭގައި ކޯވިޑް-19އާ ގުޅިގެން މިހާރު އޮތް ޙާލަތުގެ ސަބަބުން ޢުމުރުން ދުވަސްވީ މީހުންނަށް ބޮޑު ނުރައްކަލެއް އެބައޮތްކަމަށް އެޗްއީއޯސީންވެސް ވަނީ ވިދާޅުވެފައެވެ.\nރާއްޖޭގައި ކޯވިޑް ބަލީގައި 19 މީހުން ނިޔާވެފައިވާއިރު، މީގެތެރޭގައި އެންމެ ގިނައީ ޢުމުރުން ދުވަސްވީ މީހުންނެވެ.


SunOnline: moosumee badhaluthakaai migraine: huri gulhumakee kobaa?\nމޫސުމީ ބަދަލުތަކާއި މައިގްރެއިން: ހުރި ގުޅުމަކީ ކޮބާ؟\nފާޠިމަތު ރާޔާ ރައޫފް 14 Nov 2021, 07:41\nމައިގްރެއިންއަކީ ވަރަށް އާންމު ބައްޔެކެވެ. މި އުނދަގޫ ދިމާވާ ސަބަބު ދެނެގަންނަށް ދިރާސާތައް ކުރި ނަމަވެސް މި އުނދަގޫ ދިމާވާ އަސްލު ސަަބަބު ދެނެގަނެވިފައެއް ނުވައެވެ. އިންސާނާގެ ސިކުނޑިއަށް އަންނަ ބަދަލުތަކާއި ސިކުނޑިން އުފައްދާ ކެމިކަލްތަކަށް އަންނަ ބަދަލުތަކުންވެސް މި ބަލިމަޑުކަމާ ކުރިމަތިލާން ޖެހިދާނެއެވެ.\nނަމަވެސް މައިގްރެއިންގެ އުނދަގޫ ދިމާވާ ބައެއް ސަބަބުތައް ހުންނާނެއެވެ. ހަށިގަނޑުގެ ހޯމޯންތަކަށް އަންނަ ބަދަލުތަކާއި ސްޓްރެސްއާއި ބައެއް ކާތަކެތި ކެއުމަކީވެސް ބައެއް މީހުންނަށް މި އުނދަގޫ ދިމާވާ ސަބަބުތަކެވެ. ހަމައެއާއެކު މޫސުމަކީވެސް މައިގްރެއިންއާ ވަރަށް ބޮޑަށްް ގުޅިފައިވާ ކަމެކެވެ.\nމައިގްރެއިންއާއި މޫސުމާ ހުރި ގުޅުން.\nޓައިވާނުގައި 2015 ވަނަ އަހަރު ހެދި ދިރާސާއެއްގައި ވާގޮތުން އެދުވަސްވަރު މައިގްރެއިންގެ ބަލިމަޑުކަން ތަހައްމަލުކުރަމުން ދިޔަ ދެބައިކުޅަ އެއްބައަށްވުރެ ގިނަ މީހުންނަށް މޫސުމަށް އަންނަ ބަދަލުތަކުގެ ސަބަބުން މައިގްރެއިންގެ އުނދަގޫ ތަހައްމަލުކުރަން ޖެހެއެވެ.\nކޮޅިގަނޑުތަކާއި ފިނިހޫނުމިނަށް އަންނަ ބަދަލުތަކާއި ވައި ޖެހޭ މިންވަރުގެ ސަބަބުން ސިކުނޑީގައި އެކުލެވޭ ކެމިކަލެއް ކަމަށްވާ ސެރިޓޮނިންއާއި އެހެނިހެން ކެމިކަލްތައް އުފައްދާ މިންވަރާއި މިންގަނޑަށް ބަދަލުތައް އާދެއެވެ.\nމޫސުމީ ބަދަލުތަކުގެ ސަބަބުން މައިގްރެއިން ތަހައްމަލުކުރާ އެކި މީހުންނަށްވާ އުނދަގޫތައް ތަފާތެވެ. ހޫނު ގަދަވުމުގެ ސަބަބުން ބައެއް މީހުންނަށް މައިގްރެއިން އުނދަގޫވާއިރު، އަނެއްބައި މީހުންނަށް މާ ބޮޑަށް ފިނި ގަދަވުމުގެ ސަބަބުން އުނދަގޫވެއެވެ. އަދި ހޫނުގަދަވެ، ވިއްސާރަވެއްޖެނަމަ މައިގްރެއިން ހުންނަ މީހުންނަށް އެފަދަ ދުވަސްވަރެއްގައި އުނދަގޫ ވާނޭކަމަށް ވެއެވެ.\nތަފާތު މޫސުމީ ބަދަލުތަކާ މައިގްރެއިންއާ ހުރި ގުޅުމަށް އަލިއަޅުވައިލުން މުހިންމެވެ.\nވިއްސާރަވެ ފިނިވުމުގެ ސަބަބުންވެސް މައިގްރެއިންގެ އުނދަގޫތަކާ ކުރިމަތިވެއެވެ. ނަމަވެސް މި ހާލަތުގައި މައިގްރެއިންގެ އުނދަގޫތަކާ ކުރިމަތިލާން ޖެހެނީ މަދު ބަޔަކަށެވެ.\nއާންމު ގޮތެއްގައި މައިގްރެއިންގެ އުނދަގޫ ޖެހެނީ މާބޮޑަށް ވިއްސާރަވެ، ފިނި ގަދަ ނަމައެވެ. އަދި ކުއްލިއަކަށް ވިއްސާރަވެ ފިނިގަދަ ވެއްޖެނަމަވެސް މިގޮތަށް ދިމާވެއެވެ.\nއިންޓަނޭޝަނަލް ޖާނަލް އޮފް ބައޯމެޓެއޮރޮލޮޖީ އިން 2017 ވަނަ އަހަރު ހެދި ދިރާސާއަކުން ދައްކާ ގޮތުން އެެމެޖެންސީ ޑިޕާޓްމެންޓަަށް ދައްކާ މައިގްރެއިން ބަލީގެ ގިނަ މީހުން ދައްކާފައިވަނީ ބޮޑަށް ވިއްސާރަ، ފިނި ދުވަސްތަކުގައެވެ.\nހަމަ އެހެންމެ 2015 ގައި ހަދައިފައިވާ ދިރާސާއަކުން ދެއްކި ގޮތުން އެމެންޖެންސީ ރޫމްގައި މައިގްރެއިންގެ ސަބަބުން އެނދުމަތިކުރާ މީހުންގެ މިންވަރުވެސް ގިނަވެފައި ވަނީ ވިއްސާރަވެ، ފިނި ގަދަ ދުވަސްވަރެވެ.\nމި ހާލަތުގެ ސަބަބުން މައިގްރެއިންގެ އުނދަގޫ ބޮޑުވާ ސަބަބެއްކަމުގައި ބެލެވެނީ ފިނިގަދަ ވުމުގެ ސަަބަބުން ފެން ބުއިން މަދުވެ، ހަށިގަނޑުން ފެންމަދުވުމެވެ. ހަށިގަނޑުން މާ ބޮޑަށް ފެން މަދުވެއްޖެނަމަ މައިގްރެއިންގެ އުނދަގޫ ކުރިމަތިވެއެވެ.\nތިމާވެށީގައި އެކުލެވޭ ކުނިބުންޏާއި މައިގްރެއިންއާ ވާ ގުޅުމަކީ، ތަފާތު ކުނިތަކުގެ ސަބަބުން އިންފެކްޝަނަށް މަގުފަހިވުމާއި އެލާޖިކްވުމެވެ. މިއީވެސް މައިގްރެއިން އުނދަގޫވާ ސަބަބެއްކަމުގައި ވެއެވެ.\nއެގޮތުން 2017 ވަނަ އަހަރު ހަދައިފައިވާ ދިރާސާއަކުން ދެއްކި ގޮތުގައި ކުނިބުނީގެ ސަބަބުން އެލާޖިކްވާ މީހުންނަށް މައިގްރެއިންގެ އުނދަގޫވާ މިންވަރު ގިނައެވެ.\nއަދި 2016 ވަނަ އަހަރުގެ ދިރާސާއަކުން ދެއްކި ގޮތުގައި ކުުނީގެ ސަބަބުން ވަރަށް އާންމު އެލާޖިކެއް ކަމަށްވާ ރައިނައިޓިސްއަކީ މައިގްރެއިންގެ އުނދަގޫ ބޮޑުވާ ކަމެކެވެ. ތަފާތު އެލާޖިކްތަކުގެ ސަބަބުން ތަނެއް ހިރުވުމާއި ރަތްވުމާއި ދުޅަވެ ތަދުވާނަމަ މައިގްރެއިންގެ އުނދަގޫ ބޮޑުވެއެވެ.\nކޮޅިގަނޑުތަކުގެ ސަބަބުން މަދުން ނަމަވެސް މައިގްރެއިންގެ އުނދަގޫވެއެވެ.\nއެގޮތުން 2013 ވަނަ އަހަރު ހެދި ދިރާސާއަކުން ދެއްކި ގޮތުގައި ވިދުމާއެކު ގުގުރުމުގެ ސަބަބުން މައިގްރެއިން ހުންނަ މީހުންގެ ބޮލުގައި ވަރަށް ބޮޑަށް ރިހެއެވެ. ނަމަވެސް މިކަން މިގޮތަށް ދިމާވާ އަސްލު ސަބަބު ދިރާސާތައްކުރި ފަރާތްތަކަށް ދެނެގަނެވިފައެއް ނުވެއެވެ.\nމީގެ އިތުރުން މާބޮޑަށް އަލިގަދަ ވުމުގެ ސަބަބުންވެސް މައިގްރެއިން ހުންނަ މީހުންނަށް އުނދަގޫވެއެވެ. ހާއްސަކޮށް އިރުގެ އަލިން އުނދަގޫވާ މީހުން ގިނައެވެ. ދިރާސާ ކުރާ ފަރާތްތަކުން ދެކޭ ގޮތުގައި އިރުގެ އަލިން އުނދަގޫ ވަނީ އިރުގެ އަވިން ސިކުނޑީގެ އެންމެ ބަލިކަށި، ނާޒުކު ނާރުގައި އެކުލެވޭ ސެލްތައް މަސައްކަތްކުރާ މިންވަރު އިތުރުކޮށްދޭތީއެވެ.\nމައިގްރެއިންއަށް އޮތީ ކޮން ފަރުވާއެއް؟\nސިއްހީ މާހިރުންގެ އެތައް ދިރާސާތަކަށް ފަހުގައިވެސް މައިގްރެއިންގެ އަސްލު ފަރުވާ ހޯދިފައެއް ނުވެއެވެ. ނަމަވެސް މައިގްރެއިންގެ ސަބަބުން ވާ އުނދަގޫތައް މަދުކުރުމަށްޓަކައި ކަންތައްތަކެއް ކުރެވިދާނެއެވެ.\nގަވާއިދުން ކަސްރަތުކުރުމާއި ގިނައިން ފެންބުއިމާއެކު ހަށިގަނޑުން ފެން މަދުވިޔަނުދިނުމާއި މާބޮޑަށް ކަންކަމާ ވިސްނުމުން ދުރުހެލިވެ ހުރުމަކީ މައިގްރެއިންގެ އުނދަގޫ ކުޑަކުރުމަށް ކުރެވިދާނޭ ކަންކަމެވެ.\nމައިގްރެއިންގެ އަލާމާތްތައް ފެނިއްޖެނަމަ ޑޮކްޓަރެއްގެ ލަފާ ވީހާވެސް އަވަހަށް ހޯދުން މުހިންމެވެ. އަލިގަދަވުމުން އުނދަގޫވުމާއި އެނބުރުންއަރާ މޭނުބާކުރުމާއި މާބޮޑަށް ދާހިއްލުމާއި ވަރުބަލިވުމާއި ލޯފުސްވުމަކީ މައިގްރެއިންގެ ބައެއް އަލާމާތްތަކެވެ.\nނޯޓު:މިއީ ހެލްތްލައިން.ކޮމް އިން ނަގާފައި ލިޔުމެކެވެ.


Rashdhoo Ah Fathuruverin Genaun Manaa Koffi - Vaguthu\nކޮވިޑް-19 ރާއްޖެ އިން ފެނިފައިވާތީ އއ. ރަސްދޫ އިން ފަތުރުވެރިން ގެނައުން ކައުންސިލުން ރޭ މަނާކޮށްފިއެވެ.\nރަސްދޫ ކައުންސިލުން ނެރުނު ބަޔާނެއްގައި ބުނީ ރަސްދޫ އަށް ފަތުރުވެރިން ގެނައުން މަނާ ކުރީ ކޮވިޑް-19 އާ ގުޅިގެން ރާއްޖޭގައި އާންމު ސިއްހަތުގެ ކުއްލި ނުރައްކަލުގެ ހާލަތު އިއުލާންކޮށްފައިވުމާ ގުޅިގެން ރަސްދޫގައި އޮޕަރޭޓްކުރަމުންދާ ގެސްޓްހައުސްތަކާއި ޑައިވް ސެންޓަރުތައް ހިންގަމުންދާ ފަރާތްތަކުން މި ނުރައްކާތެރި ބަލިން ރަސްދޫގައި ދިރިއުޅޭ ރައްޔިތުން ސަލާމަތް ކުރުމަށް އަޅާ ފިޔަވަޅެއްގެ ގޮތުން ކަމަށެވެ.\nއެގޮތުން މިއަދުން ފެށިގެން މާޗް 31 ގެ ނިޔަލަށް އެއްވެސް ފަތުރުވެރިޔަކު ރަސްދޫ އަށް ނުގެންދިއުމަށް ކައުންސިލުގެ ބަޔާނުގައިވެއެވެ.\nރަސްދޫގެ އިތުރުން އެ އަތޮޅު ތޮއްޑޫ އިން ވެސް ވަނީ ގެސްޓްހައުސްތަކަށް ފަތުރުވެރިން ގެނައުން މެދުކަނޑާލައިފައެވެ.\nކޮވިޑް-19 އާ ގުޅިގެން ރާއްޖޭގެ އިގުތިސާދު ބަރޯސާވެފައިވާ ފަތުރުވެރިކަމުގެ ސިނާއަތަށް އަންނަނީ ބޮޑެތި ގެއްލުންތަކެއް ލިބެމުންނެވެ.\nއެގޮތުން ރާއްޖެ އިން ކޮވިޑް-19 އަށް 13 މީހަކު ފައްސި (ޕޮޒިޓިވް) ވެފައިވާ އިރު، އޭގެ ތެރޭގައި ހިމެނެނީ ރިސޯޓުތަކުގައި މަސައްކަތް ކުރާ މުވައްޒަފުންނާއި ފަތުރުވެރިންނެވެ. އަދި މިހާތަނަށް މި ބައްޔަށް ދިވެއްސަކު ފައްސިވެފައެއް ނުވެއެވެ.\nރާއްޖޭގެ ފަތުރުވެރިކަމުގެ ސިނާއަތަށް އަންނަމުންދާ ހީނަރުކަމުން އަރައިގަތުމަށް ބޭންކު އޮފް މޯލްޑިވްސް (ބީއެމްއެލް) އިން އިއްޔެ ވަނީ ފައިނޭސްސިން ސްކީމެއް ގާއިމުކޮށްފައެވެ. މި ފެސިލިޓީގެ އެހީގައި ރާއްޖޭގެ ފަތުރުވެރިކަމުގެ ސިނާއަތުގައި މަސައްކަތް ކުރާ ފަރާތްތަކަށް ދެ މިލިއަން ޑޮލަރާއި ހަމައަށް ލޯނުގެ އެހީ ދިނުމަށް ވަނީ ހަމަޖެހިފައެވެ.\nމާޗް 16, 2020 11:49\nބޮޑައް ކެމްޕޭނު ކުލަޖެއްސޭތޯ ކައުންސިލަރުން އުޅެނީ، މި ދަނޑިވަޅުގަވެސް ވަރަށް އަވަދި ނެތި އުޅެނީ!


އަލިފާން ރޯވި ސަރަހައްދުގައި ތިބި ކޯވިޑަށް ޕޮޒިޓިވް މީހުން އެންގުމަށް އެދިއްޖެ – DhiDaily\nއަލިފާން ރޯވި ސަރަހައްދުގައި ތިބި ކޯވިޑަށް ޕޮޒިޓިވް މީހުން އެންގުމަށް އެދިއްޖެ\nހެންވޭރުގައި އަލިފާން ރޯވި ސަރަހައްދުގައި ތިބި ކޯވިޑަށް ޕޮޒިޓިވް މީހުންނާއި ކޮންޓެކްޓްވި މީހުގެ އިތުރުން ހޯމް ކަރަންޓީނުގައި ތިބި މީހުން ހެލްތު ޕްރޮޓެކްޝަން އެޖެންސީއަށް އެންގުމަށް އިލްތިމާސްކޮށްފިއެވެ.\nފުރަތަމަ ރޯވީ ޓީއޯލޯ ކެފޭއަކީ މީގެ ކުރިން ޖަލަޕީނޯ ކެފޭ ހިންގި އިމާރާތެވެ. އޭގެ ފަހުން އެ އިމާރާތާ ޖެހިގެން ހުރި 10 ބުރީގެ އިމާރާތް އެސްބީއައި އިމާރާތުގައި އަލިފާން ރޯ ވެފައިވެއެވެ. އެ ސަރަހައްދުގައި ހިމެނޭ ހުރިހާ ގެތަކުގައި ދިރިއުޅޭ މީހުން އެންމެންޑީއެފްއިން ވަނީ ހުސްކޮށްފައެވެ. އެސްބީއައިގެ އިމާރާތުގައި ފުރަތަމަ އަލިފާން ހިފާފައި ވަނީ އެ އިމާރާތުގެ އެންމެ މަތީގައެވެ. އޭގެ ސަބަބެއް ކަމަށް ބެލެވެނީ އެ އިމާރާތުގެ ބޭރުގައި ޖަހާފައި ހުރި ދަގަނޑު އެއްޗެހީގެ ސަބަބުންނެވެ.\nއެޗްޕީއޭއިން އިލްތިމާސް ކުރީ އަލިފާން ރޯވި ސަރަހައްދުގައި އުޅޭ ކޯވިޑަށް ޕޮޒިޓިވް ވެފައިވާ މީހުންނާއި އަދި ކޯވިޑަށް ޕޮޒިޓިވްވި މިހަކާ ބައްދަލުވެ ހޯމް ކަރަންޓީނުގައި ތިބި މީހުން 1676 އަށް ގުޅުމަށް އެދޭ ކަމަށެވެ.\nދުމުގެ އަސަރު ކުރާ ހިސާބަށް ނުދިޔުމަށާއި ދުމުގެ އަސަރު ކުރާ ހިސާބުތަކުގައި ހުރި ގެތަކަށް ދުން ނުވަންނާނޭ ގޮތަށް ދޮރާއި ކުޑަދޮރުތައް ރަނގަޅަށް ލެއްޕުމަށް ވެސް އެޗްޕީއޭއިން އިލްތިމާސްކުރެއެވެ.\nއެ ސަރަހައްދަށް ވަރަށް ގިނަ އަދަދެއްގެ އާންމުން އެއްވެފައިވާ ކަމަށް އެ ސަރަހައްދުގައި މިވަގުތު ހަރަކާތްތެރިވަމުން އަންނަ ނޫސްވެރީން ހަމަކުރެއެވެ.\nކޯވީޑް-19ގެ ބަލިމަޑުކަމުގެ ސަބަބުން މާލޭ ސަރަހައްދުގައި ރޭގަނޑު 10:00 އިން ފަތިހު 05:00 އަށް ބޭރުގައި އުޅުމަކީ މަނާކަމެއް ކަމުގައި އަންގާފައިވާތީ ކަމާ ނުގުޅޭ މީހުން އެސަރަހައްދަށް ނުދިއުމަށް ދިޑެއިލީ ޓީމުން އިލްތިމާސް ކުރަމެވެ.\nހެންވޭރުގައި ހިނގި އަލިފާނުގެ ހާދިސާގައި އަލިފާން ފުރަތަމަ ރޯވެފައިވަނީ ދެބުރިއަށް ނަގާފައި ހުރި ޓީއޯލޯ ކެފޭ ވަނީ ބޭނުން ނުކުރެވޭ ވަރަށް އަނދައި ހުލިވެފައެވެ.


SunOnline: Rapid Fire: Nuzu ge bucketlist gai ah dhen othee meehakaa inun!\nރެޕިޑް ފަޔާ: ނުޒޫގެ ބަކެޓްލިސްޓުގައި ދެން އޮތީ މީހަކާ އިނުން!\nއައިމިނަތު ލުބާ 03 Oct 2019, 10:33\nކުޑަދުވަސްކޮޅެއްގެ ތެރޭގައި ދިވެހި ފިލްމު އިންޑަސްޓްރީގައި ޓޮޕް ލިސްޓުގެ އެންމެ މަތިން ގުނާލެވޭ ހުނަރުވެރި ތަަރިއަކަށް ނުޒުހަތު ޝުއައިބު ވެއްޖެއެވެ.\nގިނަ ފިލްމުތަކެއްގައި ހަރަކާތްތެރިވެފައިވާ ނުޒޫ އެންމެ ފަހުން ފެނުނީ އިލްޔާސް ވަހީދު (އިއްލެ)ގެ "ބަވަތި" އިންނެވެ. ފިލްމުގައި ނުޒޫގެ ކެރެކްޓާއަށް އެންމެންގެ ލޯބި ލިބުނެވެ. ނުޒޫ ކުރިއަރާފައިވާ މިންވަރު އެ ފިލްމު ބެލުމުން ހާމަވިއެވެ.\nކުރިއަށް ވެސް ނުޒޫގެ ގިނަ ޕްރޮޖެކްޓްތަކެއް ހުރިއިރު މިހާރު އޭނާ ކުރަމުން އަންނަނީ ވީމީޑިއާގެ ފީޗާ ފިލްމު "ކޮސް ގިނަ މިސްޓޭކް"ގައެވެ.\nބިޒީ ޝެޑިއުލުން ކުޑަ ނަމަވެސް ހުސް ވަގުތުކޮޅެއް ހުސްކޮށްލުމަށްފަހު ނުޒޫ ވަނީ "ސަން"އިން ގެނެސްދޭ ރެޕިޑް ފަޔާ ޗެލެންޖުގައި ބައިވެރިވެފައެވެ.\nއެކަމަކު ފިލްމީ ދާއިރާ އެއްފަރާތްކޮށް، ނުޒޫގެ ދިރިއުޅުމުގެ ވާހަކައިގެ ތެރެއަށް ޖެހިލަމާހެއްޔެވެ. ނުޒޫގެ ބަކެޓްލިސްޓުގައި ހިމެނޭ ކޮންމެވެސް ކަމެއްގެ ވާހަކަ ކިޔައިދިނުމަށް އެދުމުން ހިނިގަނޑެއް ޖަހާލާފައި އޭނާ ބުނީ "މިހާރު އޮތީ މީހަކާ އިނުން" ކަމަށެވެ.\nއަދި އަންނަ އަހަރު ކައިވެނިކުރުމަށް އޭނާ ތައްޔާރުވަމުން އަންނަ ކަމަށްވެސް އޭނާ ބުންޏެވެ.\nޝޫޓިންތަކަށް ބަރާބަރު ގަޑިއަށް އަންނަ ނުޒޫގެ ދިރިއުޅުމާއި ބެހޭ ގޮތުން އިތުރު ގިނަ ވާހަކަތަކެއްވެސް ރެޕިޑް ފަޔާގައި އޭނާ ކިޔައިދިނެވެ. އަދި ފިލްމީދާއިރާއާ ގުޅޭ ގޮތުންވެސް އޭނާ ވަނީ ގިނަ ވާހަކަތަކެއް ދައްކާފައެވެ.\nނުޒޫއަށް ކުރި ސުވާލުތަކުގެ ޖަވާބު އޭނާ ދިނީ އޭނާގެ ސިގްނޭޗާ ފަރި ހިނިތުންވުމާއެކު، ވަރަށްވެސް ފުރިހަމަކަމާއެކުއެވެ. ދެން ވީޑިއޯ ބަލައިލާށެވެ.


Dhivehin hanguraama ah dhaa Nusra Front ge leader maraalaifi\nދިވެހިން ހަނގުރާމައަށް ދާ ނުސްރާ ފްރަންޓުގެ އިސް ކޮމާންޑަރު މަރާލައިފި\nއަބޫ ހުމާމް އައް ޝާމީ\nސީރިއާ ހަނގުރާމާގައި ބައިވެރިވާ ދިވެހިން ނިސްބަތްވާ ޖަބްހަތުއް ނުސްރާ (ނުސްރާ ފްރަންޓް)ގެ އެންމެ އިސް ކޮމާންޑަރު މަރާލައިފި އެވެ.\nނުސްރާ ފްރަންޓުގެ ތަރުޖަމާނު އަބޫ އަނަސް އަލް ޝާމީއާ ހަވާލާދީ ހަނގުރާމަވެރިންގެ ވެބްސައިޓުތަކުގައި މިއަދު ވަނީ އެކަން ކަށަވަރުކޮށްދީފަ އެވެ. އެ ވެބްސައިޓްތަކުގައި ބުނެފައި ވަނީ ނުސްރާ ފްރަންޓުގެ އެންމެ އިސް ފީލްޑް ކޮމާންޑަރު އަބޫ ހުމާމް އައް ޝާމީ މަރުވެފައި ވަނީ ބުރާސްފަތި ދުވަހު ސީރިއާގެ ހުޅަނގު ސަރަހައްދަށް ދިން ވައިގެ ހަމަލާތަކެއްގައި ކަމަށެވެ.\nއަބޫ ހުމާމް މަރުުވެފައިވާ ކަމަށް އެންމެ ފުރަތަމަ ބުނެފައި ވަނީ ސީރިއާގެ ރަސްމީ ނިއުސް އެޖެންސީ ސަނާ އިން އިއްޔެ އެވެ. އަދި ސީރިއާގެ ދާހިލީ ހަނގުރާމައިގެ ކަންކަން ބަލަމުން އަންނަ ސީރިއަން އޮބްޒަވޭޓަރީ ފޯ ހިއުމަން ރައިޓްސް އިން ވެސް އެކަން ރިޕޯޓްކޮށްފައިވެ އެވެ.\nބައެއް ރިޕޯޓްތައް ބުނާ ގޮތުގައި ނުސްރާ ފްރަންޓުގެ ލީޑަޝިޕްގެ ބައްދަލުވުމެއް ކުރިއަށް ދަނިކޮށް ދިން ހަމަލާގައި އިސް އެހެން ބައެއް ލީޑަރުން ވެސް ވަނީ މަރުވެފަ އެވެ ނަމަވެސް އެކަން އަދި ކަށަވަރެއް ނޫނެވެ.\nނުސްރާ ފްރަންޓުގެ އެންމެ އިސް ވެރިއެއްގެ ގޮތުގައި ހުންނަނީ އަބޫ މުހައްމަދު އަލް ގުލާނީ އެވެ. އޭނާއާ ބެހޭ ވާހަކައެއް ނުސްރާ ފްރަންޓުން ނުބުނެ އެވެ. ނަމަވެސް އިސް ކޮމާންޑަރުގެ އިތުުރުން ތިން މީހަކު މަރުވި ކަމަށް ވަނީ ބުނެފަ އެވެ.\nބުރާސްފަތި ދުވަހު ވައިގެ ހަމަލާތައް ދިނީ ކޮން ބަޔަކު ކަމެއް ވެސް އަދި ނޭނގެ އެވެ. ސީރިއާ ސިފައިންނާއި އަރަބި ބައެއް ގައުމުތަކުގެ އިތުރުން ހުޅަނގުގެ ބައެއް ގައުމުތަކުން ވެސް ސީރިއާގައި ހަމަލާދެ އެވެ.\nނުސްރާ ފްރަންޓަކީ އަލްގާއިދާއާ ގުޅުން އޮންނަ ޖަމާއަތެކެވެ. ދިވެހިންގެ އެތައް ބަޔަކު ސީރިއާ ގޮސް ހަނގުރާމާގައި ބައިވެރިވާ އިރު ގާތްގަނޑަކަށް އެ ހުރިހާ ދިވެހިން ވެސް ބައިވެރިވަނީ ނުސްރާ ފްރަންޓާ އެވެ. ސީރިއާގައި ފަންސާހަކަށް ދިވެހިން ހަނގުރާމާގައި އުޅޭ ކަމަށް ބެލެވެ އެވެ.\nދެ މަހަށްފަހު މާދަމާ ނަބަވީ ހުޅުވާލަނީ\nރާމާމަކުނަށް ދިން ކޮވިޑް ވެކްސިން ވަރަށް ކާމިޔާބު\nއަފްޣާން ހަމަލާގެ މަރުގެ އަދަދު 24 އަށް\nއީދާ ދިމާކޮށް ސަައުދީ ބަންދުކޮށް ކާފިއު ހިންގަނީ


Neyngi namaves thi dhevenee variaai dhimaalah\nނޭނގި ނަމަވެސް ތި ދެވެނީ ވަރިއާއި ދިމާލަށް!\nކައިވެނި ކުރަނީ ލޯބިން އެކީގައި މުޅި އުމުރު ވޭތުކޮށްލާށެވެ. ނަމަވެސް ދިރިއުޅުމުގެ ކަނޑު ތެރެއަށް ނުކުންނަނީ އެއްވެސް ތަޖުރިބާ އެއް ނެތި ކަމުން އުއްމީދު ގެއްލި މިސްރާބު އޮޔަށް ވަޔަށް ދޫކޮށްލެވޭ ފަހަރު އާދެ އެވެ. މިއީ ގަސްތުގައި ކުރާ ކަމެއް ނޫނެވެ. ކުރެވޭ ކަންތަކެވެ. ކައިވެންޏެއްގައި ނިމުނުގެ ސިއްކަ ޖެހެނީ ގިނަ ފަހަރަށް ދެމީހުންގެ ވެސް އިހުމާލުންނެވެ. ނަމަވެސް އެކަކުގެ އިހުމާލު އޮންނަ ފަހަރުވެސް މަދެއް ނޫނެވެ.\nނޭނގި ނަމަވެސް ކުރެވޭ ކުދި ކުދި ކަންކަމުން ނިމުމަކަށް އައިސްފައިވަނީ ކިތައް ދިރިއުޅުން ކަމެއް ބުނާކަށް ނޭނގެ އެވެ. ނަމަވެސް މިކަންކަން ކުރާނަމަ ހަމަ ގައިމުވެސް މިސްރާބު ތިހުރީ ވަރި އާއި ދިމާލަށެވެ.\n1. ފިރިމީހާ އަށް ލިބޭ މިންވަރަށް ޝުކުރު ވެރިނުވުން\nއަންހެނުންނަކީ ރީތި އެއްޗެއްސަށް ހިތްކިޔާ ބައެކެވެ. އެހާ ވަރަށް ފައިސާ ނުލިބުނަސް އަގުބޮޑު ތަކެތި ގެންގުޅެން ބޭނުންވާ ބައެކެވެ. އެހެން ކަމުން ފިރިމީހާގެ ގާތުގައި ޝަކުވާ ކުރެވޭ ފަހަރު އާދެ އެވެ. ރީތި މޮޅު އަދި އަގުބޮޑު ފޯނު ބޭނުންވެގެން ބުނީމަ ފިރިމީހާ އަށް އެ ނުހޯދައިދެވުމަކީ މައްސަލަ އެއް ނޫނެވެ. ފިރި މީހާ އަށް ލިބުނު މިންވަރަކުން ހަރަދުކޮށް އެ މިންވަރަށް ޝުކުރު ކުރާނަމަ ފިރިމީހާ ތިބ ާދެކެ ވާ ލޯބިވެސް އިތުރުވާނެ އެވެ.\n2. ގޯސްކޮށް ވިސްނުން\nފިރިމީހާ އާއި ދޭތެރޭ ގޯސްކޮށް ނުވިސްނާށެވެ. ދިރިއުޅުމުގެ ކަންކަން ނިންމާއިރު ފިރިމީހާ ދޭ ހިޔާލު ކަމުނުދިޔަ ނަމަވެސް ބަލައި ގަންނާށެވެ. އެއްވެސް ވިސްނުމެއް ނެތޭ ނުވަތަ "ތިމަންނަ އާއި ދެތޭރޭ ނުވިސްނަ" އޭ ފަދަ ބަސްތައް ނުބުނާށެވެ. އަދި ގެއަށް އައިސް ވަންނަ އިރަށް ޝަކުވާ ފުންޏެއް އޮއްސައި ނުލާށެވެ.\n3. އެހެން ކަންތައް އިސްކުރުން\nވަޒީފާ، ރައްޓެހިން އަދި އަމިއްލަ ހުނަރުތައް ފަދަ ހުރިހާ ކަމެއް ފިރިމީހާ އަށްވުރެ އިސް ނުކުރާށެވެ. އެއްމެ ފަހަތަށް ފިރިމީހާ އަންނަ ނަމަ އޭނާ އަކީ ބޭކާރު މީހެކޭ އޭނާ އަށް ވިސްނޭނެ އެވެ. ތިމާގެ ކައިރީގައި އޭނާގެ އަގެއް ނެތް ކަމަށް އިހުސާސްވެ ތިމާ އާއި ދުރުވެދާނެ އެވެ.\n4. ދުރު ދުރުން ވާހަކަ ނުދެއްކުން\nބުނަން ބޭނުންވާ އެއްޗެއް ސީދަލަށް ބުނާށެވެ. ދުރުދުރުން ވާހަކަ ގެންދަން އުޅޭނަމަ ފިރިމީހާ އަށް ނުބައި ގޮތަކަށް ވިސްނިދާނެ އެވެ. ފިރިހެނުންނަށް މާނަ ފުންކޮށް ވާހަކަ ދައްކައިގެން އެއްޗެއް ފަހުމުވުމަކީ ވުމަށްވުރެ ނުވުން ގާތް ކަމެކެވެ. އެހެން ވީމަ ވީހާވެސް ތިލަކޮށް ވާހަކަ ދައްކާށެވެ. އަދި އޭނާ ދައްކާ ވާހަކަ އަޑުއެހުމަކީވެސް މުހިއްމު ކަމެކެވެ.